"ފޭސް ބުކް" އާއި "އެސްފީނާ"ގެ ބަދަހި ގުޅުން ! | މައިތިރި\nފޭސްބުކް މިއީ މިއަދު އިންޓަރނެޓް ބޭނުންކުރާ ފަރާތްތަކަށް އޮޅިފައިވާ އެއްޗަކަށް ނުވާއިރު، ފޭސްބުކަކީ މިއަދުގެ ޒުވާނުންނާއި، އެކި އުމުރުފުރާތަކުގެ މީހުންގެ ހިތްތައް އަތުލައިގަނެ އެއަށް އަހުލުވެރިކުރުވާފައިވާ، ގިނަބައެއްގެ ހަތުރެކޭ ބުނުން ދޮގަކަށް ނުވާނެއެވެ. އެހެނީ ފޭސްބުކްގެ ބޭނުން އެކިމީހުން އެކިގޮތަށް ކުރާކަމީ ސާބިތުކަމެކެވެ. ބައެއް މީހުން ތިމާ މަޝްހޫރުވެ ތިމާގެ ތިއްތި ދެއްކޭ އެއްޗެއްގެ ގޮތުގައި ފޭސްބުކް ބޭނުންކުރާއިރު އަނެއް ބަޔަކު ފޭސް ބުކް ބޭނުންކުރަނީ ފިތުނަ އުފެއްދުމަށާއި ޖާސޫސްކުރުމަށެވެ. އަނެއް ބަޔަކު ފޭސްބުކް ބޭނުންކުރަނީ ތިމާގެ އެކި ދުވަސްވަރު ދިމާވެފައިވާ ރައްޓެހިންނާއި ގުޅުން ބަދަހި ކޮށް އާރައްޓެހިން ހޯދާ މުވާސަލާތެއްގެ ގޮތުގައެވެ. އަނެއް ބަޔަކު، އެކި ދީންތައް ފެތުރުމަށެވެ. އަނެއް ބަޔަކު ތިމާމެން ކުރާ މަސައްކަތެއް ކުރިއަރުވާ އިޝްތިހާރު ކުރުމަށާއި ވިޔަފާރި ކުރިއެރުވުމަށެވެ. އަނެއްބަޔަކު އިސްލާމްދީނުގެ ދަޢުވަތު ފެތުރުމުގައެވެ. ކަން މިހެން އޮތްއިރު، އެއްބަޔަކަށް ފޭސްބުކް އެއީ ރަނގަޅު ފައިދާކުރަނިވި އެއްޗަކަށް ވެފައިވާއިރު އަނެއްބަޔަކަށް ފޭސްބުކް ވެފައި މިވަނީ ތިމާ އޭގެ ބޭނުން ގިނައިންކުރާ ޙާލު އެއީ ތިމާގެ ހަތުރެއްކަމުގައެވެ. ތިމާއާ މެދު ހަޖޫ ކިޔާ، ތިމާ ފަޞީޙަތްކުރާ އެއްޗެއްގެ ގޮތުގައެވެ. ތިމާ ހެވިފައި ފޭސްބުކަށް އެއްޗެހި އަޕްލޯޑުކުރަމުން ދާއިރު، އަނެކާ އަށް ފޭސްބުކް އެޚަބަރު ފޮނުވުމުގައި އަވަދިނެތިވުމުގެ ސަބަބުން އެކި މީހުން ތިމާ އަޕްލޯޑްކުރި އެތީގެ ނާޖާއިޒް ފައިދާތައް ނަގަމުން ދަނީއެވެ.\nޒުވާން އަންހެން ކުދިން ފޭސްބުކްގައި ފޯރިއާއެކު، އެއްދުވަހު ތިމާގެ އިސްތަށިގަނޑު މޮޅުގޮތަކަށް ހަދާލުމަށްފަހު ފޮޓޯއެއް ނަގާ އަޕްލޯޑްކޮށްލައެވެ. އަނެއް ދުވަހު ވަޙުޝީ ވައްތްރެއް (މޮޑެލް) ޖައްސާފައިވާ ފޮޓޯއެއް އަޕްލޯޑްކޮށްލާނެއެވެ. ތިމާގެ އައުރަ ކަޝްފުކުރެވުނު އެންމެ ބޮޑަކަށް ކަޝްފުކޮށްލުމަށްފަހު ތިމާގެ އަތުން ތިމާގެ ހަށި ހިލޭ ސާބަހަށް “ޕަބްލިކް ވިއު” އަށް ހުށައަޅާލައެވެ. ފޮޓޯގެ ތިރިއަށް ތިމާ ދަންނަ ފިރިހެނުންނާއި ނުދަންނަ ފިރިހެނުންނާއި ޢާއިލާގެ އެންމެން، “ވާއޮ، ސޯ ކިއުޓް”، “ހައު ލަވްލީ”، “ސަޅި ހެއާރ ސްޓައިލްއެއް،” “ޔޫ ލުކް ޕާރފެކްޓް” ޖަހަމުން ތިމާގެ ހަށިގަނޑަށް ފޮނި ބަސްތައް ރައްދުކުރަމުން ތިމާ ބޮޑާކުރުވައެވެ. އަދި ޖެހިގެން އަންނަ ދުވަހު އެއަށްވުރެ ބޮޑަށް އެ ގޮތްގަނޑުޖައްސާ އެއަށްވުރެ ބޮޑަށް އޮރިޔާން ފާޅުވާ ގޮތަށް ފޮޓޯއެއް ލާނެއެވެ. ކުރީ ދުވަހަށް ވުރެ ގިނަ ފިރިހެނުން އޭރުން ކޮމެންޓް ކޮށް ތަޢުރީފު ކުރާނެވިއްޔާއެވެ. ތިމާއަށް މި ކަޝްފުކޮށް ފަޞީޙަތް ކުރެވެނީ ތިމާގެ ނަފްސުކަމާއި، އެއްވެސް އަގެއް ނެތް ގޮތުގައި ހިފެހެއްޓުމެއް ނެތި، ހިލޭ ސާބަހަށް، ބަލާނެ މީހަކު ބަލަން މި ދޫކޮށްލެވެނީ ތިމާގެ އަގު ހުރި ގުނަވަންތައް އެންމެ ދަށުދަރަޖައަށް ވައްޓާލުމަށްފަހުކަން، އަދި އެކަން އެގޮތަށް ކުރުން އެއީ ދީނުގައި ނަހީކަމެއްކަން ވިސްނާލުމެއް ނުހުރެއެވެ. އެހެންޏާފަހެ، ފޮޓޯ ގަނޑެއް އަޕްލޯޑުކޮށްލުން ބޮޑުކަމެއް ކަމުގައި ވާނީ، ތިމާގެ އައުރަ ނިވާނުކުރުން އެއީ ބޮޑުކަމެއްކަމުގައި ވާނަމަތާއެވެ. ފޮޓޯ ލުމުގެ ކުރިން ތިމާ ސީދާ “ޕަބްލިކް ވިއު” އަށް ހިލޭ ސާބަހަށް، ލޯތަކަށް ގުނަވަންތައް އުކަމުން ތަޅުވަމުން ދާއިރު ފޮޓޯ ފެނުމަށް ވުރެ އަސަރުކުރާނެ ވިއްޔާއެވެ. އަދި ކިއެއްތަ މިދެންނެވުނު ފަދަ ޒުވާން އަންހެން ކުދިން ފަދައިން އަންހެން ކުދިންނަށް ފަރިދެއްކި، ތިމާގެ ޣީރަތްތެރިކަމާއި ލަދުވެތިކަން ހަނދާންނައްތާލާ ފިރިހެންކުދިންނާއި ފިރިހެނުން ވަކި މަދެއްނޫނެވެ. މިދެންނެވުނީ ޒުވާނުންގެ ވާހަކައެވެ. މިހުރިހާ ކަމެއްގެ ފަހަތުގައި ކަޅިއަޅައިގެން އެހެން ލޮލެއް އޮންނަކަން ގިނަމީހުން މިއަދު ނުދަނެއެވެ. އެއީ ކޮން ލޮލެއް ބާއެވެ؟ ފޭސްބުކް ތެރޭގައާއި، ޕަބްލިކް ވިއު އަށް ތިމާ އެފަދަ ގޮތްގޮތަށް ހުށައެޅިގަންނައިރު ވިހަ ލޮލެއްގެ ނަޒަރު ތިމާއަށް ސީދާވެފައި ވެއެވެ. ތިމާއާ ދިމައަށް އެވިހަތައް ފޮނުވަމުން ދެއެވެ.\nމިއަދު ތިމާއަށް ﷲގެ ފަޟުލަވަންތަކަމުން ދަރިއަކު ދެއްވައިފިއެވެ. ބައްޕަ އަވަސްވެގަތީ ފޯނުން ފޮޓޯއެއް ނެގުމަށެވެ. މަންމަ އަދި އޮތީ ވިހާގަދަ ނުވާތީ ބަލި އެނދުގައެވެ. އެހެންނަމަވެސް ފޯނުން އިނޓަރނެޓް ބޭނުންކުރެވޭތީ ވަރަށް ހިތްހަމަޖެހިފައެވެ. ބައަޕް ނެގި ފޮޓޯގަނޑު ބައްޕަގެ ފޭސްބުކަށް އަޕްލޯޑްކޮށްލީ “އަހަރެންގެ ލޯބި ދަރިފުޅު” “އައި ގޮޓް އަ ކިއުޓް ބޭބީ ޓުޑޭ” ފަދަ ޢިބާރާތެއް ޖަހާލާފައެވެ. މަންމަވެސް ފޯނުން ދަރިފުޅުގެ ފޮޓޯއެއް ނަގާލުމަށްފަހު އަޕްލޯޑް ކޮށްލީ “މައި ލަވިން ބޭބީ އިޒް ސޯ ކިއުޓް” ޖަހާލާފައެވެ. ދެން އެފެށުނީ ކަންތަކާއެވެ. މަންމަގެ ރައްޓެހިންނާ ބައްޕަގެ ރައްޓެހިންނާއި ދެފަރާތުގެ ޢާއިލާގެ ތަޢުރީފުގެ “ކޮމެންޓްތަކެވެ”. ރަށުގަ ހުރި ބޮޑުދައިތަ އެފޮޓޯގަނޑު ފެނިފައި ތުއްތު ކުއްޖާގެ ރީތިކަމާއިމެދު ހައިރާންވެ ހުރެ ހާދަރީއްޗޭ ކިޔަކިޔާ އެތައް އިރަކު ހުރުމަށް ފަހު ކޮމެންޓްކޮށްލީ “ވަޓް އަ ކިއުޓް ބޭބީ، ސޯ ލަވިންގް، ކޮންގްރާ މައި ސިސް” ޖަހާލާފައެވެ. އެތައް ސަތޭކަ ކޮމެންޓެއް މިބީދައިން އެކިމީހުން ކުރަމުން ގެންދިޔައީއެވެ. ކުށެއް ނެތް ތުއްތު ކުއްޖާއަށް އެރިވެތި ސޫރަދެއްވާ ހެޔޮ ޙާލުގައި އުފަން ކުރެއްވި ފަރާތަށް ޙަމްދުކުރުމެއް، އެކުއްޖާއަށް އެއިލާހުގެ ބަރަކާތްލެއްވުން އެދި ދުޢާކުރުމެއް، ޙަމްދުކުރުމެއް ނެތި ތަޢުރީފުތައް އޮއްސަމުން ދިޔައިރު، މަންމައާއި ބައްޕަ ކޮމެންޓްތައް ކިޔަކިޔާފައި، ހެވިދިލިފައި ތިބެގެން ރިޕްލައި ކުރަމުން ގެންދަނީއެވެ. ތިމާގެ ދަރިފުޅަށް މިކަމުން ކޮށްފާނެ އަސަރަކާމެދު ކުޑަވެސް ޚިޔާލެއް ނެތެވެ. ދެދުވަހެއް ނުވެ ފެންނަން ފެށީ އާދަޔާ ޚިލާފު ކަންތައްތަކެކެވެ. ދަރިފުޅު ހުއްޓާނުލާ އަބަދު ރޮނީއެވެ. މައިމީހާ ކައިރިން ނުބޯތާ އެއްޗެއް ގިރާފަ ޖެއްސިޔަސް ބޮވެނީ މަދު ފަހަރަކުއެވެ. ގައިގެ އެތަން މިތަން ރަތްވެ، ލައްޖަހާ ކުއްޖާފުޅު ރީނދޫވެސް ވަނީއެވެ. އެޙާލުގައި އޮއްވާ ގަދަ ހުން އަންނަނީއެވެ. ނަރުހެއްގެ އެހީތެރިކަމަކުން، ޑަކްޓަރުގެ ފަރުވާއަކުން ޙައްލެއް ނުވެއެވެ. ވަނީ ކީއްކަންވެސް ނޭނގެއެވެ. މަންމައާއި ބައްޕަ، ހާސްކަންމަތީ ތެޅިފޮޅެން ޖެހެނީއެވެ. މިވަރުންވެސް މިވީ ކަމަކާމެދު ވިސްނައެއް ނުލެވެއެވެ.\nމާމަމެން، މަންމަމެން ކިޔާ އެއުޅޭ އެސްފީނާއާއި، ޖިންނި ވާހަކަތަކަކީ ފްލޯކުތަކެއް ކަމުގައި ހީވެފައި، ޒަމާނާއި ނުގުޅޭ ވާހަކަތަކެއް ކަމުގައި މިފަދަ ވާހަކަތަކަށް މިއަދު މުސްލިމުންކަމުގައި ވެތިބެ ޖޯކުޖަހަމުން ދަނީއެވެ. މަތީގައި ބަޔާންކުރެވުނު ފަދައިން ކަންތައް ދިމާވުމުގައި އެސްފީނާއަކީ ކިހާވަރެއްގެ އެއްޗެއްކަން ދަންނަ މީހަކުވެސް މަދީއެވެ. ވާނީވެސް އެހެންތާއެވެ. ފާޑުފާޑުގެ ތިއަރީ ތަކާއި، ސައިންސުގެ ތެރެއިން ކާފިރުން، މުސްލިމުންގެ ފިކުރާ ކުޅުމަށް ބޭނުންކުރާ ފިކުރީ ކެމިކަލް ވަނީ ދީނުގައިވާ މިފަދަ ކަންކަމާ މެދު ޖޯކު ޚިޔާލުތައް އުފައްދުވާފައެވެ. ސިކުނޑިތަކުން ޢަޤީދާއާއި އީމާންތެރިކަން ދޮވެލާފައެވެ. ޤުރުއާނުގައި އޮތީ ކޯޗެއްކަން ނުވެސް ބަލާތާނގައި، އޭގެން އާޔަތަކުން މިފަދަ ކަމެއް ދައްކައިފިނަމަ ކޮންމެވެސް ތިއަރީއެއް ނަގައިގެން އެއަށް މަލާމާތްކޮށް ފުރައްސާރަ ކުރަނީ ބިރުވެރިކަމެއް ނެތިއެވެ. ޙާލަތަކީ މިއީކަމުގައިވާނަމަ، މަތީގައި ބަޔާންވިފަދަ ކަންކަމަކީ ދާދި ކުދި މުޞީބާތޭ ބުނުން ގޯހަކަށް ވެދާނެބާއެވެ.\nއޭ އެންމެހާ އަޚުންނާއި އުޚްތުންނޭވެ. ވިސްނާ ފިކުރުކުރާށެވެ. މިއީ ތިބާއަށް ކުރި މަލާމާތެއް ނޫނެވެ. އެހެންނަމަވެސް މިނޫން ބީދައަކުން ކިޔައިދީފިނަމަ އެއަށްވެސް ޖަހާނީ ޖޯކެއްކަން އެނގޭތީ، މިފަދައިން މިކަމުގެ ޙަޤީޤަތް ތިޔަ ލޮބުވެތި އަޚުންނާއި އުޚްތުންނަށް ބުނެދިނުމަށް އަހަރެންގެ ހިތާއި ނަފްސު ގޮވާވަރުން އަތްހިމޭނުން ނުލެވިގެން މިވާހަކަތައް ލިޔެ ބަޔާންކޮށްދެނީއެވެ. ވިސްނާށެވެ. އެސްފީނާއަކީ ޙަޤީޤަތެކެވެ. ނުރައްކާތެރި އެއްޗެކެވެ. އޭގެ އަސަރު ސާބިތުވެފައިވާ، ޤުރުއާނާއި ސުންނަތުގައި މިކަމުގެ ދަލީލު ލިބިފައިވާ އެއްޗެކެވެ. މީހަކު ބޯގޮއްވައިގެން ހަދާ ސޭކު ތިއަރީއަކަށް ވުރެ، ދުނިޔޭގެ އެންމެން އެއްވެގެން ގެންނަން އުޅުނަސް އެއާ އެއްފަދަ އެއްޗެއް ނުގެނެވޭނެ ﷲގެ ބަސްފުޅުތަކުން އައިސްފާވާ ޙަޤީޤަތްތަކެކެވެ. އެސްފީނާގެ ޙަޤީޤަތެވެ. އިސްވެ ބަޔާންވި ވާހަކަތައް ޚިޔާލުގައި ބަހައްޓައިގެން މިލިޔުން ކިޔާޙާލު ވިސްނާ ފިކުރުކުރާށެވެ. މިއީ ދޮގު ނޫންކަން ތިބާއަށް ޤަބޫލުކުރެވޭނެއެވެ. ހޭއަރާށެވެ.\nއެސްފީނާއަކީ ތިމާ ހިތްއެދޭފަދަ އެއްޗެއް ނުވަތަ ތިމާ އަޖައިބުވާފަދަ އެއްޗެއް ނުވަތަ ކަމެއް ތިމާއަށް ފެންނަ ހިނދު، ނަފްސަށް ވެރިވާ ޙައިރާންކަމާއި، ނަޒަރު ސީދާވުމުގެ ތެރެއިން އަނެކާއަށް ތިމާގެ ނަފްސުގެ ވިހަ ފޯރުމެވެ. އަދި އޭގެ ސަބަބުން އަނެކާ ބަލިވުން ނުވަތަ އަނެކާގެ ކިބައިގައިވާ ނިޢުމަތް ފިލާ ދިއުންފަދަ ކަމެއް މެދުވެރިވުމެވެ. އެސްފީނާގެ ތަޢުރީފުގައި އިބްނުލް ޤައްޔިމް ރަޙިމަހުﷲ ވިދާޅުވެފައިވެއެވެ. ” އެސްފީނާއަކީ އެއްޗަކާމެދު ޤަބޫލުވެވޭހިނދު، އެމީހާގެ ނަފްސުގެ ނުބައިކަން އެ އެއްޗަކަށް އަމާޒުވެ، އެއްޗަކާ އަޅައިގަނެ، އެނަފްސުގެ ވިހަ އެބަލައިލެވޭ އެއްޗަކަށް ފޯރުވާ ފޯރުވުމެވެ. ” (ޒާދުލްމަޢާދު 4/167)\nއިބްނު މަންޒޫރު ވިދާޅުވެފައިވާ ގޮތުގައި އެސްފީނާއަކީ ” ލޮލުގެ ވިހަ އެއްޗަކަށް އަމާޒުވެ، އެ އެއްޗަކަށް ގެއްލުންލިބުމެވެ. މިގޮތުން ޢަދާވާތްތެރިއަކު އޭނާއާ ދިމާއަށް ބަލާ ބެލުމެއްގެ ނަތީޖާއެއްގެ ގޮތުން އެ ބެލެވުނު ފަރާތް “ބަލިވެ” އެވެ. ” (ލިސާނުލް ޢަރަބި 13/301)\nއަލްހާފިޒު އިބްނު ޙަޖަރު ވިދާޅުވެފައިވެއެވެ. ” އެސްފީނާ އަކީ އެދުންވެރިކަމާއެކު އެއްޗަކަށް ބަލައިލާ ބަލައިލުމެއްގެ ސަބަބުން، އޭނާގެ ނުބައި ނަފްސުގެ ޠަބީޢަތުގައިވާ ވިހަކަމުގެ އަސަރު އެއެއްޗަކަށް ފޯރައި، އެކަމުގެ ސަބަބުން އެއަށް ގެއްލުން ލިބޭ ލިބުމެވެ. ” (ފަތުޙުލް ބާރީ 10/200)\nއެސްފީނާ ޖެހެނީ ހަމައެކަނި އިޚްތިޔާރަކުނޫނެވެ. ގަސްތުގައާއި ބޭއިޚްތިޔާރުގައިވެސް އެސްފީނާ ޖެހެއެވެ. ޙަސަދަވެރިއަކު ޙަސަދަވެގެން ނުވަތަ ގަސްތުގައި އެސްފީނާ އެޅުމުގެ ގޮތުން ބަލާ ބެލުމުންނާއި ނޭނގި ބެލޭ ބެލުމުން ނުވަތަ ބުނެވޭ ބަހުންވެސް އެސްފީނާއެއް ޖެހިދާނެއެވެ. މިއަދު މިޒަމާނުގައި ގިނައީ ޙަސަދަވެރީންކަމާއިމެދަކު އެއްވެސް ޝައްކެއްނެތެވެ.\nއެހެން ކަމުން ވިސްނާށެވެ. ތިމާގެ ފޮޓޯގަނޑު ނުވަތަ ތިމާގެ ދަރިފުޅުގެ ފޮޓޯގަނޑު، ތިމާގެ ނުވަތަ ދަރިފުޅުގެ ރީތިކަން އަނެކާއަށް ދެއްކުމަށް، ނުވަތަ، ތިމާގެ އިޙްސާސްގެ ސަބަބުން އެހެންމީހުނަށް އެކަން ޙިއްސާކުރުމުގެ ގޮތުން ފޭސްބުކަށް އަޕްލޯޑްކޮށްލާ އިރު އޭގެ ފަހަތުން އެސްފީނާގެ ލޯތައް ދުވެއެވެ. އެފޮޓޯގަނޑު ފެނިފައި، ކިތައް މީހުން ހައިރާންވެ އެފޮޓޯގަނޑަށް ބަލާނެކަން ތަޞައްވަރު ކޮށްލާށެވެ. އެފޮޓޯ ލޮލަށްފެނި، އެއާއިމެދު ޢަޖާއިބުވެގެން ކޮމެންޓްކުރަނީ ކިތައް މީހުން ހެއްޔެވެ. ކިތައް ތަޢުރީފުގެ ބަސް ރައްދުވޭހެއްޔެވެ. އެންމެ ކުޑަމިނުން “މާޝާ ﷲ” މިފަދައިން ބުނެފައި ތަޢުރީފު ކޮށްފައި ވަނީ ކިތައް މީހުންތޯ ޚުދު ތިމާ އަމިއްލައަށް އަޕްލޯޑްކޮށްފައިވާ ފޮޓޯތައް ބަލައިލާށެވެ. ޔަޤީންކަމާއެކު ބުނަމެވެ. ގިނަވާނީ އެފަދަ ބަހެއް ނުބުނެ ޢަޖާއިބުވެ އަންތަރީސްވެގެން ކޮށްފައިވާ ކޮމެންޓްތަކެވެ. ވީއިރު ފޭސްބުކް އަހަރެމެންނާ ކިހާ ރައްޓެހިހެއްޔެވެ؟ ޙަޤީޤަތުގައި ފޭސްބުކް ބޮޑަށް ރައްޓެހީ އެސްފީނާއާއެވެ. އެއަށް ފުރުޞަތު ހޯދައިދޭންވެގެން އަހަރެމެންނާ މާ ރައްޓެހި އެއްޗެއްކަމުގައި ހެދިގެން އަހަރެމެން ވާވައްދަނީއެވެ. ޙަޤީޤަތަކީ ފޭސްބުކާއި އެސްފީނާގެ ގުޅުން މާ ބަދަހިކަމެވެ.\nއެސްފީނާއަކީ ޙަޤީޤަތެއްކަން އެނގޭ އެތައް ދަލީލެއް ޤުރުއާނާއި ސުންނަތުގައި ވާއިރު، ފޭސްބުކަށް ފޮޓޯލުމުން އެސްފީނާއަށް ހުޅުވޭ ދޮރު މިއަދު މިއޮތީ ފެންނާށެވެ. ތިއަރީތަކަށް ބުރަވެ ޖާހިލު ވިސްނުން ޤަބޫލުކުރުމަށްވުރެ ﷲ ގެ އަދި ރަސޫލާ ޞައްލަﷲ ޢަލައިހި ވަސައްލަމަގެ އަންނަނިވި ދަލީލުތައް ޤަބޫލުކުރުން މާ ކާމިޔާބުވާނެއެވެ. މާތް ﷲ ޔޫސުފް ސޫރަތުގެ 67 ވަނަ އާޔަތުގައި ވަޙީކުރެއްވި ބަސްފުޅުގެ މާނައިގައި ވެއެވެ.\nމާނައީ:” އަދި އެކަލޭގެފާނު ވިދާޅުވިއެވެ. އޭ އަހުރެންގެ ދަރިންނޭވެ! ތިޔަބައިމީހުން (އެތަނަށްގޮސް) އެއްދޮރޯއްޓަކުން ނުވަންނާށެވެ! އަދި ތަފާތު ދޮރޯށިތަކަކުން ވަންނާށެވެ! އަދި ﷲ ގެ ހަޒުރަތުން ތިޔަބައިމީހުންނަށް އެއްވެސްކަމެއް ތިމަންނާއަކަށް ފުއްދައެއް ނުދެވޭނެތެވެ. ﷲ އަށް މެނުވީ ޙުކުމް ކުރެއްވުމެއް ނެތެވެ. ތިމަންކަލޭގެފާނު ވަކީލުކުރައްވަނީ، އެއިލާހުއަށެވެ. އަދި ވަކީލު ކުރާމީހުން ހަމައެކަނި އެއިލާހުއަށް ވަކީލު ކުރާހުށިކަމެވެ !”….. މުފައްސިރުންގެ ގިނަބޭކަލުން އެއްބަސްވެވަޑައިގަންނަވާ ގޮތުގައި ޔޫސުފްގެފާނުގެ އަޚުންނަކީ ބުރުސޫރަ ރީތިވެގެންވާ އަޚުންތަކެކެވެ. އެހެންކަމުން އެބައިމީހުންނަށް އެސްފީނާގެ އަސަރެއް ކޮށްފާނެކަމަށް ޔައުޤޫބުގެފާނު ބިރުފުޅުގެން ވަޑައިގަތްގަތުމަކީ އެސްފީނާއަކީ އޮތް އެއްޗެއްކަން ދަލީލުކުރާ ކަމެއްކަމުގައެވެ. އަދިވެސް ޤަލަމް ސޫރަތުގެ 51 ވަނައާޔާތާއި 52 ވަނަ އާޔަތުގައި ވަޙީކުރެއްވިއެވެ.\nމާނައީ:” كافر ވި މީހުން قرآن ގެ އަޑު އެހިހިނދު، އެއުރެންގެ ބެލުންތަކުން ކަލޭގެފާނު ކައްސުވާލައި، ވައްޓައިލުމާ ގާތްކުރެތެވެ. އަދި އެއުރެން ބުނެތެވެ. ހަމަކަށަވަރުން، އެކަލޭގެފާނީ މޮޔައެކެވެ. عالم ތަކަށް ހަނދާންކޮށްދިނުމެއް ކަމުގައި މެނުވީ އެ قرآن ނުވެއެވެ. ” ……. އިބްނު ޢައްބާސާއި، މުޖާހިދާއި، އެހެން ބައެއް ބޭކަލުން ވިދާޅުވެފައިވާ ގޮތުގައި ” އެއުރެންގެ ބެލުންތަކުން ކަލޭގެފާނު ކައްސުވާލައި، ވައްޓައިލުމާ ގާތްކުރެތެވެ. ” އޮތް ބަސްފުޅުގެ މުރާދަކީ އެއުރެންގެ އެސްފީނާ ޖެހުމެވެ. ﷲ ގެ އިޛްނަފުޅާ ލައިގެން އެސްފީނާއަކީ އޮތް އެއްޗެއްކަމުގެ މައްޗަށް މި އާޔަތުން ދަލީލު އެބަލިބެއެވެ. (އިބުނު ކަޘީރު 4/408)\nފޭސްބުކްގައި ތިމާގެ ގަށިގަނޑުގައި ފާޑުފާޑުގެ ޓެޓޫ ޖަހައިގެން ފޮޓޯނެގުމަށްފަހު އެޓެޓޫ ދައްކާލަން ފޮޓޯ އަޕްލޯޑްކޮށްފައިވާ މީހުންވެސް މަދެއްނޫނެވެ. ޓެޓޫ ޖެހުމަކީ އޭގެ ޒާތުގައި ޙަރާމްކުރައްވާފައިވާ ކަމެކެވެ. އަދި އެކަން ބަޔާންވެގެންވާ ޙަދީޘްފުޅުގައި އެސްފީނާގެ ޙަޤީޤަތާއިމެދު ބަސްފުޅު އޮތްކަމީ އަހަރެމެން އެއާމެދު ފުންކޮށް ވިސްނަން ޖެހޭ ކަމެކެވެ. އަބޫހުރައިރާ ރަޞިޔަﷲ ޢަންހު ރިވާކުރައްވާފައި ވެއެވެ. ﷲ ގެ ރަސޫލާ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ. ” العَينُ حَقٌّ وَنَهَى عَنِ الْوَشْمِ ” މާނައީ: ” އެސްފީނާއަކީ ޙަޤީޤަތެކެވެ. އަދި ޓެޓޫޖެހުން އެކަލޭގެފާނު މަނާކުރެއްވިއެވެ.” (ފަތުޙުލް ބާރީ 10/203؛ ސަޙީހް މުސްލިމް، ބާބުލް ޠިއްބު، އަބޫދާޢޫދު 3879) . އަދި އެސްފީނާއިން ރައްކާތެރިވެ ތިބުމަށް އަމުރުކުރައްވާފައި ވުމުން އެނގެނީ އެއީ ޙަޤީޤީ އެއްޗެއްކަމެވެ. އެއީ ފްލޯކެއް ނޫންކަމެވެ. ﷲ ގެ އިޛުނައާއިއެކު އަސަރުކުރުވަނިވި އެއްޗެއްކަމެވެ. ޢައިޝަތުގެފާނު އަރިހުން ރިވާވެގެންވެއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n” اسْتَعِيْذُوا بِا للهِ مِنَ الْعَيْنِ فَإِنَّ الْعَيْنَ حَقٌّ ”\nމާނައީ: ” އެސްފީނާއަކީ އޮތް އެއްޗެކެވެ. ފަހެ، ﷲ ގެ ހަޟްރަތުން އެއިން ރައްކާތެރިވުމަށް އެދޭށެވެ! ” (އިބުނުމާޖާ، ބާބުލް ޠިއްބު؛ އަލް ޙާކިމް، އަލް މުސްތަދްރަކް. އަލް އަލްބާނީ ވަނީ މިޙަދިޘް ސައްޙަކުރައްވާފައި)\n” إِنَّ الْعَيْنَ لَتُوْلِعُ بِالرَّجُلِ بِإِذْنِ اللهِ حَتَّى يَصْعَدَ حَالِقًا فَيَتَرَدَّى مِنْهُ ”\nމާނައީ: ” މީހާ އުސްފަރުބަދައަކަށް އަރައި ވެއްޓިއްޖައުމަށްދާންދެން ﷲ ގެ އިޛްނަފުޅާލައިގެން އެސްފީނާ އޭނާގެ ފަހަތުން ދެއެވެ. ” (މުސްނަދް އަޙްމަދު؛ އަބޫ ޔަޢްލާޞަހީހުލްޖާމިޢު 5/67،،5662 ގައި އަލް އަލްބާނީ ވަނީ މިޙަދިޘް ސައްޙަކުރައްވާފައި). ކަމަކީ މިފަދަ ކަމަކަށް ވާއިރު، މީހުން އަޅައިގަންނަފަދަ ގޮތްގޮތަށް ހުންނަ ތިމާގެ ފޮޓޯތަކާއި، ލޯބި ލޯބި ދަރިފުޅުގެ ފޮޓޯ ލުމުން އެސްފީނާ އޭގެފަހަތުން ނުދުވާނީ ކޮންގޮތަކުން ހެއްޔެވެ.\nދެންވެސް ހޭއަރާށެވެ. ފޭސްބުކްގެ ސަބަބުން އެސްފީނާ ޖެހުމުގެ ފުރުޞަތު ބޮޑުކަމުގައި ބުނުމުން، ދަލީލުގައި ސީދާ އިބާރާތުން ފޭސްބުކުން އެސްފީނާއަށް މަގުފަހި ކުރެއެވެ، ފޭސްބުކަށް ފޮޓޯނުލާށޭ އޮންނާކަށް ނުޖެހެއެވެ. އެސްފީނާއަކީ ޙަޤީޤަތެކޭ އެންގެވުމުން ބަލަންޖެހެނީ އެކަން މެދުވެރިވާ ސަބަބެވެ. އަދި އެއާގުޅިގެން އެސަބަބަށް މެދުވެރިވާ އެންމެހާ ކަންކަމުން އަހަރެމެން ރައްކާތެރިވާން ޖެހޭނެއެވެ. އެގޮތުން، ފޭސްބުކަށް ލާފޮޓޯއާ މެދު ގިނަމީހުން އަޖައިބުގެ ނަޒަރަކުން ބަލާ ބަރަކާތް ލެއްވުން އެދި ދުޢާނުކޮށް ފާޑުފާޑުގެ ތަޢުރީފު ކުރާތީއާއި ކޮށްފާނެ ކަމަށްޓަކައި، އެކަމަކީ އެސްފީނާއާއި ގާތްކަމަކަށްވާކަން އެނގޭތީ އެކަމުން ރައްކާތެރިވާން ޖެހެއެވެ. މިކަމަށް ވަކިން ދަލީލު ކަނޑައެޅިފައި ނެތަސްމެއެވެ.\nއޭ އެންމެހާ އަޚުންނާއި އުޚްތުންނޭވެ. ތިމާއަށް ދެރަ ނޭދޭ ހިނދު އަނެކާއަށް ދެރައެއް ލިބުމަށްވެސް ނޭދޭށެވެ. އެގޮތުން ތިމާގެ ރީތިކަން، ނުވަތަ ތިމާގެ ދަރިފުޅުގެ ރީތިކަމާއި ތިމާއަށް ލިބިފައިވާ ނިޢުމަތްތަކުގައި ބަރަކާތް ލެއްވުން އެދޭނަމަ އަނެކާއަށް ތަޢުރީފުކުރުމުގައިވެސް އެފަދައިން އެދޭށެވެ. ސަޙްލު އިބްނު ޙަނީފް ރަޟިޔަﷲ ޢަންހު ރިވާކުރެއްވި ޙަދީޘެއްގައިވެއެވެ. ﷲ ގެ ރަސޫލާ صلى الله عليه و سلم ޙަދީޘްކުރެއްވިއެވެ.\n” إِذَا رَأَى أَحَدُكُمْ مِنْ أَخِيْهِ مَايُعُجِبُهُ فَلْيَدْعُ لَهُ بِالْبَرَكَةِ ”\nމާނައީ: ” ތިޔަބައިމީހުންގެ އަޚެއްގެ ކިބައިން ހިތްއެދޭ އެއްޗެއް ފެންނަހިނދު، އޭނާއަށްޓަކައި އެއެއްޗެއްގައި ބަރަކާތްލެއްވުމަށް ދުޢާކުރާށެވެ! ” (އިބުނުމާޖާ)\n” إِذَا رَأَى أَحَدُكُمْ مَايُعُجِبُهُ فِي نَفْسِهِ أَوْ مَالِهِ فَلْيُبَرِّكْ عَلَيْهِ فَإِنَّ الْعَيْنَ الْحَقٌّ ”\nމާނައީ: ” މީހަކު ޤަބޫލު އެއްޗެއް އޭނާގެ ކިބައިގައި ނުވަތަ އޭނާގެ މުދަލުގައި ވާތަން ފެނިއްޖެނަމަ، އެއެއްޗެއްގައި ބަރަކާތްލެއްވުން އެދި ދުޢާކުރާށެވެ! ހަމަކަށަވަރުން އެސްފީނާއަކީ އޮތް އެއްޗެކެވެ. ” (އިމާމް އަޙްމަދު އަދި ޙާކިމް)\nމި ޙަދީޘްތަކުން ދައްކައިދެނީ އެއެއްޗެއްގައި ބަރަކާތްލެއްވުން އެދި ދުޢާކުރުމުން އެސްފީނާގެ ސަބަބުން އެ އެއްޗަކަށް އެއްވެސް ގެއްލުމެއް ނުވާނެ ކަމެވެ. އެސްފީނާގެ ސަބަބުން ގެއްލުން ލިބެނީ އެ އެއްޗެއްގައި ބަރަކާތްލެއްވުން އެދި ދުޢާނުކުރާނަމައެވެ. މިއީ އަލްޤުރްޠުބީ އާއި، އެހެން ބޭކަލުންވެސް ވިދާޅުވެފައިވާ ގޮތެވެ. އެއްޗެއް ފެނުމުން އެއެއްޗެއްގައި ބަރަކާތް ލެއްވުން އެދުމަކީ ( اللَّهُمَّ بَارِكْ عَلَيْكَ ) ( ހައްދަވާ ބޮޑުކުރެއްވި ރަސްކަލާކޮ! އޭގައި ބަރަކާތް ލައްވައިފާނދޭވެ! ) މިފަދައިން ބުނުމެވެ. އަދި مَا شَاءَ اللهُ ( ﷲ އިރާދަކުރެއްވި ކަމެއް ވާނެއެވެ. ) މިފަދައިންވެސް ބުނުމެވެ.\nމިއޮތީ ޙައްލުވެސް އެނގިފައެވެ. އޭ ލޮބުވެތި އަޚުންނާއި އުޚްތުންނޭވެ. ހެޔޮނުވާނެއެވެ. މިފަދަ ހުރިހާ ކަމަކުން ރައްކާތެރިވުމަށްޓަކައި، އަދި ތިމާއާމެދުއާއި ތިމާގެ ދަރީންނާއި ނިޢުމަތްތަކާއި މެދު އެހެންމީހުންގެ ޙަސަދަވެރިކަން އަމާޒު ނުވުމަށާއި، އެސްފީނާތަކުން ސަލާމަތް ކުރުމަށްޓަކައި ﷲ އަށް އީމާންވެ އެކަލާނގެ އެންގެވި ގޮތަށް ޢަމަލުތައް ބަހައްޓާށެވެ. އަދި ފޭސްބުކް ފަދަ، ތިމާ ދަންނަމީހުނާއި ނުދަންނަ މީހުނަށްވެސް ތިމާ ހިއްސާކުރާ ފޮޓޯތަކާއި ކަންތައްތައް ފެނި މީހުން އަޖާއިބުވެ އޭގެ ވިހަ ފޯރަން ނޭދޭނަމަ، އެފަދަ ފޮޓޯތައް ހިއްސާކުރުން ހުއްޓާލާށެވެ. މިނަޞޭޙަތްކޮޅާއިއެކު ތިބާ ވިސްނާ ފިކުރުކުރުމަށްޓަކައި ޙަޤީޤީ ޙާދިސާއެއް ޙިއްސާކޮށްލާނަމެވެ.\nސަހުލުގެ މިބަލީގެ ޚަބަރު ﷲ ގެ ރަސޫލާ ޞައްލަﷲ ޢަލައިހި ވަސައްލަމައަށް ދެންނެވުނެވެ. އަދި ދެންނެވުނެވެ. އޭނާ ބޯވެސް ހިއްލައެއް ނުލައެވެ. އެހިނދު ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ( هَلْ تَتَّهِمُوْنَ لَهُ أَحَدًا ؟ ) ” ތިޔަބައިމީހުންނަށް އޭނާގެ ކަންތަކުގައި ތުހުމަތުކުރެވޭ މީހަކު އެބަހުރިހެއްޔެވެ؟ އެބައިމީހުން ދެންނެވިއެވެ. ” އާމިރު އިބްނު ރަބީޢާ ” އެވެ. އެހިނދު ކީރިތި ރަސޫލާ ޞައްލަﷲ ޢަލައިހި ވަސައްލަމަ އޭނާއަށް ގޮވާލައްވައި، ކޯފާގެ ރާގެއްގައި ޙަދީޘްކުރެއްވިއެވެ. ” عَلَامَ يَقْتُلُ أَحَدُكُمْ أَخَاهُ ؟ أَلاَّ بَرَّكْتَ اغْتَسِلْ لَهُ ”\nމާނައީ: ” ތިޔަބައިމީހުންގެ ތެރެއިން މީހަކު އޭނާގެ އަޚާ ޤަތުލުކުރަނީ ކީއްވެހެއްޔެވެ؟ އޭނާއަށްޓަކައި ﷲ ބަރަކާތްލެއްވުން އެދި ދުޢާ ނުކުރަނީ ކީއްވެހެއްޔެވެ؟ އޭނާއަށްޓަކައި ތިބާގެ ހަށިގަނޑު ދޮންނާށެވެ! ”\nދެން ޢާމިރު އޭނާގެ މޫނާއި، ދެއަތާއި، ދެއަތްދަނޑިއާއި، ދެފަޔާއި، ފައިގެ އަރިމައްޗާއި، ޢިޒާރުގެ އެތެރެ ފެން އެއްޗަކުން ދޮވެ އެފެނުން ބައެއް ސަހުލުގެ ފުރަގަހުން އޭނާގެ ގަޔަށް ޖެހުމުން ސަހްލަށް ކުރިމަތިވެފައިވާ ކަންތައް ﷲ އޭނާގެ ކިބައިން ފިއްލެވިއެވެ. (މުވައްޠާ މާލިކް 938/2)\nމުސްލިމް އެކަލޭގެފާނުގެ ސަޙީހްގައި ރިވާކުރައްވާފައިވެއެވެ.\n” الْعَيْنُ حَقٌّ وَلَوْ كَانَ شَيْءٌ سَابِقَ الْقَدَرِ سَبَقَتْهُ الْعَيْنُ وَإِذَا اسْتُغْسِلَ أَحَدُكُمْ فَلْيَغْسِلْ ”\nމާނައީ: ” އެސްފީނާއަކީ ޙަޤީޤަތެކެވެ. އެއްވެސް އެއްޗަކީ ﷲ ގެ ޤުދުރަތްތެރިކަން ފަހަނައަޅައި ދާ އެއްޗެއްކަމުގައި ވީނަމަ، ފަހެ، އެސްފީނާ އެފަދައިން ވީހެވެ. ތިޔަބައިމީހުންގެ ތެރެއިން މީހެއްގެ ކިބައިން ދޮވުމަށް އެދެވިއްޖެނަމަ، ފަހެ، އެކަންކުރާހުށިކަމެވެ. ” (މުސްލިމް، ކިތާބުއްސަލާމް، ބާބުއްޠިއްބު ވަލްމަރަޟު ވައްރުޤާ 32/5)\n17 ޑިސެމްބަރ 2012 ދުވަހު 06:13 ގައި\nވވވވވވވވ ބޮޑު ތެދެއް…….މާތްﷲ އަޅަމެން އެންމެންނަށް ހެޔޮވިސްނުން ދެއްވާށި!!!!! އާމީން!!!!!…….އަޅުގަނޑު ގެ ފޮޓޯއެއް ދުވަަހަކުވެސް ތި ފޭސްބުކްގަ އަޕްލޯޑް އެއްނުކުރަން….އިންޝާﷲ ނުވެސް ކުރާނަން………\n17 ޑިސެމްބަރ 2012 ދުވަހު 15:28 ގައި\nދެމަފިރިންގެ ގުޅުމަށްވެސް އެސްފީނާ ޖެހިދާނެތޯ؟\n18 ޑިސެމްބަރ 2012 ދުވަހު 08:56 ގައި\nދެމަފިރިންގެ ގުޅުމަށްވެސް އަދި އެހެން ނިޢުމަތްތަކަށްވެސް އެސްފީނާ އަދި ޙަސަދައިގެ އަސަރު ކޮށްފާނެ. އެހެނީ ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފއިވޭ ކޮންމެ ނިޢުމަތަކީ ޙަސަދަވެރި ވެވޭނެ ނިޢުމަތެކެވެ. އެހެން ކަމުން އަހަރެމެން ރައްކާތެރިވާން ޖެހޭ އަބަދުވެސް.\n25 ޑިސެމްބަރ 2012 ދުވަހު 13:01 ގައި\nތިވިދާޅުވިފަދަ ހުރިހާކަމެއްވެސް އެއީ ވަރަށްބޮޑު ތެދެއް އެހެނަސް ބައެއްމީހުން ދެކޭގޮތުގައި ރީތި ފޮޓޯއެއް ފޭސްބުކުގައި ނުޖަހާމީހާ އަކީ ވަރަށްކަޓު މީހެއް ކަމަށްވޭ އެކަކަށްވުރެ އަނެކަކު ވާދަވެރިކަމާއިއެކު އެކަންކުރަމުންދަނީ އެކަމަކީ ކިހާވަރެއްގެ ކަމެއްކަން ނޭގިބާވައޭވެސް ހިތަށްއަރާ އަޅެ ތިބޭފުޅުންގެ ޚިޔާލަކީ ކޮބައިބާވައޭ ހިތަށްއަރާ. އެނގިތިބެމެ އެވަރު ކަމެއް ކޮށްފާނެބާވައޭހިތަށްއަރާ ކޮށްފާނެދޯ މީހުންވެސް މަރަނީ ވިއްޔާ މާްތް އަﷲ މިފަދަ ފޭބުޅުން ނަށް ހެޔޮވިސްނުން ދެއްވާންދޭވެ.\nއަޅުގަނޑުގެ ދުޢާ އަކީ ތިބޭފުޅުންގެ ތިޔަ އަގުހުރި ލިޔުންތަކުން ޢިބްރަތްލިބި އެކަމަށް ގިނަބަޔަކު މަރުޙަބާކިޔުން.\n22 ޖެނުއަރީ 2013 ދުވަހު 06:07 ގައި\nމާތް ﷲ މިއަޅާއަށާއި އެންމެހާ މީސްތަކުންނަށް ހެޔޮ ވިސްނުން ދެއްވާށި…. !!!\n16 ފެބްރުއަރީ 2013 ދުވަހު 11:08 ގައި\nއަޅުގަނޑު ކުރިން ފޮޓޯ ލަން. އެކަމަކު ﷲ ގެ އިރާދަފުޅުން އަމިއްލައަށް ވިސްނިގެން އެކަން ހުއްޓާލިން.. އޭގެ ދުވަސްކޮޅެއް ފަހުން މިލިޔުން ފެނުމުން އިތުރު ހިތްވަރެއް ލިބުނު. އަޅުގަނޑުގެ ދުއާ އަކީ މާތްﷲ މިއަޅާއަށް ފާފަފުއްސަވައި އެހެން ކުދިންނަށްވެސް ހެޔޮވިސްނުން ދެއްވުން.. އާމީން.\n6 ޖޫން 2013 ދުވަހު 10:35 ގައި\nއިލްމު އުނގެނި ތަން ދޮރު ދަތުމަށް ގޮވާލަން.\n17 ޑިސެމްބަރ 2013 ދުވަހު 11:31 ގައި\nއެސްފީނާއިން ރައްކާތެރި ވުމަށް ކިޔާ ދުއާ އެއް ވާނަމަ ޕޯސްޓް ކޮށްލަ ދެއްވުން އެދެން .\n17 ޑިސެމްބަރ 2013 ދުވަހު 13:20 ގައި\nއެސްފީނާއާއި ސިޙުރާއި ޖިންނި ޝައިޠާނުންނާއި އެހެންވެސް ކަންކަމުން ރައްކާތެރިވުމަށް މިލިންކުގައިވާ ޒިކުރުތަކާއި ދުޢާތައއް ހެނދުނާއި ހަވީރު ކިޔަވާށެވެ.\n22 ފެބްރުއަރީ 2014 ދުވަހު 15:29 ގައި\nވަރަށް ފުރިހަމަ ލިޔުމެއް.. މިލިޔުން ކިޔާލާފިނަމަ އެންމެ ކުޑަ ކުއްޖާއަށްވެސް ވިސްނޭނެ ގޮތަކަށް މިލިޔުން އިބާރާތް ކޮއްލާފަވަނީ ހެއްކާއި ދަލީލުގެ މައްޗަށް ބިނާކޮއްފަ.. އަޖުނާދަށް މަގޭ ހެޔޮދުއާއާއި ސަލާމް…


ލަލީގާގެ އާ ގަވާއިދުގެ ދަށުން އާ ސީޒަން ފަށާއިރު ރީނދޫ ކާޑު ހަމަވި އެއްވެސް ކުޅުންތެރިއަކު ސަސްޕެންޝަންގައި ނުހުންނާނެ – Dhuvas Online\nލަލީގާގެ އާ ގަވާއިދުގެ ދަށުން އާ ސީޒަން ފަށާއިރު ރީނދޫ ކާޑު ހަމަވި އެއްވެސް ކުޅުންތެރިއަކު ސަސްޕެންޝަންގައި ނުހުންނާނެ\nމި މަހުގައި ލަލީގާގެ އާ ސީޒަން ފެށުމަށް ތައްޔާރުވަމުން އަންނައިރު، ލަލީގާއިން ވަނީ އައު ސީޒަނާ ދިމާކޮށް ޑިސިޕްލިނަރީ ކޯޑަށް ބަދަލުތަކެއް ގެނެސްފައެވެ. މި ބަދަލުތަކަށް ސްޕެއިން ސަރުކާރުގެ ސްޕޯޓްސް ކައުންސިލުން އާނ ބަސް ލިބިފައިވުމުން ކުރިއަށް ސީޒަންގައި ލަލީގާ އިން މި އުސޫލުތަކަށް އަމަލުކުރާނެއެވެ.\nމި ގޮތުން މި ބަލާލަނީ ސްޕެނިޝް ލީގުގެ އައު ސީޒަނާއެކު އަމަލުކުރަން ފަށާނެ އާ ގަވާއިދުތަކަށެވެ.\nރީނދޫ ކާޑު ހަމަވެގެން ސަސްޕެންޝަންގައި ތިބި ކުޅުންތެރިން:-\nލަލީގާގެ އާ އުސޫލާއެކު ފާއިތުވި ސީޒަންގައި ރީނދޫ ކާޑު ހަމަވެ ސަސްޕެންޝަންގައި ތިބެ ސީޒަން ނިންމާލި ކުޅުންތެރިން ވެސް އާ ސީޒަން ފަށާނީ ސާފު ރެކޯޑަކާއެކުގައެވެ. މާނައަކީ ރީނދޫ ކާޑު ހަމަވެގެން ސަސްޕެންޝަންގައި ތިބެ ފާއިތުވި ސީޒަން ނިންމާލި ކުޅުންތެރިންނަށް ވެސް މި ސީޒަންގެ ފުރަތަމަ މެޗުގައި ސަސްޕެންޝަން ފުރިހަމަ ކުރަން ނުޖެހުމެވެ. ކްލަބުން ކުޅޭ ފުރަތަމަ މެޗުގައި ވެސް ކުޅުމުގެ އެއްވެސް ހުރަހެއް ނެތުމެވެ. މީގެ ކުރިން ލަލީގާއިން އަމަލުކުރަމުން އައި ގޮތަކީ،5ރީނދޫ ކާޑު ހަމަވުމުން، ޖެހިގެން އަންނަ މެޗުގައި އެ ކުޅުންތެރިއަކަށް ނުކުޅެވުމެވެ. އަދި ސީޒަންގެ އެންމެ ފަހު މެޗުގައި ކުޅުންތެރިއަކު5ވަނަ ކާޑު ހޯދި ނަމަވެސް، ޖެހިގެން އަންނަ ސީޒަންގައި އެ ކްލަބެއް ކުޅޭ މެޗެއްގައި އެ ކުޅުންތެރިއަކަށް ނުކުޅެވުމެވެ. އެހެނަސް މިހާރު މި ވަނީ މި އުސޫލު ބަދަލުކޮށްފައެވެ.\nކާޑުގެ ސަބަބުން ކަޕްގެ ފައިނަލް މެޗު ނުގެއްލޭނެ:-\nމީގެ ކުރިން ލަލީގާއިން އަމަލު ކުރަމުން އައި ގޮތާ ޚިލާފަށް މި ސީޒަންގެ ސްޕެނިޝް ކަޕްގައި ކުއާޓާ ފައިނަލާ ހިސާާބުން ދައްކާ ކާޑުތައް މާފުވާނެއެވެ. މާނައަކީ ކުޅުންތެރިއަކަށް ސެމީ ފައިނަލް މެޗުގައި ކާޑެއް ދެއްކި ނަމަވެސް، އެއާ ގުޅިގެން ސަސްޕެންޝަންއެއް ނައުމާއި، ފައިނަލަށް ގޮސްފިނަމަ އެ ކުޅުންތެރިއަކަށް ފައިނަލް މެޗުގައި ވެސް ކުޅުމުގެ ފުރުސަތު އޮތުމެވެ.\nގަސްތުގައި ކާޑު ހޯދައިފިނަމަ ލިބޭ އަދަބު:-\nލަލީގާގެ ސީޒަނެއްގައި ކުޅުންތެރިއަކަށް ފަސް ރީނދޫ ކާޑު ދައްކައިފިނަމަ، ފަސްް ވަނަ ރީނދޫ ކާޑު ދެއްކި މެޗާ ޖެހިގެން ދެން އޮންނަ މެޗުގައި އެ ކުޅުންތެރިއަކަށް ނުކުޅެވެއެވެ. ރަތް ކާޑެއް ދައްކައިފިނަމަ ވެސް ކުރިއަށް އޮތް މެޗަށް ސަސްޕެންޝަން އާދެއެވެ. އެހެންކަމުން މެޗުތަކުގެ ތާވަލަށް ބަލައި، ކުރިއަށް އޮންނަ މުހިންމު މެޗަކާ ދިމާކޮށް ކާޑު ހަމަވެގެން ސަސްޕެންޝަނެއް އަތުވެ، އެ މުހިންމު މެޗުގައި ނުކުޅެވިދާނެކަމަށްޓަކައި ބައެއް ކުޅުންތެރިން ކުރިޔާލާ ރާވައިގެން މުހިންމު މެޗުގެ ކުރިން މެޗެއްގައި ސަސްޕެންޝަން އަންނާނެ ގޮތަށް ގަސްތުގައި ރީނދޫ ކާޑު ހޯދައި ކާޑު ހަމަކޮށްލައެވެ.\nލަލީގާއިން ކުރިއަށް އޮތް ސީޒަނުގައި ކުޅުންތެރިއަކު މިގޮތަށް ގަސްތުގައި ކާޑެއް ހޯދައިފިނަމަ އިތުރު އެއް މެޗަށް ސަސްޕެންޑް ކުރުމާއެކު 600 ޔޫރޯގެ ޖޫރިމަނާއެއް ވެސް ކުރާނެއެވެ. ކުޅުންތެރިއަކު ގަސްތުގައި ކާޑު ހޯދިކަމަށް ނިންމާނީ ހާލަތަށް ބަލައި، ކުޅުންތެރިޔާ ކާޑު ހޯދިގޮތާއި، މުޅި މެޗުގައި އަމަލުތައް ހުރިގޮތް ރެފްރީން ބަލާ ދިރާސާ ކުރުމަށްފަހުގައެވެ.\nފާޑު ކިޔާނަމަ ލިބޭ އަދަބު ބޮޑުވާނެ:-\nމުބާރާތުގެ އޮގަނައިޒަރ އަށާއި މެޗު އޮފިޝަލުންނަށް ފާޑު ކިޔުމަކީ ދުނިޔޭގެ ބޮޑެތި ލީގުތަކާއި މުބާރާތްތަކުގައި މިހާރު ވެސް އެކިވަރުވަރުން އަދަބު ދެމުން އަންނަ ކަމެކެވެ. މެޗުގެ އޮފިޝަލުންނާއި ކުޅުންތެރިންނަށް ފާޑުކިޔާ ބަސްބުނާ ކުޅުންތެރިންނަށް ކުރިއަށް އޮތް ލަލީގާގެ ސީޒަންގައި ދޭ އަދަބު ބޮޑުވާނެއެވެ. އެ ފާޑުކިޔުމެއް އަމާޒުކުރީ ދަނޑުމަތީގައި ނުވަތަ ދަނޑުން ބޭރުގައި ކަމަށް ވިޔަސްމެއެވެ. މީޑިޔާގަޔާއި މީސްމީޑިޔާގައި ކިޔާ ފާޑުކިޔުންތަކަށް ވެސް މިކަމުގައި އިތުރަށް ހަރުކަށިކޮށް ލަލީގާއިން އަމަލުކުރާނެއެވެ.


Kurin Ehves Minivankameh Raajje Aku Neh, Mihaaru Hurihaa Haqqeh Dhevihje - Raees - Vaguthu\nމިރޭ އޮތް އެމްޑީޕީގެ ޖަލްސާގައި ރައީސް ވާހަކަފުޅު ދައްކަވަނީ – ފޮޓޯ: އެމްޑީޕީ\nމީގެ ފަސް މަސް ކުރިން ރާއްޖެ އޮތް ހާލަތާ މެދު މިއަދު ވެސް ވިސްނަން ޖެހާކަމަށައި އޭރު ރާއްޖެ އޮތީ އަސާސީ ހައްގުތައް ގެއްލި، އެއްވެސް މިނިވަން ކަމެއް ނެތް ހާލަތެއްގައި ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް ވިދާޅުވެއްޖެއެވެ.\nރައީސް ޞާލިހް މިހެން ވިދާޅުވީ ރ. އަތޮޅުގެ ހަތަރު ދާއިރާ އަށް އެމްޑީޕީން ވާދަ ކުރާ ކެންޑިޑޭޓުންގެ ކެމްޕެއިނަށް އަލިފުށީގައި މިރޭ ބޭއްވި ޖަލްސާގައި ވާހަކަފުޅު ދައްކަވަމުންނެވެ.\nރައީސް ޞާލިހް ވިދާޅުވީ ރައްޔިތުން މި ސަރުކާރު ގެނައީ މީގެ ފަސް މަސް ދުވަސް ކުރިން އޮތް ހާލަތު ބަދަލު ކުރާށެވެ. ކުރު މުއްދަތުގެ ތެރޭގައި ނަތީޖާ ވެސް ފެންނަމުން އަންނަ ކަން ފާހަގަކުރައްވާ ރައީސް ވިދާޅުވީ ގެއްލިފައި އޮތް ޙައްޤުތައް މިހާރު ހޯދައިދެވިއްޖެ ކަމަށެވެ.\n"ރާއްޖޭގެ ރައްޔިތުންގެ ކިބައިން ގެއްލިފައިވާ ހައްގުތައް ވަނީ ހޯދައި ދެވިފައި. އެ ހައްގުތައް ހިފެހެއްޓުމަށް ފާސްކޮށްފައިވާ ގާނޫނުތައް ވަނީ މަޖިލީހަށް ހުށަހަޅައި ބާތިލް ކުރެވިފައި،" ރައީސް ވިދާޅުވި އެވެ.\nފަސް މަސް ދުވަސް ކުރިން ރާއްޖޭގައި އެއްވެސް މިނިވަންކަމެއް ނެތް ކަމަށާއި ނަމަވެސް މިހާރު ޙައްޤުތައް ހޯދައިދެވިއްޖެ ކަމަށް ރައީސް ޞާލިހް ވިދާޅުވިއިރު ފާއިތުވި ހަތަރު ވަރަކަށް މަސް ދުވަސް ތެރޭގައި ރާއްޖޭގައި އިސްލާމްދީނާއި ދެކޮޅަށް އަޑުއުފުލާ މީހުންގެ އަދަދު ވަނީ އިތުރުވެފައެވެ. ނަމަވެސް އެފަދަ އެއްވެސް މައްސަލައެއްގައި ސަރުކާރުގެ އެއްވެސް އިދާރާއަކުން އެއްވެސް ފިޔަވަޅެއް އަޅާފައެއް ނުވެއެވެ.\nރައީސް ޞާލިހް މިރޭ ވިދާޅުވީ މި ސަރުކާރުގެ ކުރު މުއްދަތުގެ ތެރޭގައި ގިނަ ކަންކަން ކުރެވިފައިވާ ކަމަށެވެ. އެގޮތުން ޕެންޝަން ފައިސާ އިން ހައްޖަށް ދެވޭނެ ގޮތް ހަމަޖައްސާފައިވާ ކަމަށާއި އަދި އެކަން ފުރިހަމަ ކުރުމުގެ މަސައްކަތް ވެސް ކުރަމުން އަންނަ ކަމަށް އެމަނިކުފާނު ވިދާޅުވިއެވެ.\nއެތެރޭގެ އުދުހުންތަކުގެ އަގު ހެޔޮކޮށް، ތައުލީމީ ނިޒާމަށް ވެސް ބަދަލުތަކެއް ވަނީ ގެނެސްފަައި ކަމަށައި ހިލޭ ޑިގްރީ އަށް ކިޔެވުމުގެ ފުރުސަތު ހުޅުވާލާފައިވާ އިރު ސްޓޫޑެންޓް ލޯންގެ އިންޓްރެސްޓް ރޭޓާއި މަހަކު ދައްކަން ޖެހޭ އަދަދު ކުޑަކޮށްފައިވާ ކަން ވެސް ފާހަގަކުރެއްވި އެވެ.\nމަސްވެރިން ކިރާ މަހަށް ވަގުތުން ފައިސާ ދިނުމަކީ މި ސަރުކާރުގެ ވައުދަކަށް ވާ އިރު ފެށޭ ހަފްތާގެ ތެރޭގައި އެ ކަންކަން ހަމަޖެހިގެން ދާނެ ކަމަށް ރައީސް ވިދާޅުވި އެވެ.\nމާޗް 23, 2019 00:03\nމިއީ މަހިތުން ނަޝީދަށްވުރެވެސް ނުބައި ދައްޖާލެއް. ދޮގުހެދުން އިންތިހާ. ކަލޭ ތިކިޔާ ހައްގަކީ އިސްލާމް ދީނަށް ފުރައްސާރަ ކުރުމާ ފޭރުމުގެ ހައްގުގެ ވާހަކަވިއްޔާ ތިއީ ތެދެއް.\nމާޗް 23, 2019 00:24\nގުރޫޕުމީހުންނަ ހައްގުތައްދެވިއޖެ ނިންމާފަ ހުރިކަންތައް އަބުރާ މިލިއަނުން ގުރޫޕުމީހުންނައް ލާރިވެސްދެވިއްޖެ ވައްކަމެއް ނުކުރޭ ބަހަނީ\nމާޗް 23, 2019 00:28\nލާހައުލަވަލާ ޤުއްވަތަ އިއްލާ ބިﷲ\nމާޗް 23, 2019 00:42\nރައީސްމީހާ ބުއްދި ޢާފިލުވެފަނެތިއްޔާ އިނގޭނެ މިދެއްކުނީ ކޮސްވާހަކައެއްކަން.\nމާޗް 23, 2019 00:49\n100 ދުވަަހުން މަނިކުފާނުގެ އައުވާނުން 100 މިލިއަން ކައިލީމަ ތޯ ހުރިހާ ހައްގެއް ދެވުނީ؟\nމާޗް 23, 2019 00:51\nމިނިވަންކަން ދިންވަރަކީ މަގުމަތިން މީހަކު ކިބުލޭ ގޮވީމަ ފުލުހަށް ގެންދިޔައީ. އުމަރު ނަސީރު ދަރުބާރުގޭގަ މިނިވަންކަމުގެ ދިފާއުގަ ނުކުންނަން ބާއްވަންއުޅުނު ބައްދަލުވުން ބޭއްވިޔަނުދީ ތަންއަތުލީ. ޕޕމން އާޓްފިޝަލްބީޗްގަ ބޭއްވިބައްދަލުވުން ހިގަމުންދަނިކޮށް ފުލުހުންފޮނުވާ ހުއްޓުވީ. އެޖަލްސާގަ އުމަރު ވާހަކަދެއްކިޔަނުދޭން އަމުރުކުރީ. އެހެންވީމަ ތިއޮތީ ދުނިޔެލެއްވި ހުރިހާ މިނިވަންކަމެދެވިފަ އިސްލާމްދީނުގެ ޝިޔާރު ފާޅުކުރަން ސަލަފުން ބާއްވަންއުޅުނު ދެބައްދަލުވުން ބޭއްވިޔަނުދީ ހުއްޓުވައިފި. ދޮގުހެދުންވެސް ހައްދުންނެއްޓިފަ. ރޔާމީން ހިފާހައްޔަރުކޮއްފަ އެމަނިކުފާނާ އެމަނިކުފާނުގެ އަނބިކަބަލުންނަ ޝަރުތުކޮއްފި ވާހަކަނުދައްކަން. ދެން ކަލޭ ކިބޫ ހޭގޮތަށް ނުހޭތި. ކިބޫ ރޯގޮތަށް މަކަރު ކަރުނައަޅަނީ ރައްޔިތުންގާތު.\nމާޗް 23, 2019 00:52\nތިޔަ ބުނުއްވީ ހަމަ ރަނގަޅަށް. ކުރިން މީހުންނަށް ދީނަށް ފުރައްސާރަކޮށް ހަދަން ޖެހިލުންވޭ. އެކަން ކުރަނީ އެހެން ގައުމަކަށް ގޮސް ފިލާ ތިބެ ނުސީދާ ބަހުން. އެކަމަކު މިހާރު ސީދާ މި ޤައުމުގަ ފާޅުގަ ދީނަށް ފުރައްސާރަކޮށް އިސްލާމީ ޝަރިީއަތާ ދެކޮޅަށް ވާހަކަ ދެއްކުމުގެ ހައްޤު އެކަން ކުރަން ބޭނުންވެގެން އުޅޭ ބަޔަކަށް ހޯދާ ދެވިއްޖެ. އެހެއްނު؟ އެހެންވީމަތާ އެކަންތައް ލޯމަތީ ހިނގައިދާ އިރުވެސް ބަހެއް ނުބުނެ ހިމޭނުން ސަރުކާރު ތި އޮތީ... އިސްލާމިކް މިނިސްޓްރީވެސް މި ހައްޤު ހޯދާ ދިނުމުގަ. ސާބަހޭ.\nމާޗް 23, 2019 01:01\nވަރައްބޮޑު ތެދެއް. ވާނުވާނޭގި މަރުވުމުގެ ހައްގު. ވައްކަންކުރުމުގެ ހައްޤު. މުޅި ޤައުމު ނަމުގަ ވެރިކަމުގަ ހުރެގެން ވެރިކަންކުރަން ނޭގިގެން އިސްތިއުފާ ދިންކަލޭގެ އަތްމައްޗަށް ދޫކުރުމުގެ ހއްޤު . ކޮމެޓީހެދުމުގެ ހައްޤު. މިހުރިހާ ހައްޤެއް ދެވިފަ ވީ. ހައްހައްހާ\nމާޗް 23, 2019 01:03\nމާޗް 23, 2019 01:23\nސޯލިހު ތިހުއްނެވީ ހަމަހޭގައިތޯ. ސަރީއަތްނުކޮއް ޔާނީނު ޖަލައްލީ ކަލޭ ނޫންތަ އުމަރައް އަނގައިން ބުނަން ހުއްދަނުދީތިހުރީ ހަމަމިވެރިކަމުގަނޫންތަ ކިންކަމެއްކުރެވިގެންތަ ތިޔަފުމެނީ ،\nމާޗް 23, 2019 02:23\nކޮން ޙައްޤެއް ހޯދައިދެވުނު ވާހަކަތޯ ތިޔަ ދައްކަވަނީ؟ ހަމަ ޙައިރާން ވެއްޖެއެވެ. ވީކަމެއް އަދި ވާކަމެއް ހަމަ ޙަރާމެވެ.\nމާޗް 23, 2019 04:25\nމިނިވަން ވާނީ ދެން މިވަރަށް ރޯމާދުވާލު މިފްކޯ ރުފިޔާތަކެއް ފޭރިގަނެފި ރ. އުނގޫފާރުގައި މިއަދު 500،000ރ ވަގަށް ނެގި މައްސަލައެއްގައި މީހަކު ހައްޔަރުކޮށްފި ޕެންޝަން ފައިސާ އިން ހައްޖަށް ދެވޭނެ ގޮތް ހަމަޖައްސާފައިވާ ވާހަކަ އެއީ އެމީހާގެ ހައްގެއް ސަރުކާރުން ދެއްވާ އެއްޗެއް ނޫން މުސްކުޅިން ބުނާއަޑުއަހަން ދޮގުހެދުމަކީ ވައްކަން ކުރުމުގެ ތަޅުދަނޑިއޭ\nމާޗް 23, 2019 06:02\nތިބުނީ ދީނައްފުރައްސާރަކުރަން ހުއްދަދިންވާހަކަތޯ...ﷲއާއިރަސޫލާއަށް ފުރައްސާރަކުރިއެކަކުވެސް ހައްޔަރެއްނުކުރޭ އިތުރައްގަދަކުރަން ބާރުދިނީ ދެއްތޯ...ސުބުހާނަﷲ\nމާޗް 23, 2019 07:05\nމީ މާފައްކާ ރައީސެއް. ކުރިކަމެއް ފެންނާކަށް ނުހުރޭ. ޕޯޑިއަމް ކައިރީގަ ހުރެލާފަ މިބުނަނީ މިހާރު ހުރިހާކަމެއް ނިމިއްޖޭ. ރައްޔިތުންނަކަށް ނޭންގޭ ކުރިކަމެއް.\nމާޗް 23, 2019 07:50\nއަހަރަމެން ރައީސަށް އިތުބާރުނުކުރަން ވ.ގިނަ ދޮގް ހައްދަވައިފި... އެއިރުވެސް ވާނުވާ ނޭގޭ ގޮތަށް މިހާރުވެސް އެގޮތަށް. ރައްޔިތުން ޤަބޫލްނުކުރޭ، ރައްޔިތުންގެ ތެރެއިން 100 ދިވެހިން ކޯޓްގައި އިންނަ ރައްޔިތުން މުސާރަދޭ ފަނޑިޔާރަކު ބޭނުން ވެއްޖެހިދެއްގައި ވާނުވާ ނޭގި ޖަލުގެ ގޮޅިތަކުގައި 0-7 އަހަރުގެ މުއްދަތަކަށް ޝަރީއަތް ނިހިންގާ ތިބެންޖެހޭކަމަށް. ވ. ގިނަ ޒުވާނުންވީ ޖަލުގަ، މަސްތުވާތަކެތި ބޮއެފިޔޭކިޔާފަ.\nބަލަ މިއުޅެނީ ކުދިންގެ މަށްސަލައެއްނޫން. ހައްގުގެ ވާހަކަ ނުދައްކާ މަޑުކޮށްލާ ، އޮޑި ފަރަށް ނައަރާ ދުވާނަމަ ތިބާގެ މާލިމީކަން 2023 ހަމަޔަށް އޮންނާނެ. ނަމަވެސް ޖޫން ޖުލައި ގަދަ ކުރިމަތިވަނީޔޭ ... ވާނުވާ ނޭގި ފަރެއްގަޖެހި އޮޑި ފުނޑުފުނޑު ވެދާނޭ. ނުވާނަމަ އޭގެ ފަހުން ތިބާ އަށް ރައްޔިތުން އާނބަސް ނުބުނާނެ. މަވަރަށް ފޫހިވެއްޖެ. ދޮގް ހަދާލެއްގިނަކަމުން.\nމާޗް 23, 2019 07:54\nބޮޑު ކަމަކަށް ސަރުކާރުން ވައްކަން ނުކުރައޭ ބުނި ނަމަވެސް މަމެން އެކަން ގަބޫލެއް ނުކުރާނަމޭ މިހާރު ސަރުކާރުގެ ކުންފުނި ތަކުގެ ތިޖޫރީ އަށް މިލިއަނުން ބަރާ ކޮށްފައި ތިޖޫރީ ވަގަށް އެނަގަނީ އެއީ މަޖްލީސް އިންތިޚާބާއި ދިމާކޮށް ވެރިކަން ކުރާ ޕާރޓީ އަށް ފަންޑް ހޯދަން ވެގެން ކުންފުނި ތަކުގެ ބޮޑުންނާއި ޕާރޓީ ތަކުގެ ބޮޑުން އަޑީގައި ތިބެގެން ކުރާ ކަމެކޭ މީ ވައްކަން ނޫން ދެން ކޯއްޗެއްތޭ ސަރުކާރުގެ ތިޖޫރީގައި މިލިއަނުން ފައިސާ ބެހެއްޓުމަކީ ގާނޫނީ ގޮތުން މަނާ ކަމެކޭ ނުރައްކާތެރި ވަގުން އުޅޭ ސަރުކާރެކޭ މީ ނުރައްކަލޭ ނުރައްކަލޭ އައްޑޫން މާލެ އަށް ބޮޑެތި ވަގުން ގެނެސްގެން ސަރުކާރުގެ މާލިއްޔާ އިން ވައްކަން ކުރަނީ ރައީސް އޮފީހުގެ ޕޮލިސީ ސެކްރެޓަރީ މެން އަޑީގައި ތިބެގެންނޭ ނުރައްކަލޭ ނުރައްކަލޭ ނުރައްކަލޭ...\nމާޗް 23, 2019 08:07\nމިނިވަންކަން ކުރިންނެތްއިރު ދެން ކިހިނެތް ވެރިކަމަށް ތި ހިރީ އާދެވިފަ؟\nމާޗް 23, 2019 08:09\nކޮބާ ކަރަންޓްގެ އަގު ހެވެއްނުވޭ. ފެނުގެ އަގު ހެވެއްނުވޭ. ތެލުގެ އަގު މިސަރުކާރުއައިފަހުން ދެގުނަ ބޮޑުކޮށްފި. އާނ! ދީނަށްފުރައްސާރަ ކުރުމުގެ މިނިވަންކަން ދީފި.\nމާޗް 23, 2019 08:33\nމަޖްލިސްގެ މެޖޯރިޓީ ހޯދަން ތެޅިމަރުވަނީ ދީނީމިނިވަންކަން ދިނުމަށާއި އިންޑިޔާއަށް އަޅުވެތިވުމަށް ފާސްކުރަން! ދިވެހިން ވިސްނާ\nމާޗް 23, 2019 08:55\nތިބުނާ މިނިވަން ކަން ދިނީމަ ދީނަށް ހަޖޫ ޖަހާ ހެދީމަވެސް އަޅާނުލާ ތިބެނީ އެއީތޯ ތިބުނާ މިނިވަން ކަމަކީ\nމާޗް 23, 2019 09:15\nހާލަތު ވަރަށް ބޮޑަށްވެސް ބަދަލުވެއްޖެ، އެކަން މިހާރު ރަށްރަށުގެ އަތިރިމަތިންނާއި، މަގުތައްމަތިންވެސް ފެނޭ، އަދި ފުލުހުން ހޯދަމުންގެންދާ ބަނގުރަލުގެ އަދަދުންވެސް އެނގި ކަށަވަރުވޭ، އޭގެ އިތުރުން ފޭރޭ މިންވަރުންވެސް ވަރަށް ސާފުކޮށް އެނގޭ.. ރައީސް ނުދެންނެވިޔަސް ތިޔަ ކަންމަކަކީ އަޅުގަނޑުމެންނަށް ވަރަށް ސާފުކޮށް ފެންނަން ހުރި ކަންކަން...\nމާޗް 23, 2019 09:16\nލާދީނީ ހުރިހާ ހައްގެއް ލިބިއްޖެ. ރަނގަޅު ވާހަކައެއް ?\nމާޗް 23, 2019 10:49\nމިނިވަން ކަން ލިބިއްޖެ ކަމަށްވިދާޅުވިއަސް އުަމަރުނަސީރު އަގައިންބުނަން އުޅޭއިރަށް ޕޮލިހުން ނުކުމެ ބާރުގެ ބޭނުންކޮށްގެން އަގަބަންދުކުރޭ. ހާލަތު ބަދަލެއްނުވޭ މަގުމަތީގެ އަނިޔާކުރުން ގިނަވެއްޖެ. ދައުލަތުގެ ޚަރަދުތައް ބޮޑުވެއްޖެ. ކަރެޕްޝަން ފުލެޓްތެރޭގަ. ދައުލަތުގެ މުދާ ޕާޓީ މުދަލަށް ހަދާގެން އުޅެނީ.ރައީސް އަށް 24 ގަޑިރަށް ރައްޔަތުން ޚަރަދުކުރަމުންދާއިރު ޕާޓީމެމްބަރުންނަށް ކެމްޕޭނުކުރަން އެ ވަޤުތު ހޭދަކުރުމަކީ ކަރެޕްޝަނާއި ޚިޔާނާތް.\nމާޗް 23, 2019 12:07\nމިނިވަންކަން އޮތްވަރުން ނޫންތަ؟ މީހެއްގެ އަބުރު ކަތިލައިގެން ވެރިކަމަށް އާދެވުނީވެސް. މިދިވެހިރާއްޖޭގައި މީގެ ކުރިންވެސް ނެތް މިނިވަން ކަމެއް މިހާރަކު ލިބިފައެއްނެތް. ތިޔައީ ހަމަހުސްވާހަކަ ޔާމީން ސަރުކާރު ނަންވާނީ އެކަމަކު މާނުބައި މިހާރު ކަންތައް ދާގޮތް. އެތަކެއް ދިވެހިރައްޔިތުންނަށް އޯގާތެރިވާނަމޭ ކިޔާފަ ގެނެސް ދިން ސަރުކާރުގެ އެތިބީ ވަޒީފާއިން ވަކިކޮށްފަ މަގުމަތީގައި. ދިވެހިރާއްޖޭގައި މިމިޙުން ނުދެވިގެން އުޅެނީ މިހާރު އެހެން މިނިވަންކަމެއް. އެމިނިވަންކަން ހޯދައިދޭން މިހާރު ތިތެޅެނީ. ބަހާއި ޢަމަލު ދިމާނުވާ ސަރުކާރެއް. ޔާމީނަށް ގޮވި ހުރިހާ އެއްޗެއް އެމްޑީޕީ ސަރުކާރަށް އަނބުރާ ލިބިއްޖެ.\nމާޗް 23, 2019 12:13\nއެހެންވެގެން ދީޯ ކަމަހާ ނުބެހޭ މީހަކަށް މިޤއުމުގެ ބަސްކިޔަން ޙަވާލުކޮށްގެން ތިހިރީ؟ ދިވެހިރާއްޖޭގެ ވެރިކަން ކުރަން ދިވެހިރއްޔިތުންނ ދިނި އެއްމެ މީހަކަށް އެކމަކު އެމްޑީޕީގެ ކޮންމެ މީހަކީ ރައީސެއް. ކަާކުގެ ވާހަކަ ކަމެއް ޤަބޫލުކުރަންވީ ކާކުކަމީ ރައީސަކީ ނޭނެގޭ ހިސާބަށް ޤައުމު އޮތީ ގެންގޮސްފައި.ކަނަޑަނީ ހުސް ބާސާ ހަދަނީ ހުސްރޯ ބުހުތާނު ދޮގު މިރާއްޖެއަކީ ހިނގަހުނަގ އޮތް ބޮޑު ސަރުކާރެއް. ޕްރޮޖެކްޓެއް ނުހިނގާ އެއވްެސް ރަށެއް ނެތް އެކަމަކު އެއީ ވެސް ނުވާކަމެއް ކަމެއް ހަދާ މިހުރިހާ ކަމަކީ ތިމާމެން ކުރި ކަންތއް ކަމަށް ހެދިގެން އެކަމުގެ ކްރެޑިޓް ނަގަން އެބައުޅޭ. މިއީ އެފަދަ ޤާބިލުބައެއްނޫން.\nމާޗް 23, 2019 13:38\nއެކަމު ހާދަ ވިޔާނުދާވާހަކައެކޭ ދައްކަމުން ތިޔަދަނީ އުތަ ތަޔަށްއިނގޭތަ މަކަރާދޮގުހެދުމުން ވާނެގޮތް މުޅިގައުމު މިހާރު މިޔޮތީ އަންދަލުސް އަށްވެފަ ދެންފެންނާނީ މުޅިގައުމު ފުޑޭތަން މިގައުމުމިވަނީ ނެތިމޮށުމާ ފުރައްސާރަޔާލާދީނިއްޔަތާ ވައްކަމާ ފޭރުމާ ބަދުއަޚުލާގީ އަދި ފާޙިޝް އަމަލުތަކާ ދޮގުހެދުން އިންތިހާ މީހުންގެ އިއްޒަތާ އަބުރު ކަތިލުމުގަ އެއްވަނަ ބޮޑެތި ކުއްވެރިން އިއްޒަތްތެރިންނަށް ފާޅުގަ ކުފުރުވަނީ މިހުރިހާކަމަކަށް ހުޅުވާލައިގެން ވެރިކަމުގަ ހުންނައިރު ބިރެއް ލަދެއްހަޔާތެއް ނެތޭ މިހުރިހާނުބައިކަމަކަށް ފުރުސަތުދީގެންހުރެ ފާޑުފާޑު ވާހަކަ އެބަދައްކައެއްނު ތީހަމަ އަބޫޖަހުލުގެ މަގާމު ލިބިފަހުރި މީހެއް


SunOnline:5vana GMs forum onnaanee crossroads Maldives gai\nފަސްވަނަ ޖީއެމް ފޯރަމް އޮންނާނީ ކްރޮސްރޯޑްސް މޯލްޑިވްސް ގައި\nމިއަހަރު ބޭއްވި ޖީއެމް ފޯރަމް 2019 ގެ ތެރެއިން -- ފޮޓޯ/ ހޮޓެލިއާ މޯލްޑިވްސް\nދެހާސް ސޯޅަވަނަ އަހަރުން ފެށިގެން ކޮންމެ އަހަރަކު ބާއްވަމުން އަންނަ ޖީއެމްސް ފޯރަމް އަންނަ އަހަރު ކްރޮސް ރޯޑްސް މޯލްޑިވްސްގައި ބާއްވަން ނިންމައިފިއެވެ.\nފަތުރުވެރިކަމުގެ ސިނާއަތުގައި ހަރަކާތްތެރިވާ ކުންފުނިތަކުގެ ޖެނެރަލް މެނޭޖަރުންނަށް އަމާޒުކޮށްގެން ހޮޓެލިއާ މޯލްޑިވްސްއިން ބާއްވަމުން އަންނަ ޖީއެމް ފޯރަމްގެ ފަސްވަނަ އެޑިޝަން އޮންނާނީ އަންނަ އަހަރުގެ އޭޕްރީލް ދެވަނަ ދުވަހުއެވެ.\nޖީއެމް ފޯރަމްގައި ފަތުރުވެރިކަމާ ގުޅުން ހުރި ކަންތަކާއި މި ދާއިރާއަށް ދިމާވާގޮންޖެހުންތައް، އަދި އެ ގޮންޖެހުންތައް ހައްލު ކުރާނެ ގޮތްތަކާއި މި ދާއިރާގެ ފުންނާބު އުސް މާހިރުންގެ ތަގުރީރުތަކުގެ އިތުރުން ޕެނަލް ޑިސްކަޝަންތައްވެސް ކުރިއަށް ގެންދެއެވެ.\nއޭގެ އިތުރުން، ހޮޓެލް ސޭފްޓީ އެންޑް ސެކިއުރިޓީއާއި ދެމެހެއްޓެނިވި ގޮތުގައި ޓޫރިޒަމް އިންޑަސްޓްރީ ކުރިއަށް ގެންދިއުމުގެ އިތުރުން ޓޫރިޒަމް ދާއިރާގެ ތައުލީމީ ފުރުސަތުތަކާ ގުޅޭ ގޮތުން އެ ފޯރަމުގައި މަޝްވަރާ ކުރެއެވެ.\nފަތުރުވެރިކަމުގެ ދާއިރާގައި ހަރަކާތްތެރިވާ ސަޕްލަޔަރުންނަނަށް އެމީހުންގެ ޕްރޮޑަކްޓްސް ޝޯކޭސް ކުރުމުގެ ފުރުސަތު މި ފޯރަންގެ ހަވާސާގައި ދެއެވެ.\nއަންނަ އަހަރުގެ ޖީއެސް ފޯރަމުގައި މައިގަނޑުގޮތެއްގައި އަލިއަޅުވާލާނީ ސަސްޓެއިނެބިލިޓީ އެންޑް ހިއުމަން ކެޕިޓަލް އަށެވެ. ޕެނަލިސްޓުންނާއި ކީނޯޓް ސްޕީކަރުން ކުރިއަށް އޮތް ހަފްތާތަކުގައި އިއުލާނު ކުރާނެއެވެ.


ޗެމްޕިއަންސް ލީގު: މެންޗެސްޓަރ ޔުނައިޓެޑުން ޕީއެސްޖީގެ މައްޗަށް ކުރި ހޯދައިފި ޗެމްޕިއަންސް ލީގު: މެންޗެސްޓަރ ޔުނައިޓެޑުން ޕީއެސްޖީގެ މައްޗަށް ކުރި ހޯދައިފި\nޔުއެފާ ޗެމްޕިއަންސް ލީގު ފުޓްބޯޅަ މުބާރާތުގެ ގްރޫޕް އެޗްގައި ފްރާންސްގެ ޗެމްޕިއަން ޕީއެސްޖީގެ މައްޗަށް އިނގިރޭސިވިލާތުގެ މެންޗެސްޓަރ ޔުނައިޓެޑުން ކުރި ހޯދައިފިއެވެ.\nޕީއެސްޖީގެ އަމިއްލަ ދަނޑުގައި ކުޅުނު މި މެޗު ޔުނައިޓެޑުން ކާމިޔާބުކުރީ 1-2 ގެ ނަތީޖާއަކުންނެވެ.\nމި މެޗު ފަށައިގެން އެންމެ ފުރަތަމަ ގޯލާ އަމާޒުކޮށް ނުރައްކާތެރި ހަމަލާއެއް ފޮނުވާލީ ޕީއެސްޖީންނެވެ. އެގޮތުން މެޗުގެ 12 ވަނަ މިނެޓުގައި ޑިމާރިއާ ގޯލުގެ ކަނަށް އަމާޒުކޮށް ފޮނުވާލި ބޯޅަ ޔުނައިޓެޑްގެ ކީޕަރ ޑޭވިޑް ޑެހެއާ ވަނީ އަތުން ޖައްސާ ކޯނަރަކަށް ބޭރުކޮށްލާފައެވެ.\nމި މެޗުގައި ޔުނައިޓެޑުން ލީޑު ނެގީ އެޓީމަށް ލިބުނު ޕެނަލްޓީއެއް ކާމިޔާބުކޮށްގެންނެވެ. އެގޮތުން މެޗުގެ 20 ވަނަ މިނެޓުގައި މާޝިއަލްއަށް ކުރި ފައުލަކާއި ގުޅިގެން ލިބުނު ޕެނަލްޓީ ޔުނައިޓެޑަށް ކާމިޔާބުކޮށްދިނީ މި މެޗުގައި ޔުނައިޓެޑްގެ ކެޕްޓަން ބޭންޑް އަޅައިގެން ކުޅުނު ބްރޫނޯ ފެނާންޑޭޒްއެވެ. ފެނާންޑޭޒް ފުރަތަމަ ޖެހި ޕެނަލްޓީ ޕީއެސްޖީގެ ކީޕަރ ކޭލާ ނަވާސް ދިފާއުކުރި ނަމަވެސް ބްރޫނޯ ފެނާންޑޭސް ބޯޅަ ކުރިޔަށް ފޮނުވާލުމުގެ ކުރިން ނަވާސް ގޯލް ލައިނަށްވުރެއް ކުރިޔަށް ނުކުތްކަމަށް ލައިންސްމަން ބުނުމުން ރެފްރީ ވަނީ ދެވަނަ ފަހަރަށް ޕެނަލްޓީ ޖެހުމަށް ޔުނައިޓެޑަށް ފުރުޞަތުދީފައެވެ.\nމި ލަނޑަށްފަހު މެޗުގެ 39 ވަނަ މިނެޓުގައި ބްރޫނޯ ފެނާންޑޭސް ގޯލާއި އަމާޒުކޮށް ފޮނުވާލި ބާރު ހަމަލާ ޕީއެސްޖީގެ ކީޕަރ ވަނީ އަތުން ޖައްސާ ކޯނަރަކަށް ބޯޅަ ބޭރުކޮށްލާފައެވެ. މެޗުގެ ފުރަތަމަ ހާފުގައި ޕީއެސްޖީން ވަނީ ނަތީޖާ ހަމަހަމަކުރުމަށް ވަރަށް މަސައްކަތް ކޮށްފައެވެ. އެގޮތުން ޔުނައިޓެޑުގެ ގޯލާއި އަމާޒުކޮށް ފޮނުވާލި ހުރިހާ ބޯޅައެއް ޑެހެއާ ވަނީ ހުށިޔާރުކަމާއެކު ދިފާއުކޮށްފައެވެ.\nމެޗުގެ ދެވަނަ ހާފް ފަށައިގެން 54 ވަނަ މިނެޓުގައި ޕީއެސްޖީން ވަނީ މެޗުގެ ނަތީޖާ ހަމަހަމަކޮށްފައެވެ. މެޗުގެ ނަތީޖާ ހަމަހަމަވި ލަނޑަކީ ޕީއެސްޖީއަށް ލިބުނު ކޯނަރެއް ނޭމާ ނަގައިދިނުމުން މާޝިއަލްގެ ބޮލުގައި ޖެހިފައި ބައިކޮޅަށް ވަތް ލަނޑެކެއެވެ. މި ލަނޑަށްފަހު ޕީއެސްޖީން ވަނީ ޔުނައިޓެޑުގެ ގޯލަށް ބާރު ބޮޑުކޮަށްފައެވެ. ނަމަވެސް ޕީއެސްޖީގެ ކުޅުންތެރިން ފޮނުވާލި ހުރިހާ ހަމަލާއެއް މިރޭގެ މެޗުގައި މުހިއްމު ސޭވްތަކެއް ކުރި ޑޭވިޑް ޑެހެއާ ވަނީ ދިފާއުކޮށްފައެވެ.\nމި މެޗުން ޔުނައިޓެޑު މޮޅުކޮށްދިން ލަނޑު މެޗުގެ 87 ވަނަ މިނެޓުގައި ޕައުލް ޕޮގްބާގެ އެހީތެރިކަމާއެކު ޔުނައިޓެޑަށް ކާމިޔާބުކޮށްދިނީ ރަޝްފޯޑެއެވެ.\nމެންޗެސްޓަރ ޔުނައިޓެޑާއި ޕީއެސްޖީގެ އިތުރުން ގްރޫޕް އެޗްގައި ދެން ހިމެނޭ ޖަރުމަނުގެ އާރްބީ ލީޕްޒިގާއި ތުރުކީގެ އިސްތަންބޫލު ބަސެކްޝެހިރް ބައްދަލުކުރި މެޗު ކާމިޔާބުކުރީ ލީޕްޒިގުންނެވެ.\nއެންމެ ފަހުގެ ޗެމްޕިއަންސް ލީގުގެ ކުއާޓާ ފައިނަލުގައި ވާދަކުރި ލީޕްޒިގުން މި މެޗު ކާމިޔާބުކުރީ 0-2 ގެ ނަތީޖާއަކުންނެވެ.\nމި މެޗުގައި ލީޕްޒިގްގެ ދެ ލަނޑުވެސް އެޓީމުން ޖަހާފައިވަނީ މެޗުގެ ފުރަތަމަ ހާފުގައެވެ. އެގޮތުން މެޗުގެ 16 ވަނަ މިނެޓާއި 20 ވަނަ މިނެޓުގައި ލީޕްޒިގްގެ ދެ ލަނޑުވެސް އެޓީމަށް ކާމިޔާބުކޮށްދިނީ އެންޖެލީނޯއެވެ.\nމި ނަތީޖާއާއެކު ޗެމްޕިއަންސް ލީގުގެ ގްރޫޕް އެޗްގައި ހިމެނޭ ހަތަރު ޓީމުވެސް އެއް މެޗު ކުޅެފައިވާއިރު ގްރޫޕްގެ އެއްވަނައިގައި3ޕޮއިންޓާއެކު އޮތީ ލީޕްޒިގެއެވެ. ދެވަނައިގައި އޮތް މެންޗެސްޓަރ ޔުނައިޓެޑަށްވެސް3ޕޮއިންޓް ލިބޭއިރު ލީޕްޒިގަށް ކުރި ލިބެނީ ލަނޑުގެ ތަފާތުންނެވެ. ގްރޫޕްގެ ތިންވަނައިގައި ޕީއެސްޖީ އޮތްއިރު ފުލުގައި އޮތީ ތުރުކީގެ އިސްތަންބޫލު ބަސެކްޝެހިރްއެވެ.


ކުރުވާހަކަ: އަބަދަށްޓަކައި ހިތުގައި ފޮރުވީމެވެ. – Dhen.mv\nކުރުވާހަކަ: އަބަދަށްޓަކައި ހިތުގައި ފޮރުވީމެވެ.\nދެން އެމްވީ April 22, 2020 - 2:06 am\n"މަންމަމެން ސްކޫލްގައި އުޅުނުއިރު ތިޔަ ފޭސްބުކާ، ވައިބާ އެއްޗެއްސެއް ނުހުރޭ. އެކަމަކު އޭރުވެސް ވީ ޙަޤީޤީ ލޯބި. ފޯނު ތަޢާރަފްވީ މަންމަމެން މީހުންނާވެސް އިން ފަހުން." އަހަރެން ވާހަކަދައްކަމުންދިޔައީ ދަރިފުޅު މީޝަމްއާއެވެ. އެއީ އަހަރެންގެ ހުރި ހަމައެކަނި ދަރިފުޅެވެ.\n"އޭރު ދޭނީ ލޯބީގެ ސިޓީ ނޫނީ ނޯޓުކޮޅު. ނުވަތަ ފޮނުވާނީ ރައްޓެހި ކުދިން." މާޒީއަށްވިސްނަމުން އަހަރެން ކިޔައިދިނީމެވެ.\n"މަންމައާ ބައްޕަވެސް ހަމަ އެހެންތަ ކަންތައްކުރީ؟" ގަޔާވެފައި އިނދެ މީޝަމް ސުވާލުކުރިއެވެ.\n"އާނ! ހަމަ އެކަހަލަ ގޮތަކަށް. ދެން ދަރިފުޅު ދޭ ނިދަން. މާދަން ވަރަށް ހެނދުނު ބައްޕަ އަންނާނެ. ހޭލަންވެސް ޖެހޭނެއެއްނު." މާޒީގެ ހިތި ހަނދާންތައް އާވާން ފެށުމުން އަހަރެން ބެލީ އަވަހަށް ދަރިފުޅު ފޮނުވާލެވޭތޯއެވެ. ދަރިފުޅު ނުކުމެގެން ދިއުމާއެކު އަލަމާރި މަތީގައި ހުރި ފޮށި ނެގީމެވެ. އަދި އޭގައި ހުރި ހެދުންތަކުގެ ދަށުގައި އޮތް ކުޑަކުޑަ ފޮށި ހުޅުވާލީމެވެ. އޭގެތެރޭގައި ހުރި ކުދި ނޯޓުކޮޅުތަކަކީ އަހަރެންގެ ހިތުގެ އެއްބަޔެވެ. އަދި އެގަނޑުކޮޅުތަކުގެ ދަށުގައި ފަތްޖަހާފައި އޮތް ސިޓީ ހުޅުވާލީމެވެ. އެއީ އަހަރެންގެ ދިރިއުޅުން އެފުށް މިފުށަށް ޖަހާލި ސިޓީއެވެ. ސިޓީ ކިޔަމުންދިޔަވަރަކަށް އަހަރެންގެ ލޯ ކަރުނުން ފުރެމުންދިޔައެވެ. އަދި މާޒީގެ ޞަފްޙާތައް ލޯ ކުރިމަތީގައި ސިފަވާންފެށިއެވެ.\nއެއީ މީގެ ފަންސަވީސް އަހަރު ކުރިއެވެ. އަހަރެންގެ ރަށަކީ އަތޮޅުގެ ނިސްބަތުން ތަޢުލީމީ ފެންވަރު ރަނގަޅު ރަށެކެވެ. އޭރު މުޅި އަތޮޅުގައިވެސް އޭލެވެލް ހެދެނީ އަހަރެމެން ރަށުގައި އެކަންޏެވެ. އެހެންކަމުން އަތޮޅުގެ ގިނަ ރަށްރަށުންނާއި ކައިރި އަތޮޅުތަކުގެ ރަށްރަށުންވެސް ގިނަ ޢަދަދެއްގެ ކުދިން ރަށަށް ކިޔަވަން އާދެއެވެ.\nއޭރު އަހަރެން އުޅުނީ ގްރޭޑް އެގާރައިގައެވެ. މާ ގިނަ ކުދިން ނުތިބޭތީ އޭލެވެލްގެ ކޮންމެ ގްރޭޑެއްގައި އޮންނަނީ އެއްކްލާހެވެ. ގްރޭޑް ބާރައިގެ ދަރިވަރުން ހެނދުނު ދަންފަޅީގައި ދާއިރު އެގާރައިގެ ދަރިވަރުން ދަނީ މެންދުރު ފަހުއެވެ. ދެބައިމީހުންވެސް ތިބެނީ އެއްކްލާސްރޫމެއްގައެވެ.\nއަހަރެންނަކީ ގްރޭޑް ދިހައެއްގައި އުޅުނުއިރު ސްކޫލް އަންހެން ކެޕްޓަނެވެ. އެފަހަރު ސްކޫލްގެ އެންމެ މޮޅު ދަރިވަރެވެ. ސްކޫލް ގަދަ ދިހައެއްގެ އެއްވަނައެވެ. އަދި އޯލެވެލްގައި ނޭޝަނަލް ޓޮޕް ޓެންގެ ދެވަނަ އަހަރެންނަށް ލިބުނެވެ.\nއުމުރުގެ އެހިސާބަށް ދިޔައިރު އެންމެ ގާތް އެކުވެރިންގެތެރޭގައި "ބޯއީ ފްރެންޑެއް"ނުހުންނަނީ އަހަރެންގެ އެކަންޏެވެ. ހުށަހެޅުން ނުލިބެނީކީ ނޫނެވެ. ނަމަވެސް އެންމެގަޔާވާ ކުއްޖާގެ ހުށަހެޅުންލިބޭނެ ދުވަހެއްގެ އިންތިޒާރުގައި، އެހެން ހުރިހާ ހުށަހެޅުމަކަށް އަހަރެން ދިޔައީ ބީރު ކަންފަތެއް ދެމުންނެވެ.\nމާކިންއަކީ އަހަރެންގެ އަވަށްޓެރިޔެކެވެ. އަހަރެމެން ކުޑައިރު އެކީގައި ކުޅެން އުޅުނީމެވެ. ނަމަވެސް ފުރާވަރަށްއެޅުމާއެކު މާކިން އައު ރައްޓެހިން ހޯދިއެވެ. އޭގެ ސަބަބުން އަހަރެމެންގެ ގުޅުން ހީނަރުވަމުންގޮސް ހަމައެކަނި ފެނުމުން ހިނިތުންވެލާހާ ދުރުވިއެވެ.އަހަރެންނަށް ގަޔާވެވުނީ މާކިންގެ ހުންނަ މަޑުމައިތިރިކަމާއި، ހީލުމުން ކޮލަށް އެޅޭ އަޑިކޮޅުންނެވެ. އިސްތަށި ބޯ ބުމައާއި، ފަން އިސްތަށިގަނޑުގައެވެ. މާކިންއަކީ އަޚުލާޤު ރަނގަޅު ކުއްޖެކެވެ.\nވިއްސާރަ ދުވަހެކެވެ. ކްލާހަށް ވަދެ ޓީޗަރު އަންނަންވާއިރަށް ފޮތްތައް ޑެސްކުގެ ވަތްގަނޑަށްލާން ބަލާލިއިރު އެތެރޭގައި ގަނޑުކޮޅެއް އޮއްވާ ލޮލުގައި އަޅައިގަތެވެ. ބަލާލިއިރު އޭގައި އިނގިރޭސިން "ހައި ބިއުޓިފުލް" ޖަހާފައި އޮތެވެ. އަދި ތިރީގައި ހިތަކާއިއެކު "އެމް" އަކުރު ޖަހާފައި އޮތެވެ. އެވަގުތު ހިތަށް އެރި އެއްޗަކުން ދެވަނަ ފަހަރަށް އެ ލިޔުންކޮޅަށް ބަލާލެވުނެވެ. އަދި އެއީ މާކިންގެ ނޯޓުކޮޅަކަށް ވުމަށްއެދި ހިތާހިތުން ދުޢާ ކޮށްލެވުނެވެ.\nއޭގެފަހުން ކޮންމެ ދުވަހަކުވެސް ވަތްގަނޑުގައި ނޯޓުކޮޅެއް އޮވެއެވެ. މުޚާތަބުކޮށްފައި ހުންނަގޮތުން އެމީހަކު ބަސްތައް ނިސްބަތްކޮށްފައި ހުންނަނީ ސީދާ އަހަންނަށްކަން އެނގެއެވެ. ހުރިހާ ނޯޓުކޮޅެއްގެ ތިރީގައިވެސް ހިތަކާއިއެކު "އެމް" އަކުރު ލިޔެފައި އޮވެއެވެ.\nނޯޓުކޮޅުތައް ލިބޭތާ ތިން ހަފްތާ ވެގެންދިޔައިރުވެސް ރައްދުގައި އަހަރެން އެއްވެސް އެއްޗެއް ނުލިޔަމެވެ. ހަތަރުވަނަ ހަފްތާގެ ބުރާސްފަތި ދުވަހެވެ. އާދައިގެމަތިން އެދުވަހުވެސް ނޯޓުކޮޅެއް އޮތެވެ. ނޯޓުކޮޅާއިއެކު އެދުވަހު ފިޔާތޮށިކުލައިގެ ފިނިފެންމަލެއްވެސް އޮތެވެ. އަހަރެން މަޑުމަޑުން މަލުގެ ވަސްބަލާލުމަށްފަހު ނޯޓުކޮޅު ހުޅުވާލީމެވެ. އޭގައި ލިޔެފައި އޮތީ ވަރަށް ބޮޑު ވާހަކައެއް ދައްކާލުމަށްޓަކައި ހުކުރުދުވަހުގެރޭ ބައްދަލުކޮށްލަން ބޭނުންވާ ވާހަކައެވެ. އަދި އަށެއް ޖަހާއިރު ގޭ ދޮރުމަތީގައި އިންތިޒާރުކުރާނެ ވާހަކަވެސްއޮތެވެ.\nހުކުރު ދުވަހު ހެނދުނު ހޭލީއްސުރެ އަހަރެން ހުރީ ހުވަފެނީ ދުނިޔެއެއްގައެވެ. އެދުވަހު އަހަރެންގެ ތުންފަތުން ހިނިތުންވުން ފިލައިގެން ނުދެއެވެ. ޢިޝާ ނަމާދުކޮށް ނިންމާލުމަށްފަހު އަހަންނަށް ރީތިވެވުނު އެންމެ ފުރިހަމައަކަށް ރީތިވެލީމެވެ. އަދި ގަޑިން ހަތްގަޑި ފަންސާސްފަހެއް ވުމާއެކު ގެއިން ބޭރަށް ނުކުތީމެވެ. ގޭ ދޮރޯށި ހުޅުވާލާފައި ދެކޮޅު ބަލާލިއިރު މާކިންއާއި އެ ކްލާހުގައި އުޅޭ އޭނާގެ އެންމެ ގާތް އެކުވެރިޔާ މިހާދު، މާކިންގެ ގޭ ދޮރުމަތީގައި ތިއްބެވެ. އަހަރެން ނުކުތްތަން ފެނި، ދެމީހުން އަހަރެން ކައިރިއަށް އަންނަން ހިނގައިގަތެވެ. އޭރު އަހަރެންގެ ހިތް ހީވަނީ މޭ ފަޅާލާފައި ނުކުމެދާނެ ހެންނެވެ. އަތްފައިން އޮށްދާހިއްލާ މީހާއަށް ރަނގަޅަށް ކޮޅަށް ހުންނަންވެސް ދަތިވިއެވެ.\nދެމީހުން އަހަރެންނާ އަރާ ހަމަވުމަށްފަހު އެކަކު އަނެކަކުގެ މޫނަށް ބަލާލުމަށްފަހު ހިނިތުންވެލިއެވެ. އަދި މާކިން "ބެސްޓް އޮފް ލަކް" އޭ ބުނެލުމަށްފަހު މިހާދުގެ ކޮނޑުގައި ޖަހާލާފައި އޭނާގެ ގެއާ ދިމާއަށް ހިނގައިގަތެވެ. އޭރު އަހަރެން ހުރީ މިވާ ގޮތެއް ނޭނގޭތީ ބުނާނެ އެއްޗެއް ނޭނގިފައެވެ. މާކިން ދިޔަ ދިމާއަށް ނަޒަރު ހުއްޓާލައިގެން ހުއްޓާ މިހާދު އަހަރެންގެ ނަމުން ގޮވާލިއެވެ. މިހާދަކީ އަތޮޅުގެ އެހެން ރަށަކުން ކިޔަވަން އައިސްހުރި ކުއްޖެކެވެ. އެއީ އެ ބެޗުގެ ކިޔެވުމުގެ އެއްވަނައެވެ. އަހަރެންނެކޭ އެއްގޮތަށް ދިވެހި އަދި އިނގިރޭސި އަދަބީ ގިނަ ޙަރަކާތެއްގައި އަބަދުވެސް މިހާދުގެ ނަން ވިދާލައެވެ. މިހާދަކީއިސްކޮޅުން ދިގު، ބާމަތި ފުޅާ އަދި ބަރު އަޑެއްގެ ވެރިޔެކެވެ. އަންހެންކުދިން "ޑްރީމް ބޯއީ" އެއްގައި ހުންނަން ބޭނުންވާ ހުރިހާ ސިފައެއް ޤުދުރަތުން މިހާދަށް ދެއްވާފައިވެއެވެ.\n"ނޯޓުކޮޅުތަކުގެ ޖަވާބު ނުދިނަސް އަހަންނާ ވާހަކަ ދައްކާލެވިދާނެއެއްނު." އަހަރެންގެ ލޯ ކުރިމަތީގައި އަތް ހޫރާލަމުން މިހާދު ވާހަކަދެއްކިއެވެ.\n"މިހާދުތަ އެ ނޯޓުކޮޅުތައް ލިޔަނީ؟" އޭރު އަހަރެންގެ އަޑުގައި މަޑުމަޑު ތުރުތުރެއް ހުއްޓެވެ.\n"ކިހިނެއްވީ؟ ޝަބާ އުއްމީދުކުރީ އެހެން މީހަކަށްތަ؟" ކުޑަކޮށް އަހަރެންގެ މޫނާއި ދިމާއަށް ގުދުވެލަމުން މިހާދު ބުނެލިއެވެ.\n'ނޫނޭ! އެހެނެއް ނޫން. ކޮން ވާހަކައެއް ދައްކަންތަ ތިއައީ؟" އޭރު ނާކާމިޔާބީގެ ހިތި ރަހަ އަހަރެންގެ ކަރު ބުޑުގައި ލާންފަށައިފިއެވެ.\n"މިހާރު ޝަބާއަށް އެނގިފައިކަންނޭނގެ އޮންނާނީ އަހަރެން ޝަބާއާ ލައިކްވާކަން." އިސްދަށަށް ޖަހައިގެން ހުރެ މިހާދު ވާހަކަ ދައްކަމުން ދިޔައެވެ. ޖެހިލުންވެފައި ހުރިކަން ފަޓުލޫނު ޖީބުގައި އޮތް އޭނާގެ ދެއަތް ރަމްޒުކޮށްދެއެވެ.\n"އަސްލު ލައިކެއްވެސް ނޫން.... ލޯބި ވަނީ. އަހަރެން ޝަބާ ދެކެ ވަރަށް ލޯބިވޭ. އަހަރެން ބޭނުންވަނީ ޝަބާއާ ކައިވެނިކޮށްގެން އުމުރު ދުވަހު ރީތި ދިރިއުޅުމެއް އުޅެން.ކޮންމެހެން ރައްޓެހިވެގެން ގިނަ ދުވަހު ކުޅިވަރު ކުޅޭކަށް އަހަރެން ބޭނުމެއް ނޫން.އޭލެވެލް ނިންމާފައި އަހަރެން މިއުޅެނީ އިތުރަށް ކިޔަވަން މާލެ ދާން. އަހަރެންގެ ބޮޑުބޭބެގެ ކުންފުނިން އަހަންނަށް އޮތީ ވަޒީފާނވެސް ހަމަޖެހިފަ. ޝަބާ އޭލެވެލް ނިމުމުން ބޭނުންނަމަ ކިޔަވަން އަހަންނާއެކު މާލެވެސް ދެވިދާނެ. އެކަމަކު އަހަރެން ޝަބާ ގެންދަން ބޭނުންވަނީ ކައިވެނި ކޮށްގެން." އެހިސާބަށް ވާހަކަ ދިޔައިރު މިހާދު ހުރީ އަހަރެންނާ ހަތަރު ކަޅި ހަމަކޮށްލައިގެންނެވެ. އޭނާގެ ލޮލުން ލޯބި ނޫން އިތުރު އެއްޗެއް ނުފެނެއެވެ.\n"ޝަބާ ހީކޮށްފާނެ ޝަބާގެ ޖަވާބަކަށްވެސް ނުބަލާ އަހަރެން ހުރިހާ ޕްލޭނެއްކޮށް ނިންމާލީއޭ. ޝަބާ ނޫނެކޭ ބުންޏަސް، ދެން އަހަރެންގެ ޙަޔާތަށް އަންނަ ކުއްޖަކާމެދުވެސް އަހަރެން ކަންތައްކުރަން ނިންމާފައި އޮތީ ހަމަ މިހެން. މިވަގުތު ޖަވާބެއް ނުދިނަސް މައްސަލައެއް ނެތް. ދެން ދަނީ." ސާބިތުކަމާއެކު ހުރިހާ ވާހަކައެއްދައްކާ ނިންމާލުމަށްފަހު މިހާދު އެނބުރި ދާން ހިނގައިގަތެވެ.\nދުވަމުން ދުވަމުން އަހަންނަށް ކޮޓަރިއާ ހަމައަށް ދެވުނީ ކިރިޔާއެވެ. ހިފަހައްޓައިގެން ހުރި ކަރުނަތައް ހޯސްލާފައި ފައިބައިގަތެވެ. މާކިންއަކީ މިހާދުގެ ކަނާއަތެވެ. މާކިންއަށް ކަމުދާނަމަ މިހާދު އަހަރެންނަށް ލޯބި ހުށަނާޅާނެކަން ޔަޤީނެވެ. އަހަންނަށް ހީވީ މީހަކު އަހަރެންގެ ހިތުގައި ދެފަރާތުން ހިފާ ފިއްތާލިހެންނެވެ.\nމިހާދުގެ ހުށަހެޅުމުގެ ވާހަކަ މަންމައަށާއި އެންމެ ގާތް އެކުވެރިޔާ ޒީނާއަށް އަހަރެންކިޔައިދިނީމެވެ. ދެމީހުންވެސް ދެއްކީ އެއްވާހަކަތަކެކެވެ. މާކިންގެ ލޯބި ލިބެން ނެތްކަން އެނގޭއިރު އިންތިޒާރު ކުރުމަކީ ފޫނެއް ފާޔަށް ފެންފުރުން ކަހަލަ ކަމެއްކަމުގައެވެ. އަދި މިހާދުގެ ހަރުދަނާ ވާހަކައެވެ. މާކިންގެ އިންތިޒާރުގައި އެހެން ހުއްޓާ މިހާދު ކަހަލަ ރަނގަޅު ކުއްޖަކު ގެއްލިގެން ގޮސްފިނަމަ އުމުރު ދުވަހު ހިތާމަކުރަންޖެހިދާނެކަމެވެ.މަންމައާއި ޒީނާގެ ވާހަކަތައް އެހުމަށްފަހު މިހާދުގެ ހުށަހެޅުމަށް އަހަރެން "އާނ ބަސް" ބުނީމެވެ.\nއެއްބަސްވިގޮތަށް އޭލެވެލް ނިމުމާއިއެކު ﷲ އާ ވަކީލުކޮށް އަހަރެން މިހާދު އާކައިވެނިކުރީމެވެ. ކައިވެނީގެ ހުރިހާ ކަމެއްގައި މިހާދުގެ އެންމެ ކައިރީގައި މާކިން އުޅުނުތަން އަހަރެން ދުށީމެވެ.\nއަހަރެމެން މާލެފުރަން އޮތް ދުވަހުގެ ކުރީ ދުވަހެވެ. އެއްޗެހިތައް ފޮށްޓަށް އަޅަން ހުއްޓާ މީހަކު ކޮޓަރި ދޮރުގައި ޓަކިޖެހި އަޑު އިވުނެވެ. އޭރު މިހާދު ވީ ރައްޓެހިންނާއެކު ކޮފީއަކަށް ގޮހެވެ. އަހަރެން ގޮސް ދޮރު ހުޅުވާލިއިރު ކުރިމަތީގައި ހުރީ އަވަށްޓެރި ފާތުންނެވެ.އެވަގުތު ފާތުން ދިއްކޮށްލީ ފަތްޖަހާފައި އޮތް ގަނޑެކެވެ.\n"މިއީ މާކިން ދިން އެއްޗެއް." އެހެން ބުނުމަށްފަހު ފާތުން ނުކުމެގެން ދިޔައެވެ. އަހަރެން އެނދުގައި ރަނގަޅަށް ހަމަޖެހިލާފައި އެގަނޑު ހުޅުވާލީމެވެ. އެއީ ސިޓީއެކެވެ.\nއަހަރެން މިސިޓީ މިލިޔަނީ އުމުރަށް މިވާހަކަތައް ފޮރުވާފައި ބާއްވައިފިނަމަ އަހަރެންގެ ހިތަށް ލުޔެއް ނުލިބޭނެކަން އެނގޭތީއެވެ.\nޝަބާއަށް އެނގޭ ހެއްޔެވެ؟ ކުޑައިރު ކުޅެން އުޅުނުއިރު ރޮއިގެން، ނޫނީ ތަޅާ ފޮޅައިގެންވިޔަސް އަހަރެން ޝަބާއާ އެއްޓީމަކަށް އަރަނީ ކޮންމެހެން ޝަބާ ކުޅެން މޮޅުކަމުންނެއް ނޫނެވެ. ނަމަވެސް އޭރުވެސް އެހެންކުދިންނަށްވުރެ އަހަންނަށް ޝަބާ ޚާއްޞަވީމައެވެ.\nނަމަވެސް ބޮޑުވަމުން އައި އިރު ޝަބާ ވީ ތޫނުފިލި، ކަންކަމުގައި ކެރޭ، ރައްޓެހިންނާއި ޓީޗަރުންގެ މެދުގައި މަޤުބޫލު ކުއްޖަކަށެވެ. ނަމަވެސް އަހަރެން މީ އޭގެ އިދިކޮޅެވެ. އަހަންނަކީ ޝަބާއާ އަޅާ ބަލާއިރު ކިޔެވުމުގައި ހަމަ ސުމެކެވެ. ގަންނަ ލަދެއްގެ ސަބަބުން މީހުން ކުރިމަތީގައި ވާހަކަދައްކަން އަހަރެން ޖެހިލުންވެއެވެ. އެހެންކަމުން އެންމެ ކުޑައިރުއްސުރެ ޝަބާއާމެދު އަހަރެންގެ ހިތުގައި އުފެދިފައި ހުރި އިޙުސާސްތައް ހާމަކުރުންވީ ވުމަށްވުރެ ނުވުން ކައިރި ކަމަކަށެވެ.\nއެހެން ހުއްޓާ އަހަރެންގެ ހިތް މަރުވީ އެންމެގާތް އެކުވެރިޔާ ޝަބާދެކެ ލޯބިވާކަން އެނގުމުންނެވެ. މިހާދަކީ މީހަކަށް ދެ ދުނިޔޭގައިވެސް ލިބޭނެ އެންމެ ރަނގަޅު އެކުވެރިޔާއެވެ. މިހާދު ޝަބާދެކެ ލޯބިވާކަން އެނގުނު ދުވަހު، މީހަކު އަހަރެންގެ ހިތްވަޅިއަކުން ކޮށާ ކުދިކޮށްލިފަދަ އިޙުސާސެއްކުރެވުނެވެ.\nނަމަވެސް އަހަންނަށް ވިސްނުނުގޮތުގައި ހުރިހާ ގޮތަކުން ބެލި ނަމަވެސް ޝަބާއަށް އެންމެ އެކަށީގެންވަނީ މިހާދެވެ. އޭނާއަކީ، އުމުރަށްވެސް އަހަންނަށްވުރެ މާ ފުރިހަމައަށް،ޝަބާ އުފަލުގައި ގެންގުޅެވޭނެ މީހެއްކަން އެއްވެސް ޖެހިލުމެއްނެތި އަހަންނަށް ބުނަން ކެރޭނެއެވެ. މި ހުރިހާކަމެއް މިހެން އޮތްއިރު ޝަބާ އަހަރެންނާމެދު ދެކޭގޮތްވެސް އެނގެނީއެއް ނޫނެވެ.\nމިހާދުގެ ފަރާތުން ހުރިހާ ނޯޓެއް ލިޔުނީ އަހަރެންނެވެ. އެއީ މިހާދު ލޯބި ނުވާތީއެއް ނޫނެވެ. ނަމަވެސް އޭނާ ބުނިގޮތުގައި އޭނާއަކީ ރޮމޭންޓިކް މީހެއް ނޫނެވެ. އަހަރެންނަކީވެސް މާ ރޮމޭންޓިކް މީހެއްނޫނީމުއެވެ. ނަމަވެސް އަހަރެންގެ ހިތުގައި،މާކުރިއްސުރެ ހުރި ޝުޢޫރުތަކެއް ހާމަކުރަން ފަސޭހަވާނެ ނޫންހެއްޔެވެ؟\nޝަބާގެ ޖަވާބު ހިފައިގެން މިހާދު އެންމެ ފުރަތަމަވެސް އައީ އަހަރެންގެ ކައިރިއަށެވެ.އެދުވަހު އަހަރެންގެ ހިތުގައި އެޅި ވޭން އެނގޭނީ ހަމައެކަނި އަހަންނާއި އަހަރެންގެ ވެރި އިލާހަށެވެ. ނަމަވެސް އަހަރެން ކެތްކުރީމެވެ. އަހަރެން ޤަބޫލުކުރާގޮތުގައި ޙަޤީޤީ ލޯތްބަކީ އަނެކާ އަބަދުވެސް އުފަލުގައި ހުރުމަށް އެދުމެވެ.\nމިހާދަށް މީގެން އެއްވެސް ވާހަކައެއް ނޭންގުން އެއީ އަހަރެންގެ ވަރަށް ބޮޑު އެދުމެކެވެ. އަހަރެމެންގެ ރަޙްމަތްތެރިކަމުގެ ޙައްޤުގައެވެ. އަހަރެންގެ ދުޢާއަކީ އަބަދުވެސް ޝަބާ އުފަލުގައި ހުރުމެވެ.\nސިޓީ ކިޔާ ނިމުނުއިރު އަހަންނަށް ގިސްލެވެއެވެ. އެވަގުތު ހިތުގައި ހުރި ޝަކުވާތައް މާކިންއަށް އަޑުއިއްވަން އަހަރެން ބޭނުންވިއެވެ. އެހެންކަމުން މާކިންގެ ގެއާ ދިމާއަށް މިސްރާބުޖެހީމެވެ.\nއަހަރެން ދިޔައިރު މާކިން އެގޭ ގޯތިތެރޭގައި ހުރި ޖޯލިފަތީގައި އޮތެވެ. އަދި އަހަރެން ފެނުމާއެކު ފުންމައިގެން ތެދުވިއެވެ.\n"މާކިން ކީއްވެ؟ އަހަރެން ގާތުގައި އެންމެ ފަހަރަކުވެސް ބުނެލިނަމަ. ކުރިމަތީގައި ބުނަން ނުކެރެންޏާ މިގޮތަށް ސިޓީއެއް ނަމަވެސް ފޮނުވިނަމަ........." ގިސްލެވޭވަރުން ވާހަކަ ކުރިއަށް ނުގެންދެވިގެން އަހަރެން ހުއްޓާލީމެވެ. އޭރު ކުށްވެރިއެއްފަދައިންއިސްޖަހާލައިގެން މާކިން ހުއްޓެވެ.\n"އެހެންނޫނަސް އަހަރެންނަށް އެންމެ ރަނގަޅުވާނެ ގޮތް މާކިން ނިންމީ ކޮން ހައިސިއްޔަތަކުން؟ މާކިންއަށް އެނގޭތަ މާކިންގެ ފަރާތުން އިޝާރާތެއް ލިބޭނެކަމުގެ އުއްމީދުގައި އަހަރެން ކުރި ދިގު އިންތިޒާރު؟ އަށް އަހަރު އެއީ ކުރު މުއްދަތެއްތަ؟ އަހަރެން މިހާދަށް ޖަވާބު ދިނީ ހާދަ ހިތްވަރެއްކޮށްފައޭ! އަހަރެންގެ ހިތުގައިވެސް ހާދަ ވޭނެއް އެޅިއޭ!" އޭރުވެސް އަހަރެންގެ ލޮލުން ހޯސްލާފައި ކަރުނަ ފައިބައެވެ.\n"ޝަބާ ޕްލީޒް ނުރޮއި ހުއްޓާލާ! އަހަންނަށް ޔަޤީން މިހާދު ޝަބާއަށް ދެރަގޮތެއް ނުހަދާނެކަން. އޭނަ އަބަދުވެސް ޝަބާ އުފަލުގައި ބަހައްޓާނެ." ވަރަށް ޔަޤީންކަމާއެކު މާކިން ބުންޏެވެ.\n"ތިކަމާ އަހަރެން ދެބަހެއް ނުވަމޭ. އަހަރެން އަބަދުވެސް މިހާދަށް ވަފާތެރިވާނަން.އެކަމަކު މާކިން ހަނދާންކުރާތި! ތި ނަން އަބަދުވެސް އަހަރެންގެ ހިތުގެ ކަނެއްގައި ވާނެ!" ހިތުގައި އަޅަމުންދިޔަ ވޭނަށް ކެތްކުރަމުން އަހަރެން ބުނެލީމެވެ.\nމާޒީގެ ހިތި ޚިޔާލުތަކުން ނުކުމެވުނުއިރު ދަންވަރު ބާރަ ޖަހައިފިއެވެ. މާކިންވެސް މީހަކާ އިނދެ މިހާރު ދެކުދިން ތިބެއެވެ. ނަމަވެސް އަހަރެންގެ ހިތުން އަދިވެސް އެނަން ފިލައިގެން ނުދެއެވެ. އެ ނަން އަހަރެންގެ ހިތުގައި ފޮރުވީ ދުވަހަކުވެސް ފޮހެނުލާ ގޮތަށެވެ.


Imran ge hukumaa medhu miadhu Supreme Court in gotheh ninmanee\nއަދާލަތު ޕާޓީގެ ރައީސް އަދި މިހާރުގެ ހޯމް މިނިސްޓަރު އިމްރާން އަބުދުﷲގެ މައްޗަށް އިއްވާފައިވާ 12 އަަހަރުގެ ޖަލު ހުުކުމް ރިވިއު ކުރުމުގެ މައްސަލާގައި މިއަދު ގޮތެއް ނިންމަން ތާވަލްކޮށްފި އެވެ.\nމި މައްސަލާގައި މިދިޔަ ހޯމަ ދުވަހު ބޭއްވި ޝަރީއަތުގެ އަޑުއެހުމުގައި މައްސަލާގެ އަޑުއެހުންތައް ވަނީ ނިންމާލާފަ އެވެ. އިތުރު ކަމެއް ސާފުކުރަން ނެތް ނަމަ ދެން އޮންނާނީ ހުކުމް ކަމަށް ފަނޑިޔާރުންގެ ބެންޗުން ވަނީ އިއުލާން ކުރައްވާފަ އެވެ. އެހެންކަމުން މިއަދު އޮންނާނީ ހުކުމެވެ.\nޝައިހް އިމްރާންގެ މައްޗަށް މޭޑޭގެ މުޒާހަރާއާ ގުޅުގެން އުފުލި ޓެރަރިޒަމްގެ ދައުވާ ސާބިތުވާކަމަށް ނިންމައި 12 އަހަރަށް އޭނާ ޖަލަށްލުމަށް ކުރިމިނަލް ކޯޓުން އިއްވި ހުކުމަށް ހައިކޯޓުންވެސް ވަނީ ތާއިދުކޮށްފަ އެވެ. އަދި އެމައްސަަލަ ސްޕްރީމްކޯޓުގައި އިލްތިމާސްކުރުމުން ފުރަތަމަ އެކޯޓުން ވަނީ މައްސަލަ ބަލައިނުގެން ބޭރުކޮށްލާފަ އެވެ. އެހެން ނަމަވެސް އިމްރާންގެ ފަރާތުން އެ ނިންމުން މުރާޖާ ކޮށްދިނުމަށް އެދުމުން ފަހުން ސްޕްރީމް ކޯޓުން އެ މައްސަލަ ބަލަން ނިންމެވި އެވެ.\nމައްސަލާގައި ގޮތެއް ކަނޑައެޅެންދެން އިމްރާން ވަނީ މިނިވަން ވެސް ކޮށްފަ އެވެ. އެކަމަކު އަދިވެސް އެއީ ޝަރުއީ ހުކުމެއް އޮތް ގާނޫނީ ގޮތުން ކުށްވެރިއެކެވެ. ހުކުމް ބާތިލެއް ނުކުރެ އެވެ. އެހެންވެ އިމްރާންއަށް މިނިސްޓަރުކަން ކުރެވިދާނެކަމާމެދު ބައެއް މީހުން ގެންދަނީ ސުވާލު ވެސް އުފައްދަމުންނެވެ.\nއިމްރާންގެ ފަރާތުން ހުކުމް ބާތިލް ކުރުމަށް ޖުމްލަ 12 ނުކުތާއެއް ވަނީ ހުށަހަޅާފަ އެވެ. އެނުކުތާތަށް ހުށަހަޅުއްވަމުން އިމްރާންގެ ވަކީލު ނޫރުއްސަލާމް އަބޫބަކުރު ވިދާޅުވީ، އިމްރާންގެ މައްޗަށް ދައުވާ އުފުލާ، ހުކުމް އިއްވާފައިވަނީ ޓެރަރިޒަމްގެ ގާނޫނުގައި ބަޔާންކޮށްފައިނުވާ ކުށަކާ ގުޅިގެން ކަމަށެވެ. އަދި ގާނޫނު އަސާސީގެ 51 ވަނަ މާއްދާގެ (އ) ގައި ބުނާ މިންވަރަށް އެ ދައުވާ ސާބިތުކޮށްދީފައިނުވާ ކަމަށެވެ.\nއެނުކުތާތަކަށް ރައްދުދެއްވަމުން ދައުލަތުގެ ވަކީލާ ސަފާ އިބްރާހިމް ވިދާޅުވީ، ކުރިމިނަލް ކޯޓުން މައްސަލަ ނިންމާފައިވަނީ ގާނޫނާއި އެއްގޮތަށް ކަމަށާއި، ކުރީގެ ޓެރަރިޒަމްގެ ގާނޫނުގެ ދަށުން ދައުވާ ކުރި ނަމަވެސް ފަހުގެ ގާނުނުގައި ބުނާ ލުއިތަށް އެމައްސަލައިގައި އަދަބު ކަނޑައެޅުމުގައި ގާޒީ ބައްލަވާފައިވާކަމަށް ގަބޫލު ކުރައްވާ ކަމަށެވެ.\nސުޕްރީމް ކޯޓް އަދާލަތު ޕާޓީ އިމްރާން އަބްދުﷲ


Suu Khi ah varugadha corruption ge thuhumathuthakeh, rishvathuge gothugai7fothi ran hifunves himeney! | Atoll News\nސޫޗީއަށް ވަރުގަދަ ކޮރަޕްޝަންގެ ތުހުމަތުތަކެއް، ރިޝްވަތުގެ ގޮތުގައި ހަތް ފޮތި ރަން ހިފުންވެސް ހިމެނޭ!\nޝާއިޢުކުރީ: ފާޠިމަތު ފާޒިހާ ޖޫން 10, 2021, 20:35\nބަޣާވާތަކުން މަގާމުން ދުރުކޮށް، ހައްޔަރުކޮށްފައިވާ މިއަންމާ ޑިމޮކްރެޓިކް ލީޑަރު އަން ސަން ސޫޗީ އާއި ދެކޮޅަށް އެ ގައުމުގެ އަސްކަރިއްޔާއިން ވަރުގަދަ ކޮރަޕްޝަންގެ ތުހުމަތުތަކެއް ކޮށްފި އެވެ.\nރިޕޯޓުތައް ބުނާގޮތުގައި ސޫޗީގެ މައްޗަށް ކުރަނީ ރިޝަވަތުގެ ގޮތުގައި ފައިސާ އާއި ރަން ގަބޫލު ކުރި ކަމަށް ބުނެ އެވެ. އޭގެ ތެރޭގައި ހިމެނެނީ 600،000 އެމެރިކާ ޑޮލަރާއި ހަތް ފޮތި ރަން ކަމަށްވެ އެވެ.\nރަން ފޮޓީގެ ބަރުދަނެއް ހާމައެއް ނުކުރެ އެވެ. އިތުރު ހަ ކަމަކަށް ތުހުމަތު ކުރާއިރު އޭގެ ތެރޭގައި އެ ގައުމަށް ވޯކީ ޓޯކީތަކެއް އެތެރެ ކުރުމާއި މިއަންމާގެ ގާނޫނާއި ގަވައިދުތަކާއި ހިލާފު އަމަލުތައް ކުރުން ހިމެނެ އެވެ.\nމިއަންމާގެ އަސްކަރިއްޔާއިން ބަގާވާތެއް ގެނެސް ސޫޗީ ވެރިކަމުން ދުކުރު ކުރީ މިދިޔަ ފެބްރުއީ މަހުގެ އެއް ވަނަ ދުވަހު އެވެ. އަސްކަރިއްޔާއިން އެ ގައުމުގައި ބަޔާވަތް ކުރީ މިދިޔަ ނޮވެމްބަރު މަހު ބޭއްވި މިއަންމާގެ ރިޔަސީ އިންތިހާބުގެ ނަތީޖާ އާއި މެދު ހިތް ހަމަނުޖެހިގެންނެވެ.\nބަގާވާތް ގެނެސް އެ ގައުމުގައި ވަނީ އެއް އަހަރަށް ކުއްލި ނުރައްކަލުގެ ހާލަތު އިއުލާނުކޮށްފައި އެވެ. އެ ގައުމުގެ ސިފައިން ބުނެފައި ވަނީ ގައުމުގެ މިހާރުގެ ވެރިއަކީ ސިފައިންގެ ވެރިޔާ މިން އައުންގް ލައިން ކަމަށެވެ.\nއެކަމަކު އަސްކަރިއްޔާގެ އެ ނިންމުން ބައިނަލް އަގުވާމީ އެއްވެސް ގައުމަކުން ގަބޫލެއް ނުކުރެ އެވެ. އަދި އެ ގައުމުގައި އަސްކަރިއްޔާ އާއި ދެކޮޅަށް ވަރުގަދަ މުޒާހަރާތައް ކޮށް އާންމުންނާއި ސިފައިންނާއި ދެމެދު ދަނީ ހަމަލާތައް ބަދަލު ކުރަމުންނެވެ.\nމިހާތަނަށް މި ހަމަލާތަކުގައި އާންމުންގެ އެތައް ސަތޭހަ ބަޔަކު ވަނީ މަރުވެފައި އެވެ.\nމިދިޔަ އަހަރު މިއަންމާގައި ބޭއްވި އިންތިހާބު ސޫޗީގެ ޕާޓީން ކާމިޔާބު ކުރި ނަމަވެސް އޭނާގެ ތާއީދު އަމިއްލަ ގައުމާއި ދުނިޔޭގައި ދަނީ ކުޑަވަމުންނެވެ. ސޫޗީގެ ތާއީދު ކުޑަވީ ރޮހިންޖަ މުސްލިމުންނާއި މެދު އެ ގައުމުގެ އަސްކަރިއްޔާއިން ހިންގި ލާއިންސާނީ އަމަލުތަކަށް ސޫޗީ ތާއީދުކޮށް އެކަން ހުއްޓުވުމަށް މަސައްކަތް ކޮށްފައި ނުވާތީ އެވެ.\nއިންތިހާބަކުން 2011 ވަނަ އަހަރު ސޫޗީގެ ޕާޓީ ވެރިކަމާއި ހަވާލުވުމުގެ ކުރިން އެ ގައުމުގައި އޮތީ އަސްކަރީވެރިކަމެކެވެ.


Mendhan | Vaahaka މެންދަމް – Vaahaka\nއެންމެ ފުރަތަމަ ދިޔައީ ވަރައް އާސާރީ ވަޅެއް ހުންނަތަނަކައްށެވެ. އެވަޅުތެރޭގައި ހުރީ ހުސް ފެހި ޖަހައިފައެވެ. ލަމްހާ ވަޅުތެރެއައް ބަލައިލި ވަގުތު ލަމްހާ ސިއްސައިގެން ގޮސް ނުވެއްޓުނީ ކިރިޔާއެވެ. ލަމްހާއައް ވަރައް ބާރައް ހަޅެއިލަވާގަނެވުނެވެ.\nޒުބައިރު އާއި އަހްމަދް ވާނުވާގައި ހުރެގެން ލަމްހާއައް ސުވާލުކުރިޔަސް ބިރުގަނެފައި ހުރިވަރުން ލަމްހާ އަކައް ޖަވާބުދޭވަރެއް ނުވެޔެވެ. ލަމްހާ ގޮވައިގެން ގެއައް ދެވުނުއިރު އިރުއޮއްސެން ކައިރިވެއްޖެއެވެ. ގެ އައް ދެވުނު ތަނާ ލަމްހާ ކައިރީގައި ޒުބައިރު އާއި ލަމްހާ ގެ މައިންބަފައިން ކިހިނެއް ވީތޯ އަހަންފެށިއެވެ. ލަމްހާ އިރުކޮޅެއް ފަހުން ޖަވާބުދިނެވެ.'' ލަމްކޮ އައް ވަޅުތެރެއިން މީހެއްގެ ގަބުރެއް ފެނުނީ. އެ ގަބުރު ލަމްހާ ވަޅުތެރެއައް ބަލައިލިއިރު ލަމްހާ ދިމާލައް އެ ގަބުރު އައީ. އެހެންވެ ސިއްސައިގެން ދިޔަައީ. '' ޒުބައިރު އާއި ލަމްހާ ގެ މައިންބަފައިން ހައިރާންވެފައި ލަމްހާ ކައިރީގައި އެ ގަބުރު ހުރީ ކިހިނެއް ތޯ އަހައިލިއެވެ. '' ނޭގެ ބުނެދޭކައް.... އެކަމަކު އެ ގަބުރު ހުރީ ކަޅު ކުލައިގެ ހެދުމެއް ލައިގެން. '' ލަމްހާ ބުންޔެވެ. ލަމްހާ ފިޔަވައި ދެން ކޮޓަރީގައި ހުރި އެހެން މީހުންގެ މޫނުމައްޗައް ބިރުވެރިކަން ފާޅުވިއެވެ. '' ތި ވެދާނެ ލަމްކޮ އައް ހީވިގޮތެއްކަން. ދޭ ނަމާދު ކޮއްލަން. މިހާރު ނަމާދައް ބަންގި ވެސް ގޮވައިފިއެނު! '' އަހްމަދް ލަމްހާ ކައިރީގައި ބުންޔެވެ. ލަމްހާ ސުވާލެއް ނުކޮއް ކޮޓަރިއައް ދިޔައެވެ.\nލަމްހާ ހުރީ ވާނުވާގައެވެ. '' ކިއްވެބާ މަންމައާއި ބައްޕައާއި ދޮމްބެ އެހާ ބިރުގަތީ؟ މިއީ ލަމްކޮ ބިރުގަންނަންޖެހޭ ވަރުގެ ކަމެއްނު؟ އަނެއްކާ މިގޭގައި ކުރިން ކަމެއް ހިގާފައި ހުރީބާ؟ ނޫން. މިގޭގައި ކަމެއް ހިގާފައި ހުރެއްޖެއްޔާމު ބައްޕަ ނުވަތަ ދޮމްބެ ކިޔައިދޭނެ. އެކަމަކު ކީއްވެބާ ދޮމްބެ އެހާ ބިރުގަތީ؟ ވެއްޖެ ދޮމްބެ ކައިރީގައި ކީއްވެތޯ ބިރުގަތީ ބަލަން. މާދަން އަހާނީ. މިހާރު ބުނެފިއްޔާމު ޖަވާބު ނުދީފާނެ. '' ލަމްހާ ކޮޓަރީގައި ހުރެގެން އަމިއްލަ ނަފްސައް ސުވާލުކޮއްލިއެވެ. އިރުކޮޅެއް ފަހުން ލަމްހާ އައް ނިދިއްޖެއެވެ. ލަމްހާ ނިދާފައި އޮއްވާ ލަމްހާއައް މީހަކު ތިން ފަހަރައް ގޮވިއަޑު އިވުނެވެ. ލަމްހާ ސިއްސައިގެން ގޮސް އެނދުން ވެއްޓުނެވެ....\nއިންޝާﷲ ދެން ކޮންމެ ހުކުރު ދުވަސް ނޫނީ އެހެން ހުރިހާ ދުވަހަކު މިހާވަރައް ވާހަކަލިޔެލާފައި އަޕްލޯޑު ކުރާނަން.. 3>\nކިޔުން ތެރިން ބޭނުމިއްޔާމު ވާހަކަ ދިގުކޮއްލަދޭނަން.


Insaafu hoadhan dhevuneethee moya heevun! | Mihaaru\nއިންސާފު ހޯދަން ދެވުނީތީ މޮޔަ ހީވުން!\nސުޕްރީމް ކޯޓު: ރާއްޖޭގެ ކޯޓުތަކުން ގާނޫނީ ޚަރަދު ނަގައި ނުދޭކަމުގެ ޝަކުވާ ވަރަށް ބޮޑު --- ފޮޓޯ/މިހާރު\n23 ޑިސެމްބަރ 2020 - 09:51\nއަހުމަދު އިބްރާހިމް (އަސްލު ނަމެއް ނޫން) ބަޔަކު ލައްވައި ކުރުވި މަސައްކަތަކަށް 27،000ރ. ނުދައްކާ ކަމަށް ބުނެ އެ ފައިސާ ދައްކަން ރަށެއްގެ ކޯޓަކުން އޭނާގެ މައްޗަށް ހުކުމްކުރި އެވެ. އެއީ ދައްކަން ޖެހޭ ފައިސާއެއް ކަމަށް ގަބޫލު ނުކުރާތީ ހައި ކޯޓުގައި އެ މައްސަލަ އިސްތިއުނާފު ކުރުމުން ދަށު ކޯޓުގެ ހުކުމް ބާތިލްކުރި އެވެ. ނަމަވެސް ބޯމަތީގައި އޮތް ދަރަންޏަކުން ސަލާމަތްވުން ފިޔަވައި، އެކަމުން އޭނާ އަށް ލިބުނު މާ ބޮޑު ހިތްހަމަޖެހުމެއް އަދި އުފަލެއް ވެސް ނެތެވެ.\nދައްކަން ނުޖެހޭ 27،000ރ. އިން ސަލާމަތް ވާން އަމިއްލަ ޖީބުން 40،000ރ. އޭނާ ޚަރަދު ކުރަން ޖެހުނެވެ. އެއީ ދަށު މަރުހަލާގައި ވަކީލަށް ދައްކަން ޖެހުނު ފައިސާ އާއި މާލެ އިން ވަކީލަކު ހޯދަން ކުރި ދަތުރުތަކުގެ ޚަރަދުތައް ހިމެނޭ ގޮތުންނެވެ. ހައި ކޯޓުގައި ވަކީލަކު ހިލޭ ސާބަހަށް ވަކާލާތުކޮށް ނުދިން ނަމަ، އޭނާ އަތުން މަދުވެގެން 50،000 އަށް ވުރެ ބޮޑު އެއްޗެއް ޚަރަދުވީހެވެ. ހައި ކޯޓުގެ 20 ވަރަކަށް ސޮފްހާގެ ހުކުމް އޭނާއާ އެއްކޮޅަށް ލިޔެފައި އޮތަސް، އެ ހުކުމާ ހަމައަށް ވާސިލްވާން އޭނާ އެ އުފުލީ އެއްވެސް ގޮތަކަށް ދެކޮޅުނުޖެހޭ ބޮޑު މާލީ ބުރައެކެވެ. އެހެން ގޮތަކަށް ބުނާ ނަމަ، އިންސާފު ހޯދަން ކޯޓަށް ދެވުނު "މޮޔަ ހީވީ" އެވެ.\nމިއީ ވަކީލަކު ހިއްސާކުރި އޭނާގެ މުވައްކިލެއްގެ ތަޖުރިބާ އެވެ. މިއީ އިންސާފު ލިބުނީ ކަމަށް ބުނާނެ އެއްވެސް ހަމައެއް ނެތެވެ.\nމި ފަހަރު "މިހާރު" ގެ ކިޔުންތެރިއެއްގެ ތަޖުރިބާ އެވެ. ބަޔަކަށް ފޯރުކޮށްދިން މުދަލުގެ އަގަށް ވާ 25،000ރ. ހޯދަން އުޅެއުޅެ ހަތަރު އަހަރު ވީއިރު ވެސް އެ ފައިސާ ނުލިބުމުން ކޯޓަށް ގޮސް މައްސަލަ ކާމިޔާބުކޮށް، ފައިސާ ހޯދި އެވެ. ނަމަވެސް ގާނޫނީ ޚަރަދަށް ހިނގި 15،000ރ. އަމިއްލަ ޖީބުން ދެއްކުމުން އޭނާއަށް ލިބުނީ އެންމެ 10،000ރ. އެވެ. ވިއްކި މުދާކޮޅުގެ ހަމަ އަގު ވެސް ހަތަރު އަހަރު ފަހުން ނުލިބުމަކީ އިންސާފުގެ ކޮން ވައްތަރެއް ހެއްޔެވެ؟\nމިފަދަ އެތައް މުވައްކިލުންނެކެވެ. އެއްވެސް ކަމަކާ ނުލައި، ވަޒީފާ އިން ވަކިކޮށްލުމުން ހައްގު ހޯދަން ވަޒީފާއާ ބެހޭ ޓްރައިބިއުނަލާއި ހައި ކޯޓާއި ސުޕްރީމް ކޯޓާ ދެމެދު "ޔަންމާ މެރިން އިންޖީނެއްހެން ދުވެލަ ދުވެލާ" ހުންނަތާ އެތައް އަހަރެއް ފަހުން މައްސަލަ ކާމިޔާބު ވިޔަސް، އިންސާފު ހޯދަން އޭނާ ކުރަން ޖެހުނު ގާނޫނީ ޚަރަދުގެ އެންމެ ލޯ ލާރިއެއް ވެސް ކޯޓުތަކުން ނަގައެއް ނުދެ އެވެ. ވަޒީފާ އިން ވަކިކުރުމުން ބައެއް ފަހަރު އަދުލުވެރި ބަދަލެއްގެ ގޮތުން ކޯޓުން ނަގައިދޭ ފައިސާ ވެސް ގާނޫނީ ޚަރަދުގެ ގޮތުގައި އަތުން ބީވެގެން ދަނީ އެވެ. އަނބުރާ ލިބޭނެކަން ޔަގީން ނުވާ އެ ވަޒީފާ ހޯދަން ނޫޅެ، އާ ވަޒީފާއެއް ހޯދަން އުޅެވުނު ނަމައޭ ބުނެ "މޮޔަ ހިތަށްއަރާ" މީހުން ވެސް މަދެއް ނޫނެވެ.\nއިންސާފު ހޯދަން ކޯޓުތަކަށް ދިއުމަކީ ބޮޑު ޚަރަދުތަކެއް ހިނގާ ކަމެކެވެ. ވަކީލުންނަށް ދައްކަން ޖެހޭ ފީ އާއި ޚަރަދާއި އަތޮޅު ތެރޭގައި ހިނގާ މައްސަލަތަކުގައި ވަކީލުންގެ ދަތުރުފަތުރު ހަމަޖެއްސުމާއި އެހެނިހެން ކަންކަމަށް ވެސް ގިނަ ޚަރަދުތަކެއް ހިނގަ އެވެ. ހައި ކޯޓާއި ސުޕްރީމް ކޯޓާ ހިސާބަށް ދާ މައްސަލަތަކުގައި މި ޚަރަދުތައް އިތުރަށް ބޮޑުވެ، ވަކީލުންނަށް ދައްކަން ޖެހޭ ފީ ވެސް އިތުރަށް ބޮޑުވެ އެވެ. އެކަމަކު މައްސަލަ ކާމިޔާބުވިޔަސް، އެއިން އެއްވެސް ޚަރަދެއް ކޯޓުތަކުން ނަގައެއް ނުދެ އެވެ. "އެ މީހަކު ކެހި ކަނޑުލެއްގެ ހިތި ފިލުވާނީ އެ މީހެކޭ" ބުނާ ބީދައިންނެވެ.\nޚާއްސަކޮށް، ވަޒީފާގެ މައްސަލަތަކާއި މަދަނީ މައްސަލަތަކުގައި މި ޝަކުވާ ވަކިން ބޮޑެވެ. މައްސަލަ ކާމިޔާބު ވިޔަސް، ވަކީލުންނަށާއި ގާނޫނީ ކަންކަމަށް ކުރާ ޚަރަދުތަކުގެ އެއްވެސް މިންވަރެއް ވަޒީފާ ދޭ ފަރާތުގެ ކިބައިން ކޯޓުތަކުން ނަގައެއް ނުދެ އެވެ. ގާނޫނީ ޚަރަދަށް ކިތަންމެ ބޮޑު އަދަދެއް ދައްކަން ޖެހުނަސް، ކޯޓަށް ދާން މަޖުބޫރު ކުރުވި ފަރާތުން އެކަމަށް ޒިންމާވާކަށް ނުޖެހެ އެވެ. އިންސާފުވެރި ހުކުމެއް ލިބުމުން ދުރުގައި ކުޅި ބަލަން ތިބި މީހުންނަށް ކިތަންމެ އުފާވެރި މަންޒަރެއް ފެނުނަކަސް، އިންސާފު ހޯދަން ދުވި މީހާ އަތުން ހިނގި އަދި އަނބުރާ ނުލިބުނު ބޮޑެތި ޚަރަދުތަކަކީ އޭގެ ނުފެންނަ ފަރާތެވެ. މާލީ ގޮތުން ދެކޮޅުނުޖެހޭ ކަމެއް ކުރަން ބޭނުން ނުވާތީ ކޯޓުތަކަށް ދާން ބޭނުންނުވާ މީހުން ވެސް މަދެއް ނޫނެވެ.\nއިންސާފު ހޯދަން ދާ ކޮންމެ މީހަކީ ގާނޫނީ އިލްމާއި ހުނަރު ހުރި މީހަކަށް ނުވުމަކީ ޖިނާއީ މައްސަލަތަކެކޭ އެއްގޮތަށް ވަޒީފާ ފަދަ މަދަނީ އަދި އެ ނޫން ވެސް މައްސަލަތަކުގައި ވަކީލުންގެ އެހީތެރިކަން ހޯދަން މަޖުބޫރުވާ ސަބަބެވެ. ވަކީލުންގެ އެހީއަކީ ގާނޫނުއަސާސީން ލިބިިދޭ އަސާސީ ހައްގަކަށް ވުމަކުން އެ ޚިދުމަތް ހިލެއެއް ނުލިބެ އެވެ. ބައެއް މައްސަލަތަކުގައި ޕްރޮބޯނޯކޮށް ހިލޭ ވަކާލާތު ކޮށްދޭ ވަކީލުން ތިއްބަސް، އެންމެންގެ މިންވަރުގައި އެ ނިއުމަތެއް ނެތެވެ. ދައުލަތުގެ ޚަރަދުގައި ވަކީލުން ހަމަޖައްސައި ދެނީ ޖިނާއީ ބޮޑެތި މައްސަލަތަކުގެ ތުހުމަތުކުރެވޭ މީހުންގެ ތެރެއިން މާލީ ތަނަވަސްކަން ނެތް މީހުންނަށް އެކަންޏެވެ. އެ ވެސް އެޓާނީ ޖެނެރަލްގެ އޮފީހުން ގެންގުޅޭ ވަކި މިންގަނޑަކަށް ފެތޭ ނަމަ އެވެ.\nމަދަނީ މައްސަލަތަކުގައި ގާނޫނީ ޚަރަދު ނަގައި ނުދޭ ސަބަބެއްގެ ގޮތުގައި ކޯޓުތަކުން ދައްކަނީ ހައި ކޯޓުން ކުރިން ނިންމާފައި އޮތް ނިންމުމެކެވެ. އެއީ ދެ ފަރާތުގެ ދެމެދުގައި ކުރިން އެއްބަސްވެފައި ނެތް ނަމަ، މައްސަލަ ކާމިޔާބުވާ ފަރާތަށް އަނެއް ފަރާތުގެ ކިބައިން ގާނޫނީ ޚަރަދު ނަގައި ނުދެވޭނެ ކަމަށް 2010 ވަނަ އަހަރު ހައި ކޯޓުން ކުރި ހުކުމެކެވެ. ސަބަބަކީ އެގޮތަށް އެކަން ކުރެވޭނެ ގާނޫނެއް ނުވަތަ ގަވާއިދެއް ރާއްޖޭގައި ނެތުމެވެ. މިކަމާ ބެހޭ ގޮތުން ސުޕްރީމް ކޯޓުގެ ނިންމުމެއް ނެތަސް، ސުޕްރީމް ކޯޓުން ވެސް އެ އުސޫލު އަންނަނީ ދަމަހައްޓަމުންނެވެ.\nހައި ކޯޓުގެ މި ނިންމުމަކީ ދެ ފަރާތެއްގެ ދެމެދުގައި ހެދިފައި އޮތް ދަރަނީގެ މަައްސަލައެއްގައި ނިންމި ނިންމުމެކެވެ. ހައިރާން ވާން ޖެހޭ ކަމަކީ ވަޒީފާގެ މައްސަލަތަކަށް ވެސް މި ނިންމުން ހިިނގާނެ ކަމަށް ނިންމައި، ވަޒީފާއާ ބެހޭ ޓްރައިބިއުނަލާއި ކޯޓުތަކުން އަބަދުވެސް ހުއްޖަތަކަށް އެ ނިންމުން ހަދަމުންދާ ދިއުމެވެ. އެކަން އެގޮތަށް ހިނގަމުންދާ ކަން އެނގޭއިރު ވެސް، ހައި ކޯޓުން ކުރީގެ ނިންމުމާ އެ ނިންމުން ތަފާތު ކުރާކަށް ބޭނުމެއް ނުވެ އެވެ.\nހައި ކޯޓް --- ފޮޓޯ/މިހާރު\nވިޔަފާރި އާއި މަދަނީ ބޮޑެތިި އެއްބަސްވުންތަކަކީ އާންމުކޮށް ދެ ފަރާތުން ހަމަހަމައަށް ބައިވެރިވެގެން އެކުލަވައިލާ އެއްބަސްވުންތަކަކަށް ވާތީ އެބައި މީހުން ބޭނުންވާ ކޮންމެ ކަމެއް އެއްބަސްވުމުގައި ހިމަނަން ފުރުސަތު އޮންނާނެ އެވެ. ކޯޓަށް ދާން ޖެހިއްޖެ ނަމަ، ގާނޫނީ ޚަރަދަށް ޒިންމާވާން ޖެހޭ މިންވަރު ވެސް ހިމެނިދާނެ އެވެ. އެފަދަ މައްސަލަތަކުގައި އެއްބަސްވުމުގައި އޮވެގެން ނޫން ގޮތަކަށް ގާނޫނީ ޚަރަދު ނަގައި ނުދިނުމަކީ އުސޫލެއްގެ ގޮތުން ރަނގަޅު ކަމެއް ކަމަށް ބުނެވިދާނެ އެވެ. އެކަމަކު ވަޒީފާގެ އެއްބަސްވުންތައް މުޅިން ތަފާތެވެ.\nވަޒީފާގެ އެއްބަސްވުންތަކަކީ އަބަދުވެސް ވަޒީފާ ދޭ ފަރާތުން އެކުލަވާލާ އެއްޗެކެވެ. ވަޒީފާ ބޭނުންވާ ނަމަ، އެ ހުރިހާ ކަމަށް ރުހި ގަބޫލުވުން ނޫން ގޮތެއް ނިކަމެތި މުވައްޒަފު މީހާއަކަށް ނޯވެ އެވެ. ކޯޓަށް ދާން ޖެހިއްޖެ ނަމަ، ގާނޫނީ ޚަރަދަށް ޒިންމާ ކުރުވާނެ މާއްދާއެއް އޭގައި ހިމެނުމުގެ ބާރު މުވައްޒަފަކަށް ނޯންނާނެ އެވެ. އަދި ވަޒީފާތަކަށް ވަންނަނީ ވަޒީފާއިން ވަކިކުރާނެ ކަމުގެ ބިރެއް އޮވެގެން ނޫން ކަމަށް ވާތީ އެއްބަސްވުމުގައި އެފަދަ ކަމެއް ހިމަނަން ބާރު އެޅުމުގެ ވިސްނުމެއް ވެސް ނޯންނާނެ އެވެ. ގާނޫނީ ގޮތުން މުވައްޒަފުންނަށް ލިބިދޭ ހައްގުތައް ކިތަންމެ ގިނަޔަސް، ވަޒީފާ ދޭ ފަރާތަކީ މިގޮތުން ބާރުވެރި ފަރާތެއް ކަމީ ގާނޫނީ މަންތިގު ގަބޫލުކުރާ ސަބަބުވެރި ކޮންމެ އިންސާނަކަށް ވެސް އެނގޭނެ ކަމެކެވެ.\nބޮޑެތި ވިޔަފާރީގެ މައްސަލަތަކާއި އާންމު ނިކަމެތި ރައްޔިތުންގެ މެދުގައި ހިނގާ ކުދިކުދި މަދަނީ މުއާމަލާތްތަކާއި ވަޒީފާގެ މައްސަލަތައް އެއް މިންގަނޑަކުން އަޅާ ނުކިޔެނީ މި ސަބަބާ ހެދި އެވެ. ނަމަވެސް އެއް ރާގެއްގައި ކިތަންމެ ވަރަކަށް މި "ލަވަ" ކިޔަކަސް، ކޯޓުތަކުން އޭގެ އަޑުއަހާކަށް ބޭނުމެއް ނުވެ އެވެ. ކޮންމެވެސް އިންތިޚާބީ މޫސުމަކާ ދިމާވެގެން ވަޒީފާ އަނބުރާ ލިބޭނެ ކަމުގެ އުއްމީދެއް އޮތަސް، އެ ވަޒީފާ ހޯދަން އިންސާފުގެ ދޮރުގައި ޓަކި ޖަހަން ކުރި ޚަރަދު އަނބުރާ ލިބޭނެ އެއްވެސް ފޯމިއުލާއަކަށް ކޯޓުތަކުން އެއްބަހެއް ނުވެ އެވެ.\nބައެއް ގައުމުތަކުގައި މަދަނީ މައްސަލަތަކުގައި ދައުވާ ކާމިޔާބުވާ ފަރާތުން ކުރި ގާނޫނީި ޚަރަދު އަނެއް ފަރާތުން ދައްކަން ޖެހޭނެ އެވެ. ރާއްޖޭގައި މިފަދަ އިޖުރައާތެއް ބަޔާންކުރާ މަދަނީ އިޖުރައާތުގެ ގާނޫނެއް އަދި ވުޖޫދަކަށް ނާދެ އެވެ. ކޯޓުތަކަށް މައްސަލަތައް ހުށަހެޅޭނެ ކިތަންމެ ފަސޭހަ ނިޒާމުތަކެއް ގާއިމް ކޮށްފައި އޮތަސް، ރާއްޖޭގައި އިންސާފު ހޯދަން ހިނގާ ޚަރަދުތަކަށް ޒިންމާ ކުރުވޭނެ ހަރުދަނާ ނިޒާމެއް ނެތެވެ.\nދެން އޮތީ ގާނޫނީ ޚަރަދު ނަގައިދޭން ފެށުމުން ދިމާވާނެ މައްސަލަތަކެވެ. ގާނޫނެއް ނެތީސް، ކޯޓުތަކުން މި ދޮރު ހުޅުވާލަދީފި ނަމަ، ވަކީލު ފީ އާއި ގާނޫނީ ޚަރަދުގެ ގޮތުގައި ހިތުހުރި އަދަދެއް ލިޔެގެން ނުހައްގު މުއްސަނދިކަން ހޯދާ މަގަކަށް މިކަން ވެގެން ހިނގައިދާނެ ކަމުގެ ބިރު ވެސް އޮވެދާނެ އެވެ. އޭގެ މާނައަކީ ގާނޫނީ ޚަރަދަށް ނަގައިދެވޭނެ އެކަށީގެންވާ އަދަދެއް ކޯޓުތަކަށް ކަނޑަނޭޅޭނެ ވާހަކައެއް ވެސް ނޫނެވެ.\nނުހައްގުން ވަޒީފާ އިން ވަކިކުރާ މައްސަލަތަކުގައި އަދުލުވެރި ބަދަލެއްގެ ގޮތުން އެއް އަހަރުގެ މުސާރަ އާއި އިނާޔަތްތައް ކޯޓުތަކުން ނަގައިދެމުން އަންނަނީ އެއްވެސް ގާނޫނެއް ނުވަތަ ގާނޫނީ ބާރު ލިބިފައިވާ ގަވާއިދެއްހާ މިންވަރު ވެސް ނެތީސް، މަތީ މަރުހަލާގެ ކޯޓުތަކުން އަމިއްލަ އަށް ކަނޑައެޅި ކަނޑައެޅުންތަކެއްގެ މައްޗަށް ބިނާކޮށެވެ. ހަމަ އެ އުސޫލުން ގާނޫނީ ޚަރަދަށް ކެޕެއް އެޅުވުމަކީ މިދެންނެވި ގޮތަށް ނުކުރެވޭނެ ކަމެކޭ ބުނެވޭކަށް ނެތެވެ.\nއިންސާފު ހޯދަން ކޯޓުތަކަށް ދިއުމަކީ ބަޔަކު ކުޅޭ ކުޅިވަރެއް ނޫނެވެ. އެ ނޫން މަގެއް ނުފެނިގެން އިންސާފުގެ ދޮރުގައި ޓަކި ޖަހާ މީހާ ވެސް އުފުލަން ޖެހޭ ބުރަ އާއި ކުރެވޭ ދިގު އިންތިޒާރަށް ވުރެ ކުރަން ޖެހޭ ޚަރަދުތައް ބޮޑެވެ. ކޮންމެ މީހަކު ކޯޓަށް އަންނާނީ އެ ހުރިހާ ޚަރަދެއް ކުރެވޭނެ ތަނަވަސްކަން ހުރެގެން ކަމަށް ކޯޓުތަކުން ދެކިގެން ނުވާނެ އެވެ. އިންސާފު ހޯދަން ދިއުމަކީ މާލީ ގޮތުން ދެކޮޅު ނުޖެހޭ ކަމަކަށްވެ، "އިންސާފު ހޯދަން އުޅެވުނު މޮޔަށް ހިތަށްއަރާ" ގޮތަށް ނިޒާމު ރޭވިފައި އޮތް އޮތުން ބަދަލުވާން އެބަ ޖެހެ އެވެ.\nސުޕްރީމް ކޯޓް ހައި ކޯޓް ކޯޓް ޖުޑީޝަރީ ވަޒީފާ\n35 ކޮމެންޓް, 36 ރިއެކްޝަންސް\nކާކު ބުނީ ވަކީލެއް ނަގަން. ޢެކަނިވެސް ދެވޭނެ. ޙުރަހެއް ނެތް.\nގިނަ މައްސަލަތަކަކީ މައްސަލަ ބާއްވާ ފުރަތަމަ ދުވަހުވެސް ނިންމޭނެ މައްސަލަތަކެވެ. ޕްރޮސީޖާތައް ދިގުކޮށް ކަންކަން ބޮ ޑުކޮށް ދުވަސްތައް ދައްމާލުމުގެ ސަބަބުން މައްސަލަތައް ދިގުލައި އިންސާފަށް ވާސިލުވުމަށް ދަތިވެއެވެ. ހެއްކާ އިޢުތިރާފު ލިބުމުން މައްސަލަ ނިންމުން ލަސްކުރަންޖެހޭނެ ސަބަބެއްނެތެވެ.ލަސްކުރުމަކީ އިންސާފު ނުލިބުންނޫން ދެއް ކޮށްކަމެއްތޯއެވެ.\nއިސްލާމް ދީނުގަ އޮންނަނީ ކުރުވި މަސައްކަތެއް ދާ ނުހިކެނީސް މަސައްކަތް ކުރި މީހާ އަށް އަގު އަދާކުރުން.\nމިހާރުވެސް ފިޝަރީޒް މިނިސްޓްރީ އަށް ބިލެއް ލައިގެން އުޅޭތާ3އަހަރަށްވުރެ ގިނަދުވަސް ވެއްޖެ. އަދިވެސް ބިލަށް ފައިސާ ނުދޭތާގައި ލިބެން އޮންނަ ޕްރޮޖެކްޓްވެސް ކަޓްވާލަނީ. ދެން ދާންވީ ކޯޓަށް. މައްސަލަ ނިމޭއިރު ލޯޔަރަށް ހުރިހާ ފައިސާއެއް ދޭންޖެހޭނީ. އަހަރެންގެ ފައިސާ ގައި މަސައްކަތްކޮށްދޭއިރު އެންމެ ދުވަހެއް ލަސްވިޔަސް އެފަރާތުން ބަދަލުނަގާއިރު ފައިސާހަރަދުކުރާ ފަރާތަށް3އަހަރުވަންދެން ފައިސާނުދީ ހިފެހެއްޓުމުން ގެއްލުމެއްނުވާނެތަ؟؟؟\nސުވާލަކީ މި އުޅޭ ލޯ ޔަރުން ކޭސް ކާމިޔާބު ވާނެ ކަމުގެ ޔަގީންކަން ނެތަސް ރާއްޖޭގެ އާއްމު މީހެއްގެ މަހެއްގެ މުސާރަޔަށް ވުރެ ގިނައިން އެމީހުން އެ ކޮށްދޭ ދެ ތިން ދުވަހުގެ ކަމަކަށް އެހާ ބޮޑު އެއްޗެއް ނުނަގާ ނުވަނީހޭ؟\nވަކާލާތުކުރުމަކީވެސް ޕްރޮފެޝަނެއް. އެކަމަށްވެސް ޑިމާންޑާ އެއްވަރުގެ އަގެއް އޮންނާނެ. މާލޭގެ ގެދޮރުގެ ކުލި ކުޑަތޯ؟ ޑޮކްޓަރުން ބަލިމީހުން ބަލައިދޭ އަގު ކުޑަތޯ؟ ބަލިމީހާ ލޮލަށް ފެންނައިރަށް ބޭސްސިޓީ ލިޔެފަ ފޮނުވާލާ ކިތައް ޑޮކްޓަރުންތޯ ތިބެނީ. ހުރިހާ ކަމަކަށް ބެލިޔަސް އޮތީ މިހެން. މަޖިލިސް މެމްބަރުންގެ މުސާރަ ބޮޑީ އެމީހުން މާ މުހިންމު މަސައްކަތެއް ކުރާތީތޯ؟ ބިލްތައް ޑްރާފްޓް ކުރަނީ ކޮންމެވެސް އޮފީހަކުން ނުވަތަ ކޮންމެވެސް ލޯފާމަކަށް އަގުދީގެން.\nތިވަކީލަށް ސާބަސް! އެމީހާ އަތުން ބޮޑުތަނުން ފީ ނަގާފަ ކޯޓު ބޮލުގަ.\nމިއީ އަހަރުމެން ތެރެއަށް ފެތުރެމުންދާ ބޮޑު ބަލިމަޑުކަމެއް މިކަމަކަށް ބޭސްފަރުވާޢެއް ނެތް އަޅުގަނޑުވެސް ގޭމައްސަލާ ވަކީލަކު ހޯދިން ފުރަތަމަވެސް ބުނީ އެޑްވާންސައް ބޮޑު އަދަދެއް ދިނުމަށް މިކަން ނިމޭއިރު އަދި ދޭންޖެހޭއަދަދު ވަރަށް ބޮޑު މީއަންސާފު ހޯދަދޭންއައި ސަރުކާރެއް....\nދުނިޔޭގެ ތަހުޒީބު ވެފައިވާ ޑިމޮކްރަސީ ތަކުގަ، ތިޔަގޮތަށް ހިނގާ ވަކާލާތުގެ ހަރަދު ކޯޓުން ލައްވަނީ ނުހައްގުން ދައުވާކުރި މީހުނަށް. ދިވެހިރާއްޖެ ކަހަލަ ޑިމޮކްރަސީ އަކަށް ނުވާ "ޑިމޮކްރަސީ" އެއްގަ، މިކަމުގެ މެމޯ ފަނޑިޔާރުމީހާ އަށް ނުފޯރާ އޮތުން އެކަށީގެން ވޭ. ގާނޫނު ކިޔަވާއިރު، ގުރާ ބީދައިން ހިތުދަސް ނުކޮށް، ދޭހަވާގޮތަށް ކިޔެވުމަށް، ތިޔައުޅޭ މުރަނގަސްދޮށު ފަނޑިޔާރުންނަށް އަންގަން.\nވަރަށް ރަގަޅު! ވަކާލާތުކުރުމަކީ ވިޔަފާރިއެއް. ކުރުކޮށް ވަކާލާތުކުރަނީ ބްރޯކަރުން. ދަށުކޯޓް ހައިކޯޓް ސުޕްރީމްކޯޓް މިއީ އެއްތަނެއް! ދަށުކޯޓުން އަމިއްލަ ޤާނޫނީ ބާރެއްއޮވެ ޙުކުމް ނުކުރާނެ! ހައިކޯޓުން ދަށުކޯޓުގެ ނިއްމުމަށް ތާއިދުދީ މައްސަލަ ނިއްމައިފި. ސުޕްރީމްކޯޓަށް ހުށަހެޅުމުން އެކޯޓުގެ ބެންޗުން މައްސަލަ ބަދަލުވެއްޖެނަމަ ކުރިން ގިރާކުރި ދެހަރުފަތުގައި ފަނޑިޔާރުގެ މަައްސަލައެއްވޭ! އެއްޤާނޫނަކަށް ޢަމަލުކުރާ ސިސްޓަމެއްގައި އާދަޔާއި ޚިލާފުކަމެއް. ފައިސާ


މިސްކިތް – Ministry of Islamic Affairs\nށ. ފުނަދޫގައި އަލަށް އިމާރާތްކުރާ މިސްކިތުގެ ބިންގާ، މިނިސްޓަރ ޑރ. އަޙްމަދު ޒާޙިރު އަޅުއްވައިދެއްވައިފި\nށ. ފުނަދޫގައި އަލަށް އިމާރާތްކުރާ މިސްކިތުގެ ބިންގާ، މިނިސްޓަރ ޑރ. އަޙްމަދު ޒާޙިރު މިއަދު އަޅުއްވައިދެއްވައިފިއެވެ. މި މިސްކިތަކީ ދައުލަތުގެ ބަޖެޓުން\n4،529،846.29 ރ ( ހަތަރު މިލިއަން ފަސްލައްކަ ނަވާވިސް ހާސް އަށްސަތޭކަ ސާޅިސް ހަރުފިޔާ ނަވާވިސް ލާރި ) ޚަރަދުކުރާ ގޮތަށް ހައިމަން ކޮންސްޓަރަކްޝަން ޕްރައިވެޓް ލިމިޓަޑް އާއި ހަވާލުކޮށްގެން ކުރިއަށްގެންދާ މަސައްކަތެކެވެ. 180 ދުވަހުގެ ތެރޭގައި ނިންމާގޮތަށް ހަމަޖެހިފައިވާ މި މިސްކަތަކީ 500 މީހުންގެ ޖާގައިގެ މިސްކިތެކެވެ.


ތިމާވެށި: ސަތޭކަ ދުވަސް ހަމަވަނީ. އަދިވެސް ގިރާ ސަރަހައްދުގެ ހިމާޔަތްކުރުމުގެ ހިލަމެއް ނުވޭ! – Mikal News\nފުވައްމުލަކު ތިން ދާއިރާގެ ތެރެއިން ދެދާއިރާ ކާމިޔާބުކުރެއްވީ އިންތި\nޒިކުރާ ކޮލެޖުގައި ފުވައްމުލައް ސްޓަޑީޒް ސެންޓަރެއް ހުޅުވައިފި\nފުވައްމުލަކު އިރު-އުތުރުން ގިރައިގެން ދާ ސަރަހައްދެއް. 2014ގައި ނެދަރލޭންޑްގެ އެހީގައި ހަމަޖެހުނު ޕްރޮޖެކްޓް އަދިވެސް ނުފެށި ލަސްވަނީ. ފޮޓޯ: ރޯޔަލް ހެސްކޮނިން ނެދަރލެންޑް\nފުވައްމުލަކު އިރު-އުތުރު ފަރާތުން ރަށްގިރާތީ ކަންބޮޑުވުން ފާޅު ކުރަމުން އަންނަތާ 10 ވަރަކަށް އަހަރަށް ވުރެވެސް ގިނަދުވަސްވެފައި ވެއެވެ. ބައެއްފަހަރު މަސައްކަތް ފެށޭ-ނުފެށޭ ހެން ވެސް ޚަބަރުތަކުން ހީވެއެވެ. ނަމަވެސް އަދިވެސް ފުވައްމުލަކުގެ ރައްޔިތުންނަށް މިމަސައްކަތުގެ އަމަލީ އެއްވެސް ކަމެއް ކުރާ ކަމުގެ ހިލަމެއް ވެސް ނުވެއެވެ.\nއިބުރާހިމް މުހައްމަދު ސޯލިހުގެ ސަރުކާރުގެ ފުރަތަމަ 100 ދުވަހުގެ ވައުދުތަކުގައި ތެރޭގައި ފުވައްމުލަކުގެ ގިރާ ސަރަހައްދުގެ މައްސަލަ ހައްލު ކުރުމުގެ މަސައްކަތް ފެށުން ހިމެނެއެވެ. ނަމަވެސް މިހާރު ސަރުކާރަށް ދެމަސް ދުވަސް ވެގެން ދާއިރު މި މަސައްކަތުގެ އެއްވެސް ހިލަމެއް ރައްޔިތުންނަށް އަދި ވެފައެއް ނުވެއެވެ. މިކަމަށް އިޝާރާތް ކޮށް ވަން-ފުވައްމުލައް އެންޖީއޯގެ ފަރާތުން އަޝްރަފު ނުއުމާނު ކުރެއްވި ސުވާލަކަށް ޖަވާބު ދެއްވަމުން ތިމާވެއްޓާއި ބެހޭ މިނިސްޓްރީގެ ސްޓޭޓް މިނިސްޓަރ ޑރ. އަބްދުﷲ ނަސީރު ވިދާޅުވީ އެކަމުގައި ކުޑަކުޑަ މައްސަލައެއް އުޅޭތީ ނުފެށިގެން އުޅެނީ ކަމަށެވެ.\nރަށްގިރުމުގެ މައްސަލަގައި “އެޕްރޮޖެކްޓަށް ބޭނުންވާ ފައިސާ ލިބިފައި ހުރި. އެހެންނަމަވެސް އެކަމުގައި ކުޑަކުޑަ މައްސަލައެއް އުޅޭތީ އެކަން ނުފެށިގެން އުޅެނީ” ޑރ. އަބްދުﷲ ނަސީރު ނިމުމު ހަފުތާ ބަންދުގައި ފުވައްމުލަކަށް ކުރެއްވި ދަތުރު ފުޅުގައި ކުރިޔަށް ގެންދިޔަ ބައްދަލުވުމެއްގެތެރެއިން ވިދާޅުވިއެވެ.\nފުވައްމުލަކުގެ އިރު އުތުރފަރާތުން ގިރާ ސަރހައްދުގައި ތޮށުލުމުގެ ޕްރޮޖެކްޓްގެ މައުލޫމާތު އިތުރަށް ދެއްވަމުން ވިދާޅުވީ މިކަމުގައި އުޅެނީ ޕްރޮޖެކްޓަށް ފައިސާ ދޭ ދެފަރާތުގެ ދެމެދުގައި ޖެހިގެން އުޅޭ މައްސައެއްކަމަށެވެ. އެކަންތައް ހައްލު ކުރުމުގެ މަސައްކަތް އެމިނިސްޓްރީން ކުރަމުން އަންނަ ކަމަށް ވިދާޅުވިއެވެ.\nމި ޕްރޮޖެކްޓަށް “ފައިސާ މިދެނީ ކުވޭތު ފަންޑުންނާއި ޔޫރަޕިއަން އޭޖެންސީ އަކުން (އޮރިއޯ އިން). ކުވޭތު ފަންޑުން ގަބޫލުނުކުރާ އެބަހުރި މައްސަލަތަކެއް. އެއީ އެމީހުން ފަންޑް ކުރާނީ އެމީހުން ބްލެކް ލިސްޓް ކުރެވިފައި ނެތް ތަނަކުން މަސައްކަތް ކުރަން ކަމަށް. އަނެއް އޭޖެންސީއިން އެކަމެއް ގަބޫލެއް ނުކުރޭ. އެއްވަރަކަށް ދެތާކުން ފަންޑު ކުރާއިރު އެ ދެބައިމީހުން އެއްގަލަކަށް އަރައިގެން ނޫނީ އަޅުގަނޑުމެންނަށް އެކަން ކުރެވެން ނެތް” ކަމަށް ވިދާޅުވިއެވެ.\nއެއީ މިހާރު ހައްލުކުރަން ޖެހިފައި އޮތް ކަމެއް ކަމަށާއި އަދި އެކަން ހައްލުކުރުމަށް މަސައްކަތް ކުރެވެމުންދާ ކަމަށް ޑރ. ނަސީރު މައުލޫމާތު ދެއްވިއެވެ. އެކަން ހައްލުކުރެވުމުން އެމަސައްކަތް ކުރިޔަށް ދާނެ ކަމަށް ވެސް ވިދާޅުވިއެވެ.\nގުޅުންހުރި މައުލޫތައް:ރަށް ގިރުން, ފުވައްމުލައް ސިޓީ ގިރާ ސަރަހައްދު, ތިމާވެށި\nފުވައްމުލަކު ގޮނޑުދޮށުން ހިމާޔަތްކުރާ ސަރަހައްދު ޕްރީ ކޮލިފައިޑް ޓެންޑަރުންނަށް ދައްކައިފި


Muzaaharaa kuran ulheythee idhikolhu fuluhah haaziru koffi | Mihaaru\nމުޒާހަރާ ކުރަން އުޅޭތީ އިދިކޮޅު ފުލުހަށް ހާޒިރުކޮށްފި\nނޫސްވެރިންގެ ބައްދަލުވުމެއްގައި ޝުޖާއު ވާހަކަ ދައްކަވަނީ: އަންނަ ހޮނިހިރު ދުވަހު މުޒާހަރާ އޮންނާނެ ކަމަށް ވިދާޅުވި\n26 ނޮވެމްބަރ 2020 - 18:40\nކުރީގެ ރައީސް އަބްދުﷲ ޔާމީން ޖަލަށް ލާފައިވާތާ އެއް އަހަރު ދުވަސް ވާތީ އެކަމުގެ ހިތާމައިގައި އެކަން ފާހަގަކުރަން އަންނަ ހޮނިހިރު ދުވަހު، މުޅި ރާއްޖޭގައި މުޒާހަރާ ކުރަން ނިންމުމުން އިދިކޮޅު ކޯލިޝަންގެ އިސްވެރިން ފުލުސް އޮފީހަށް މިއަދު ހާޒިރުކޮށްފި އެވެ.\nމަނީ ލޯންޑްރިންގެ ކުށުގައި މިހާރު ޖަލުގައި ހުކުމް ތަންފީޒު ކުރައްވަމުން ގެންދަވާ ޔާމީން، ޖަލުުގައި ހުންނަވާތާ އަހަރުވާ ދުވަސް ފާހަގަ ކުރުމަށް މުޒާހަރާ ކުރާނެކަން އިދިކޮޅު، ޕީޕީއެމާއި ޕީއެންސީން އިއުލާން ކުރީ މިދިޔަ އާދިއްތަ ދުވަހު އެވެ. އަދި އެކަމާ ގުޅޭގޮތުން ވާހަކަ ދެއްކުމަށް އިދިކޮޅުގެ އިސްވެރިން މިއަދު ފުލުހަށް ހާޒިރު ކުރި ނަމަވެސް، ކޯލިޝަނުގެ ނިންމުން ބަދަލެއް ނުވެ އެވެ.\n"އަޅުގަނޑުމެން މުޒާހަރާ ކުރާތީ ފުލުހުން ކަންބޮޑުވޭ. އެކަމަކު މުޒާހަރާ ހުއްޓައެއް ނުލާނަން. އަންނަ ހޮނިހިރު ދުވަހު ރާއްޖޭގެ ހުރިހާ ރަށެއްގައި މުޒާހަރާ އޮންނާނެ،" ނޫސްވެރިންނާ ވާހަކަ ދައްކަވަމުން، ޕީއެންސީގެ ނައިބު ރައީސް އިބްރާހިމް ޝުޖާއު ވިދާޅުވި އެވެ.\nފުލުހުންގެ ކަންބޮޑުވުމަކީ ކޮވިޑް-19ގެ ބަލިމަޑުކަމުގެ މި ދުވަސްވަރު މި ފަދަ ހަރަކާތެއް ހިންގުމެވެ. މި ފަދަ އެއްވުންތައް ބޭއްވުމަށް ހުއްދަ ދެނީ ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ މިންގަނޑުތަކާ އެއްގޮތަށް ނަމަވެސް، ވަކި ހިސާބަކުން އެއާ އެއްގޮތަށް އަމަލެއް ނުކުރެ އެވެ.\nޝުޖާއު ވިދާޅުވީ މުޒާހަރާ ކުރުމަށް އިދިކޮޅަށް ފުރުސަތު އޮތް ނަމަވެސް ސަރުކާރު ހިންގާ އެމްޑީޕީއަށް އެކަން ކުރެވޭ ކަމަށެވެ. އިދިކޮޅުގެ އަޑު ކަނޑުވައިލުމަށް ފުލުހުން މަސައްކަތް ކުރަނީ، ސަރުކާރުން ހިންގާ ޖަރީމާތަކުގެ ވާހަކަ ދައްކާތީ ކަމަށް ޝުޖާއު ތުހުމަތު ކުރެއްވި އެވެ.\nޔާމީން މިނިވަން ކުރުމަށް ގޮވާލައި ބާއްވާ މުޒާހަރާ ރާއްޖޭގެ ހުރިހާ ރަށެއްގައި ކުރިއަށް ގެންދަން ނިންމާފައިވާއިރު، މާލޭގައި މުޒާހަރާ ކުރަނީ ކަނޑުމަތީގަ އެވެ. އިދިކޮޅުން ނިންމާފައިވަނީ، މުޒާހަރާއާ އެކު، އަންނަ މާޗު މަހު ބާއްވާ ލޯކަލް ކައުންސިލް އިންތިހާބުގެ ކެމްޕެއިން ވެސް ކުރިއަށް ގެންދާށެވެ.\nމަނީ ލޯންޑަރިންގެ ކުށް ސާބިތުވެ ޔާމީންގެ މައްޗަށް ފަސް އަހަރުގެ ޖަލު ހުކުމަކާއެކު ފަސް މިލިއަން ޑޮލަރުން ޖޫރިމަނާކުރީ ނޮވެމްބަރު 28، 2019 ގަ އެވެ. އެއާއެކު، މަނީ ލޯންޑްރިންގެ އިތުރު ދައުވާއަކާއި ރިޝްވަތުގެ ދައުވާއެއް ދައުލަތުން ވަނީ އުފުލައިފަ އެވެ. އަލަށް ކުރާ މިި ދައުވާތަކާ ގުޅިގެން މައްސަލަ އަށް ތަައްޔާރުވުމަށް އިތުރު ފުރުސަތެއް ކްރިމިނަލް ކޯޓުން މިއަދު އެ މަނިކުފާނަށް ވަނީ ދީފަ އެވެ.\nޔާމީންގެ މައްޗަށް މަނީ ލޯންޑަރިންގެ ދައުވާ އުފުލީ، މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) މެދުވެރިކޮށް ދައުލަތަށް ލިބެންޖެހޭ ފައިސާ، އެސްއޯއެފްގެ އެކައުންޓަކަށް ޖަމާވުމުން، އެ ކުންފުނިން ޔާމީންގެ އެކައުންޓަކަށް އެ ފައިސާ ޖަމާކުރި ކަމަށް ބުނެ އެވެ. އަދި އެންޓި ކޮރަޕްޝަން ކޮމިޝަން (އޭސީސީ) އާ އެކު ހެދި އެސްކްރޯ އެކައުންޓެއްގައި އެ ފައިސާ ބެހެއްޓުމަށް އެއްބަސްވެ ވަޑައިގަތުމަށް ފަހު، އެސްކްރޯ އެކައުންޓަށް އެހެން ފައިސާތަކެއް ޖަމާކޮށް އަދި އެސްއޯއެފުން ޖަމާކުރި ފައިސާ އިސްލާމިކް ބޭންކްގެ ޖެނެރަލް އިންވެސްޓްމަންޓް އެކައުންޓަކަށް ބަދަލުކޮށް ފައިސާގެ އަސްލު އޮޅުވައިލި ކަމަށް ބުނެ އެވެ.\nފުލުހުން އިދިކޮޅު ފަރާތްތައް ޕީޕީއެމް/ޕީއެންސީ އިއްތިހާދު ރައީސް އަބްދުﷲ ޔާމީން ޕީޕީއެމް ޕީޕަލްސް ނެޝަނަލް ކޮންގްރެސް\n11 ކޮމެންޓް, 45 ރިއެކްޝަންސް\nފުލުހުންވެސް ބޭނުންވޭ މުޒާހަރާ ކުރަން ނަމަވެސް މައްޗައްތިބި ބަޔަކު އެމީހުންލައްވާ ގައިރުގާނޫނީ އަމުރު ކުރުވަނީ ގާނޫނުން ލިބިދޭ ހައްގެއް ހަނިކޮއް ހުއްޓުވަނީ މިއަދު ވެރިކަމުގަތިބި އަޑިނޭނގޭ ޒާތެއްގެ ބަޔަކު ތިބެ މިހައްގު ހަނިކުރަނީ\nބަލަ ގައިދީ ޔާމީނު ޙުކުމާއި އެއްގޮތަށް ދައްކަން ޖެހޭ ފައިސާ ނުދައްކާތީ އެކަމާ ހިތާމަކުރާ މީހަކު ހަމަ ނެތީތޯ އަދި ދައުލަތުން މިނުކުތާ ނުނަގަނީ ކީއްވެބާ\nއިސްތިއުނާފުގެ މަރުހަލާތައް ނިމުނީމާ ދައްކާނެ. ކެއްތެރިވެބަލަ. އަންނި، ޤާސިމުހެން ބޮލުން މައްޗަށާއި ފުންނާބުން ދަށަށް ތަދުވާތީ އޮޅުވާލައިގެން ފިލާކަށް ޔާމީނެއް ނޫޅެއެއްނުން. ކެއްތެރިކަމާއެކު އެ ހުރީނުން ޖަލުގަ.\nގައިމު ރައީސް ޔާމީން، އޭރުގެ އި ދިކޮޅު ފަރާތްތަކުން މުޒާހަރާ ކުރަން އުޅުނީމައި ވި ދާޚުވީ " އެހާ އެއްވާހިތް ވަންޏާ ޙައްޖަށް ދާންވީނޫންތޯ!" މިހެންނެވެ. ކަންމިހެން އޮތްއިރު ކަލޭމެންވެސް އެއްވާހިތް ވަންޏާ، ލީޑަރު ވި ދާޅުވިފަ ދައިން، އަވަސް ގޮތަކަށް ޙައްޖަށްދެވޭތޯ ބަލާށެވެ!\nޔާމީނު މިނިވަން ކުރުމަށް ގޮވާލާ ބާއްވާ މުޒާހަރާއަކަށް ކުޑަވެސް ފުރުސަތެއް ދޭނެކަމެއް ނެތެވެ. ޔާމީނު ހިންގާފައިވާ ޖަރީމާތައް އެއަށްވުރެ މާ ގިނައެވެ.\nޖަރީމާ ހިންގާ މީހުން އެބަ އެނގެއެއްނުން. ފުރުޞަތު ނުދީ ހިފަހައްޓައިގެން ތިބެ ބަލަ\nތީތި ކަޑަ އޭ ބްރޯ: އިދި ކޮޅަސް އެއްކޮޅަސް މެދު މިނަށްވިއަސް ހެސް ކިއާފަ މުޒާހިރާ ކުރެވެން ޖެހޭނެ.\nއިދިކޮޅުން މުޒާހަރާ ކުރަން އުޅޭތީ މިސަރުކާރުން ހާދަ ހީކަރުވައެވެ. ތިމާމެންގެ ވެރިކަން ފެއިލްވެ ދެންމެ ދެންމެ ވެއްޓިދާނެހެން ތިމާމެންނަށް ހީވަންޏާއި ކިރިޔާވެސް ހެލިލާނެ ފުރުސަރު ނުދޭނެތާއެވެ.، ޑިމަކުރަސީއާއި ޙައްޤުތަކުގެ ނަމުގައި ވެރިކަމަށް އައި މީހުންގެ ފަރާތުން މިފެންނަނީ ޑިމަކުރަސީއާއި ބީރަށްޓެހި، ރައްޔިތުން ޙައްޤުތަކުން މަހުރޫމު ކުރުވާ މަންޒަރެވެ. ރަށްވެހިފަތިހުން ގެނެސްދޭ ޖަޒީރާ ރާއްޖޭގެ ހާލަތަކީ މިއީއެވެ. ސަޅި ޖޯކެއް ނޫންހެއްޔެވެ؟\nތިޔަމީހުން މުޒާހަރާ ފަޅުރަށެއްގާ ނުވަތަ ކަނޑުމަތީގާ ކުރަން ހުއްދަ ދިނުމައްފަހު މުޒާހަރާނިންމާލުމައްފަހު އެންމެން ކަރަންޓީނުކޮއްބަލަ\nހޯރަފުއްޓަށް ދިޔަ ކުދިން ކަރަންޓީނު ކުރާ ގޮތަށް؟


ރާއްޖެއިން ފައްސިވާ މީހުންގެ އަދަދު މައްޗަށް – DhiDaily\nރާއްޖެއިން ފައްސިވާ މީހުންގެ އަދަދު މައްޗަށް\nކޯވިޑް 19 އަށް ރާއްޖެއިން ފައްސިވި މީހުންގެ އަދަދު 5000 އަށް ވުރެއް މައްޗަށް އަރާ ފައްސިވާ މީހުންގެ އަދަދު އިތުރުވަމުން އެބަދެއެވެ.\nމިއަދު އެކަނިވެސް ރާއްޖެއިން މިބައްޔަށް 143 މީހަކު ވަނީ ފައްސިވެފައެވެ. ފައްސިވި 140 މީހުންނަކީ މާލެއިން ފައްސިވި މީހުންނެވެ. އަދި ބާކީ ތިން މީހުން ފައްސިވީ އަތޮޅު ތެރޭގެ ރަށް ރަށުންނެވެ. މިއަދު ފައްސިވި 143 މީހުންނާއި އެކު ޖުމްލަ ރާއްޖެއިން މިބައްޔަށް ފައްސިވި މީހުންގެ އަދަދު މިވަނީ 5041 ކަށް އަރާފައެވެ.\nރާއްޖޭގައި ބަލި ފެތުރެން ފެށުމާއި އެކު ވަނީ ސަލާމަތީ ގިނަ ފިޔަވަޅުތަކެއް އަޅާފައެވެ. އެގޮތުން މުޅި ރާއްޖެ ވަނީ ފުރަބަންދަކަށް ގޮސްފަކަން ވެސް ފާހަގަ ކޮށްލެވެއެވެ.\nރާއްޖޭގައި ބަލި ޖެހޭމިހުންގެ އަދަދު އިތުރުވަމުން ދިއުމާއި ގުޅިގެން ރާއްޖޭގައި ވަނީ މާސްކު އެޅުން މަޖުބޫރު ކޮށްފައެވެ. އަދި މާސްކު ނާޅާ ފަރާތްތައް 1000 ރުފިޔާއިން ޖޫރިމަނާ ކުރެވޭގޮތަށް ގާނޫނު ވަނީ ފާސްކޮށްފަކަން ފާހަގަ ކޮށްލެވެއެވެ.\nމިއަދު ރާއްޖެއިން ބައްޔަށް ފައްސިވެފައިވަނީ 107 ދިވެހިންނާއި ބަންގްލަދޭޝްގެ 28 މީހަކާއި އިންޑިއާ އަށް ނިސްބަތްވާ6މީހެއްގެ އިތުރުން ނޭޕާލްގެ ދެމީހެކެވެ. ކުރިން ރާއްޖޭގައި ބަލި ޖެހޭ ދިވެހިންގެ އަދަދު މަދުނަމަވެސް ފަހަކަށް އައިސް ބިދޭސީންނަށް ވުރެއް އިތުރަށް ބައްޔަށް ފައްސިވާ ދިވެހިންގެ އަދަދު އިތުރުކަން ފާހަގަ ކޮށްލެވެއެވެ.\nމިބަލީގައި މިހާތަނަށް ރާއްޖެއިން 19 މީހަކު ވަނީ ނިޔާވެފައެވެ. ނިޔާވި މީހުންގެ ތެރެއިން ނިސްބަތުން ގިނައީ ދިވެހިންނެވެ.


Elections Commision Ge4Menbarun Raajje In Beyrah Furaifi - Vaguthu\nއިލެކްޝަންސް ކޮމިޝަންގެ ހަތަރު މެންބަރުން ރާއްޖެ އިން ބޭރަށް ފުރައިފި\nއިލެކްޝަންސް ކޮމިޝަންގައި ހިމެނިވަޑައިގަންނަވާ ފަސް މެންބަރުންގެ ތެރެއިން ހަތަރު މެންބަރުން ފާއިތުވި ފަސް ދުވަސް ތެރޭގައި އެކި ފަހަރު މަތިން ރާއްޖެ ދޫކުރައްވާ ބޭރަށް ފުރައިވަޑައިގެންފިއެވެ.\nމައުލޫމާތު ލިބޭ ގޮތުގައި އިލެކްޝަންސް ކޮމިޝަންގެ މެންބަރުންގެ ތެރެއިން މިހާރު ރާއްޖޭގައި ހުންނެވީ ކޮމިޝަންގެ ރައީސް އަހްމަދު ޝަރީފް އެކަންޏެވެ.\nކޮމިޝަންގެ ނައިބު ރައީސް އަމްޖަދު މުސްތަފާ އާއި ކޮމިޝަންގެ މެންބަރުން ކަމަށްވާ، އިސްމާއިލް ހަބީލް އަބްދުލްރަހުމާނާއި، ކޮމިޝަންގެ މެންބަރު އަހްމަދު އަކްރަމާއި، ކޮމިޝަންގެ މެންބަރު އަލީ ނަޝާތު ވަނީ ރާއްޖެ އިން ބޭރުގައި ކަމަށް މައުލޫމާތު ލިބެއެވެ.\nއެކި ބޭފުޅުން އެކި ދުވަސް މަތިން ރާއްޖެ ދޫކުރައްވާ ވަޑައިގެންނެވި އިރު އެންމެ ފަހުން މިއަދު ފުރައި ވަޑައިގެންނެވީ ކޮމިޝަންގެ މެންބަރު ހަބީބް އެވެ. ކޮމިޝަންގެ މެންބަރު އަހްމަދު އަކްރަމް ފުރީ މިދިޔަ ހަފްތާގެ މެދު ތެރޭގައެވެ. އަނެއް ދެމެންބަރުން ފުރި ދުވަހެއް ސާފެއް ނުވެއެވެ.\nހަބީބް މިއަދު ވަޑައިގެންނެވީ ލަންކާ އަށް ކަމަށް ވެއެވެ. އަކްރަމް ވެސް ފުރަތަމަ ވަޑައިގެންނެވީ ލަންކާ އަށް ކަމަށާއި ނަމަވެސް އޭގެ ފަހުން އޭނާ ސިންގަޕޫރަށް ވަޑައިގެންނެވި ކަމަށް "ވަގުތު" އަށް މައުލޫމާތު ދިން މީހަކު ބުންޏެވެ. ނަމަވެސް އަކްރަމް މިރޭ "ވަގުތު" އަށް ފޮނުއްވި މެސެޖެއްގައި ވިދާޅުވީ އޭނާ މިހުންނެވީ ލަންކާގައި ކަމަށާއި ސިންގަޕޫރަށް ވެސް އަދި އެހެން ގައުމަކަށް ވެސް ވަޑައިނުގަންނަވާ ކަމަށެވެ.\nއިލެކްޝަންސް ކޮމިޝަންގެ ހަތަރު މެންބަރުން ރާއްޖެ ދޫކުރައްވާ ވަޑައިގެންނެވި އިރު އެކޮމިޝަނުން އިންތިޚާބު އޮޅުވާލާފައިވާ ކަމަށް ބުނެ ޕީޕީއެމް އިން ގެންދަނީ ބޮޑެތި ތުހުމަތުތަކެއް ކުރަމުންނެވެ. އެތުހުމަތުތަކަށް ޖަވާބު ދާރީވުމަށް ޕީޕީއެމް އިން އިލެކްޝަންސް ކޮމިޝަނަށް ގޮވާލަމުން ދިޔަ ނަމަވެސް ކޮމިޝަނުން ތުހުމަތުތަކާއި ގުޅޭ ގޮތުން ވާހަކައެއް ނުދައްކައެވެ.\nއޮކްޓޯބަރ 5, 2018 22:57\nޥަގުތުން އިންތިހާބު ބާތިލްކުރަންވީ އާލައްގަޑު ލާރިކޮލު މަޅާލާފަ ރައްކާވީޔޭ!!\nކޮބާ އަވަހެއްނުން ތެޅިފޮޅިގައްގޮއް !!\nވޯޓުން ވައްކަންކޮށްފި ޔަގީން ކަށަވަރު\nނިޒާމުން ގެއްލުވާލި ކަމަށް ތިޔަވާނީ .\nއޮކްޓޯބަރ 5, 2018 23:10\nޑިމޮކްރަސީގަ ޖެހެނީ ގިނަގިނައިން މީހުންރޮލާކާންދޯ.\nޕީޕީއެމްގެ ގޮވާލުންތަކަށް އިލެކްޝަންސް ކޮމިޝަނުން ޖަވާބުދާރީ ވުމަށް ގޮވާލަމެވެ\nހާތްތެރީ! ވަގުންނަށް ލިބުނު ލާރިގަނޑާ ހަވާލުވާންވެގެން ދަނީދޯ!\nއޮކްޓޯބަރ 5, 2018 23:26\nމިހާރު ދެން ޔަގީންވެއްޖެ ރިޝްވަތު ނެގީކަމަށް\nއޮކްޓޯބަރ 5, 2018 23:27\nޥަގުކަަލޭގެ ފިލީދޯ. ޥޯޓުވަގު ....\nވަގުންތައް ފިލަން ދުވަނީ އޮތަ؟\nނުކެރޭނެ ޖަވާބުދާރީވާކަށް އެހެރީ ޑޮލަރަށް ބޫތުކައިފަ ވޯޓުވަގު ތިމަރަވަގު ބޮޑުވަގު\nއޮކްޓޯބަރ 6, 2018 00:17\nފަސްމާމުލު ފަސް ވަގުން އެތިބަގެން ސައްލާ ކުރަނީ.\nފުރާނެތާ އެވަރައް އެކައުންޓު ބަރުވެއްޖެ. ދެންތިމީހުގެ މައްސަލަ ބަލާ ކޯޓުން ހުކުމެއް އައިސްސިޔާ އެވާނީ "އަނިޔާ އައް"\nއޮކްޓޯބަރ 6, 2018 00:41\nއެބޭފުޅުން ވަޑައިގެންނެވީ އެބޭފުޅުންގެ އެލަވަންސްކޮޅުނަންގަވަން\nއޮކްޓޯބަރ 6, 2018 01:30\nއެންމެން ލަންކާއައް ބޮޑުގުންޑާ ކެރަފާ ނަސީމްކައިރިޔައް މިދަނީ ހެދިވަގުގެ އަގާ ހަވާލުވާންތަ\nއޮކްޓޯބަރ 6, 2018 01:39\nއަނިޔާވެރިނުވެ އިންސާފް ވެރިވާނަމޭބުނެ\nވޯޓުދޭށޭ ހަރުއަޑުން ގޮވިމީހުން ހޮވުނީމަ އެތިބީ ޑޖ ބާއްވައިގެން މަޖާނަގަން. ރައްޔިތުންގެ މިވަރުގެ ބޮޑު ކަމަކައް ބަޔަކު ވަގުހެދީމަ ޢޭގެން ތިމާމެންނައް ލިބުންމޮޅައިގެން ބަޔަކު އެއްޗެކޭކިޔާހެން ވެސްހީނުވެ. އަސްލު އަނިޔާވެރިން މިފާޅުވަނީ. މިފަދަ އަނިޔާވެރި ވެރިންގެ ނިމުން އަވަސް ކޮއްދެއްވާނދޭވެ\nއޮކްޓޯބަރ 6, 2018 05:37\nކުރިން ހީކުރީ ޔާމީން ނުބައި ނުލަފާ ކަމުން ވެރިކަން ދޫނުކުރަން އުޅެނީ ކަމަށް. މިހާރުދެން ޔަޤީން ވެއްޖެ އީސީ މެމްބަރުންތައް ރިޝްވަތު ހިފައިގެން ވޯޓުން ވައްކަންކޮށްދީގެން އިބޫއަށް އިންތިޚާބުކާމިޔާބުކޮށްދިނީކަން ހެޔޮ ނުވާނެ އިންތިޚާބެއް ބާއްވާ\nއޮކްޓޯބަރ 6, 2018 06:09\nފަސްމާމުލުފަސްވަގުން ކޮންމެވަގަކަށް 1 މިލިއަން ޑޮލަރ.\nއޮކްޓޯބަރ 6, 2018 07:38\nލިބުނު ޑޮލަރު ފުނި ލަންކާގަ ހުންނަ ބޭންކެއްގާ އެކައުންޓެއް ހުޅުވާފާ ވަގުޑޮލަރުފުނި ޖަމާކުރަން ގޮސްއެތިބީ....\nދެން ދުވަސްކޮޅަކުން ދާނީ ކޮމިޝަނުގެ ވެރިމީހާ. 2008ގާ ކުޅުނުކަހަލަ ޑްރާމާ މިފަހަރު ކުޅުނަދީގެންނުވާނެ. ޕީޕީއެމުން މިފަހަރު ތިބެންވާނީ ހޭއަރާއިގެން.\nމިހާރު އެނގި ކަށަވަރުވެއްޖެ. ވޯޓުން ވައްކަންކޮށްފިކަން...\nއޮކްޓޯބަރ 6, 2018 08:33\nއެމެރިކާ އިން ރާއްޖެ އަށް އެހީތެރި ކަމެއް ފޯރު ނުކޮށްދޭނެއޭ މިހާތަނަށް ރާއްޖޭގެ ތާރީޚް ގައި ވެސް އެމެރިކާ އަށް ނެތޭ ބިނާ ކުރަނިވި އުސޫލުން ރާއްޖެ އަށް އެހީތެރިކަން ފޯރު ކޮށް ދެވިފައި ރާއްޖެ އަށް މީންސް ހުރި ގޮތެއް ގައި އެހީތެރިވެދީފައި ވަނީ ޖަޕާން އަދި ޗައިނާ ކުރީގައި ޖަޕާން ކުރީގައި އުޅެނީ މިހާރު ޖަޕާން ސާރޕާސް ކޮށް ޗައިނާ އޭގެ މައްޗަށް ކުރި ހޯދައިފި ޗައިނާގެ އިންވެސްޓަރުން ވެސް ފްލަޑް ކޮށްފި އެމެރިކާ ޖެހޭނީ މަހަށް ދާން ދޯ އެމެރިކާ މަހަށްދޭބަލަ\nއޮކްޓޯބަރ 6, 2018 08:41\nއީސީގެ ރައީސް ޝަރީފް ފިޔަވައި ހުރިހާ މެމްބަރުން ރާއްޖޭން ބޭރުގައި ތިބެއްޖެނަމަ ޝައްކު ކުރެވޭ ވަރަށް ގިނަ ކަންކަން އީސީން މިފަހަރު ރިޔާސީ އިންތިޚާބާއި ދިމާކޮށް ކޮށްފައި އެބަހުއްޓޭ އެގޮތުން މަމެންނަށް ލަފާ ކުރެވޭ ގޮތުގައި ވޯޓް ކަރުދާސް ތަކުގައި ނަމްބަރު އެކަކާއި ދިމާލުގައި ފާހަގަ ޖަހާ ކަރުދާސް ކޮޮޅު ފަށް ޖަހާ ތާ5މިނިޓް ތެރޭގައި ނަމްބަރު އެކަކާއި ދިމާލުގައި ލީ ފާހަގަ ފުހެވޭ ދެން އޮޓޮމެޓިކް އިން އިންނަނީ ނަމްބަރު2ގައި ފާހަގަ ޖެހިފައި މީ ވޯޓްގައި އެމެން ކުރި ވައްކަމަކީ އީސީގެ ރަައީސް އަކީ ވޯޓް ވަގޭ ވަގާ ވަގާ ވަގާ ހަމަ މިހާރު އިސްތިއުފާ ދޭންވީއޭ ކަލޭ..\nއޮކްޓޯބަރ 6, 2018 09:49\nޕްލޭން އާ އެއްގޮތަށް ހުރިހާކަމެއް ތި ދަނީ. މުޅި އުމުރު ރާއްޖެ ނޭރިއަސް އެމީހުންނަށް އުޅެވޭ ވަރުގެ ފައިސާ ނަގާފައި ވާކަމަށް ތުހުމަތު ކުރެވޭ\nއޮކްޓޯބަރ 6, 2018 10:58\nއެ4މީހުން ލަންކައަށް ދިޔައީ އެމީހުންގެ މައިން ބަފައިންނާ ބައްދަލުކުރުމަށް. އެހެންގައުމުތައްވެސް ގަމުން އެބަހުރި. އެހެންގައުމުތަކަކަށް ނުދޭނު.


Governor aa Deputy Governor ge Sharuthu thah badhalu kuranee\nގަވަރުނަރާއި ޑެޕިއުޓީ ގަވަރުނަރުގެ ޝަރުތުތައް ބަދަލުކުރަނީ\nމޯލްޑިވްސް މަނިޓަރީ އޮތޯރިޓީ (އެމްއެމްއޭ)ގެ ގަވަރުނަރާއި ޑެޕިއުޓީ ގަވަނަރުގެ ޝަރުތުތައް ބަދަލުކުރުމަށް އެމްއެމްއޭގެ ގާނޫނަށް އިސްލާހު ހުށަހަޅައިފިއެވެ.\nސަރުކާރުގެ ފަރާތުން ކެޔޮދޫ ދާއިރާގެ މެންބަރު ހުސައިން ގާސިމު ހުށަހެޅުއްވި މި ބިލުގައި އެމްއެމްއޭގެ ގާނޫނުގެ 40 މާއްދާއަކަށް އިސްލާހު ހުށަހަޅާފައިވެއެވެ.\nއެގޮތުން އެމްއެމްއޭގެ ގަވަރުނަރާއި ޑެޕިއުޓީ ގަވަރުނަރުގެ މަގާމަށް އައްޔަންކުރެވޭ މީހަކީ އިގްތިސޯދީ ދާއިރާއިން ނުވަތަ ބޭންކިން ދާއިރާއިން ޔުނިވާސިޓީ ޑިގްރީއެއް ހާސިލް ކޮށްފައިވުމާއިއެކު އެއިން ދާއިރާއަކުން މަދުވެގެން 10 އަހަރު ދުވަހުގެ ތަޖުރިބާ ލިބިފައިވާ މީހަކު ކަމުގައިވާންޖެހޭނެ ކަމަށް އެމްއެމްއޭގެ ގާނޫނަށް ހުށަހަޅާފައިވާ އިސްލާހުގައިވެއެވެ.\nއެމްއެމްއޭގެ ގަވަރުނަރެއް ނުވަތަ ޑެޕިއުޓީ ގަވަރުނަރުގެ މަގާމަށް އައްޔަންކުރާ ފަރާތަކީ ވަޒީރުން މަޖިލީހުގެ މެންބަރަކަށް ވެގެން ނުވާނެއެވެ.\nމިހާރު އަމަލުކުރަމުން އަންނަ ގާނޫނުގައި ބުނެފައިވަނީ އިގްތިސޯދީ ދާއިރާގައި ނުވަތަ ބޭންކިން ދާއިރާގައި ނުވަތަ މާލީ އިދާރާއެއްގައި ނުވަތަ ވިޔަފާރީގެ ދާއިރާގައި ނުވަތަ މިފަދަ ދާއިރާތަކުގައި ވަކިން ނުވަތަ ޖުމްލަގޮތެއްގައި މަދުވެގެން ދިހަ އަހަރު މަސައްކަތްކޮށް، މާލީ ކަންތައްތަކާބެހޭ ތަޖުރިބާ ލިބިފައިވާ، ނުވަތަ މާލީކަންތައްތަކާބެހޭ ދާއިރާއަކުން ތަޢްލީމް ހާސިލްކޮށް، މަދުވެގެން ފަސް އަހަރު މަސައްކަތްކޮށްފައިވާ މީހަކު އެމަގާމަށް އައްޔަން ކުރެވިދާނެ ކަމަށެވެ.\nމި ގާނޫނަށް ހުށަހަޅާފައިވާ އިތުރު އިސްލާހުތަކުގައި ބުނެފައިވަނީ އެ އޮތޯރިޓީން މިހާރުވެސް މުވައްޒަފުންނަށް ލޯނު ދޫކުރަކުން އަންނަ ކަންކަން ފިޔަވާ އިތުރު އެހެން ކަމަކަށް މުވައްޒަފުންނަށް ލޯނު ދޫކުރުމަކީ ވަގުތާއި ހާލަތަށް ބަލާއިރު އެދެވިގެންވާ ކަމެއް ކަމަށް ގަވަރުނަރަށް ފެނިއްޖެ ހިނދެއްގައި އެކަމަކަށްޓަކައި މުވައްޒަފުންނަށް ލޯނު ދޫކުރެވިދާނެ ކަމަށެވެ. ނަމަވެސް ލޯނު ދޫކުރެވޭ އަދަދު އެ މުވައްޒަފުންގެ ތިންމަހުގެ މުސާރައަށް ޖެހޭ އަދަދަށްވުރެ އިތުރުވެގެން ނުވާނެ ކަމަށްވެސް އެމްއެމްއޭގެ ގާނޫނަށް ހުށަހަޅާފައިވާ އިސްލާހުގައި ބުނެފައިވެއެވެ. އަދި އެފަދަ ކަމަކަށް ލޯނު ދޫކުރަން ވާނީ އެމްއެމްއޭގެ ބޯޑުން ކަނޑައަޅާ އުސޫލާއި އެއްގޮތަށް ކަމަށްވެސް އިސްލާހުގައި ބަޔާންކޮށްފައިވެއެވެ.\nއެމްއެމްއޭގެ މުވައްޒަފުންނަށް ލޯނު ލިބޭ ގޮތަށް ގާނޫނަށް އިސްލާހު ގެނައީ 2015ވަނަ އަހަރުއެވެ. އޭރު ގާނޫނަށް ގެނައި އިސްލާހުގައި ވަނީ ލޯނު ދޫކުރެވޭނީ މައިގަނޑު ތިން ބަޔަކަށް ކަމަށެވެ. އެ ތިން ބަޔަކީ ފްލެޓު ގަތުމާއި އޮތޯރިޓީގެ މުވައްޒަފަކު ނުވަތަ އޮތޯރިޓީގެ މުވައްޒަފެއްގެ ދަރިއަކު މަތީތައުލީމު ހާސިލު ކުރުން ނުވަތަ ގޯތި އިމާރާތް ކުރުމަށް ލޯނު ދިނުމަށެވެ.\nއެމްއެމްއޭގެ ގާނޫނަކީ 1981ވަނަ އަހަރު ފާސްކުރި ގާނޫނެކެވެ. މި ގާނޫނަށް އެންމެ ފުރަތަމަ އިސްލާހެއް ހުށަހަޅާފައި ވަނީ 2007ވަނަ އަހަރުއެވެ. އޭގެފަހުން މި ގާނޫނަށް އިސްލާހު ގެނެސްފައިވަނީ 2015ވަނަ އަހަރުގެ ތެރޭގައެވެ.\nމި ގާނޫނަށް ސަރުކާރުގެ ފަރާތުން ހުށަހެޅި އިސްލާހުގެ ފުރަތަމަ ކިޔުން މިއަދު ބޭއްވި ރައްޔިތުންގެ މަޖިލީހުގައި ވަނީ އިއްވާފައެވެ.


ވާހަކަ | ޙެޔޮބަސް\nޒިދާން މުހައްމަދު - Jan 13, 2018\nފާތުމަތު ޖުމާނާ އަބްދުލް ޙާދީ - Apr 21, 2014\nހުސައިން ނިޔާޒް - Feb 28, 2014\nއަޙުމަދު އިބުރާހިމް/ ނ.ޅޮހި - Jan 24, 2014\nއަބޫ ނީމް - Jan 23, 2014\nއަޙުމަދު އިބުރާހިމް/ ނ.ޅޮހި - Dec 1, 2013\nއޭމަންމާއެވެ. ތިޔައީ އަހަރެންގެ ލޯބިވާމަންމައެވެ. އަހަރެންގެ އެންމެ ލޯބިވާ މަންމައެވެ. އަހަރެން މިދުނިޔެއަށް ނޭވާލުމުގެ ކުރިން މަންމަގެ އޯގާތެރިކަން އެހާ ބޮޑެވެ. އަދި އުފަންވުމަށްފަހުގައިވެސްމެއެވެ. މަންމަގެ ފިރުމުންތަކާއި ކުލުނު އޮހިގެންދިޔައެވެ. އަހަރެންނަށްޓަކައި މަންމަގެ...\nރަމްޒީނާ މުޙައްމަދު / ޅޮހި - Oct 9, 2013\nވާއު! އިނާޝާ ކޮޓަރީގެ ހުރިހާ ތަނަކަށް ފުންކޮށް ނަޒަރުހިންގާލިއެވެ. އަދި ދޮރުލައްޕާލިގޮތަށް ދެއަތްދަމާލުމަށްފަހު ކޮޓަރިތެރޭގައި އެނބުރެންފެށިއެވެ. ހީވަނީ ކުޑަކުއްޖަކު " އެނބުރޭކޯ" ކުޅޭހެންނެވެ. ދުވެފައިގޮސް އެނދުމަށްޗަށް އުޑުތިލަމަތިން ވެއްޓިގަތެވެ. ދެއަތުން އެނދުގެ ގޮދަޑިއަށް...\nހައްވާ ޒާހިރާ - Aug 2, 2013\nސިޓީ ކިއުމަށްފަހު އެ އޮތް ތާނގާ ނޭނގޭގޮތަށް ބޭއްވިއެވެ. އިރުގަނޑަކު ކޮޓަރީގައި އެކަމާ ވިސްނަން އިނުމަށްފަހު ތެދުވެ ވިސްނުން އެހެން ދިމާލަކަށް ބަދަލުކުރެވޭތޯ މަސައްކަތްކުރިއެވެ. ނަމަވެސް އައިޝްއަކަށް އެކަން ވާގޮތެއް ނުވިއެވެ. ދެން...\nރަމްޒީނާ މުޙައްމަދު / ޅޮހި - Jul 7, 2013\nސާނިޔާއަކީ އަތޮޅު ތައުލީމީމަރުކަޒްގެ ޓީޗަރެކެވެ. ނަމަވެސް ސާނިޔާއަކީ މިރަށު ކުއްޖެއްނޫނެވެ. ސާނީ މިރަށަށްއައީ އޭނާގެ މަންމަވެސް އެދުމުގެ މަތިން ތަޖްރިބާގެގޮތުން ބޮޑުތަނެއްގައި ފުރަތަމަ އަހަރު މަސައްކަތްކުރުމަކީ ރަނގަޅުކަމެއްކަމަށް ފެންނާތީއެވެ. ސާނިޔާ މިރަށުގައި ހުންނަނީ...\nހުސައިން ނިޔާޒު / ޅޮހި - Apr 25, 2013\nޖިންނީން އިންސީންނަށް ގޯނާކުރާނެ ވާހަކައާއި ފަހު ޒަމާނުގައި އެފަދަ ކަންތައް އާންމުވެގެން ދާނެ ވާހަކަ އިލްމުވެރިންނާއި ރުގުޔާކިޔަވާ ފަރާތްތަކުން އިސްލާމްދީނުގެ މަސްދަރުތަކުގެ އަލީގައި އަންނަނީ ބުނަމުންނެވެ. މިކަމަށް ބާރުލިބޭ އެތަކެއް ހެކި މިކުޑަކުޑަ...\nފުރަތަމަ ފެންނަ އިރު ދޭ މެސެޖް\nޢަބްދއްރަޙީމް މުޙައްމަދު / ނ.ޅޮހި - Jan 29, 2013\nދެބެން ކައިވެނިކޮށްގެން ދިރިއުޅުން ކުރިޔަށް ދަނީއެވެ. މިދެބެންގެ ދިރިއުޅުން ވަކި ހިސާބަކަށް ދިޔަތަނުން އެކަކުގެ ހަޔާތުގައި މައްސަލަ ޖެހެންފަށައިފިއެވެ. އަނބިމީހާ ފިރިމީހާގެ ބަސްނާހައި ފިރިމީހާއަށް ހިތުހުރި ގޮތެއް ހަދަން ފަށައިފިއެވެ. މިކަމުގެ ސަބަބުން...\nހައްވާ ޒާހިރާ - Jan 21, 2013\nހެޔޮބަސް ޓީމް - Jan 3, 2013\nއަޅުގަނޑަކީ މޫނު ބުރުގާ އަޅައިގެން އުޅޭ އުމުރުން 24އަހަރުގެ ދިވެހި އަންހެން ކުއްޖަކީމެވެ. އަޅުގަނޑު މި ވާހަކަ މި ހިއްސާ ކޮއްލަނީ ތިޔަ އެންމެހާ ލޮބުވެތި އަޙުންނާއި އުޙްތުންނަށް ޢިބްތަކަށްޓަކައެވެ. އަދި ﷲއާއި...\nހައްވާ ޒާހިރާ - Dec 27, 2012\nދުވަސްތައް ރެއަށްވެ ރޭ ދުވާލަށްވެ، ދައުރުވަމުން ދިޔައެވެ. އައިޝް ކެތްތެރިކަމާއެކު ދުވަސް ތައް ގުނަމުން ދިޔައީ މާލެ ދެވޭނެ ދުވަހެއްގެ އިންތިޒާރުގައެވެ. ދިރިއުޅުން ރަށަށް ބަދަލުކުރިތާ6މަސް ފާއިތުވެގެން ދިއައިރު އައިޝްގެ...\nމަގޭ ދަރިފުޅާ(3 ވަނަބައި)\nހެޔޮބަސް ޓީމް - Dec 6, 2012\nލިޔުއްވީ: މާޝާ "ލީނާ... ލީނާ... ލީނާ..." މަންމަގެ އެއްވެސް ވާހަކައަކަށް އަހަރެންގެ ފަރާތުން ޖަވާބެއް ނުލިބުމުން މަންމަ ގޮވާ އަޑު އަހަންނަށް އިވެއެވެ. ނަމަވެސް އެއަޑު އިވެނީ ވަރަށް ދުރުންނެވެ. "އަޔާން... އަޔާން... މަންމަގެ ދަރިފުޅާ..."...\nހައްވާ ޒާހިރާ - Dec 3, 2012\nއައިޝްއާއި ކުޑައަލިބެ ހިނގަމުން އައިސް އާތިފްގެ ގޭދޮރުމައްޗަށް އެރި އިރު ދޮރު ހުރީ ހުޅުވާފައެވެ. ސަލާންގޮވާލުމުން ގޭތެރެއިން އާތިފްގެ މަންމަ ސަލާންބަލައިގަތެވެ. އަދި ގެއަށް ވަނުމަށް ބުންޏެވެ. ގޭތެރޭގައި ހުރި ގޮނޑިއެއްގައި ކުޑައަލިބެ...\nހައްވާ ޒާހިރާ - Nov 26, 2012\nއައިޝްގެ ހިތަށް ކުރަމުންދިޔަ އިޙްސާސްތަކާއި ލިބެމުންދިޔަ ވޭން ދެކޭނެ އެއްވެސް މީހަކުނެތެވެ. އަނެއްކާވެސް ހަދާނެގޮތެއް ނޭގި ގޭ ދޮރުމަތީ ވަގުތުތައް ހޭދަކުރަމުން ދިއައެވެ. ގެއަށް ވައްދާނެ ކަމުގެ އުންމީދުގައެވެ. އިރު އޮއްސެމުން ދަނީއެވެ....\nހުސައިން ނިޔާޒު / ޅޮހި - Nov 24, 2012\nލިޔުއްވީ: މާޝާ އެއީ މީގެ ދެ ދުވަސް ކުރިއެވެ. ނަމަވެސް އަހަންނަށް ހީވަނީ އޭގެ ފަހުން އެތައް އެތައް ދުވަހެއް ވެއްޖެ ހެންނެވެ. އެހެން ނަމަވެސް އެހަނދާން އަހަރެންގެ ހިތުގައި ވަނީ ދެންމެ ވީ...\nޢަބްދއްރަޙީމް މުޙައްމަދު / ނ.ޅޮހި - Nov 21, 2012\nމިދިޔަ އަހަރު ފިނިމޫސުމުގެ ދުވަސްތަކުގެ ތެރެއިން ދުވަހެއްގައި ﷲގެ ހެޔޮރަޙުމަތުން ޢަޞުރު ނަމާދުގެ ކުރިން މާތް ނަބިއްޔާ ޞައްލަﷲ ޢަލައިހި ވަސައްލަމަގެ ރަށްކޮޅުގައިވާ އެކަލޭގެފާނުގެ އަތްޕުޅުން އެކަލޭގެފާނުގެ ޞަޙާބީންނާއި އެކު ބިނާކުރެއްވި އެކަލޭގެފާނުގެ...\nހައްވާ ޒާހިރާ - Nov 18, 2012\nއިރުގެ އަލިކަން ބިމަށް ފާޅުވެ، ދޫނިތައް އެސޮރުމެންގެ ފަތިހުގެ ނާސްތާއަށް ދަތުރުކުރާ މަންޒަރަކީ އައިޝްގެ ހިތައް އުފަލާއި ހިންހަމަޖެހުން ގެނެސްދޭ މަންޒަރަކެވެ. މާލެ ފަދަ ހަލަބޮލި ތަނެއްގައި ދިރިއުޅެފައި ވުމުން އެފަދަ މަންޒަރެއް...\nޢީސާ ޢަލައިހިއްސަލާމާ ބިމަށް ފައިބައިވަޑައިގަތުން 4\nޢަބްދއްރަޙީމް މުޙައްމަދު / ނ.ޅޮހި - Nov 13, 2012\nޢީސާ ޢަލައިހިއްސަލާމް އުޑަށް އުފުއްލެވުން ﷲ ސުބުޙާނަހޫ ވަތަޢާލާ އާލު އިމުރާނުގެ 54 ވަނަ އާޔަތާއި 55 ވަނަ އާޔަތުގައި ބަސްފުޅު ޥަޙީކުރައްވައެވެ. وَمَكَرُ‌وا وَمَكَرَ اللَّـهُ ۖ وَاللَّـهُ خَيْرُ الْمَاكِرِ‌ينَ ﴿٥٤﴾ إِذْ قَالَ...\nހައްވާ ޒާހިރާ - Nov 13, 2012\nއިންސާނުންނަށް ބުއްދިއާއި ފިކުރުކުރުމުގެ ތަނަވަސްކަން ދެއްވާފައިވަނީ ހެވާއި ނުބައި ދެނެގަނެ، ދެ ދުނިޔެ އާރާސްތު ކުރުމަށް މަސައްކަތްކުރުމުގެ މައްޗަށް ވިސްނާ ފިކުރު ކުރުމަށެވެ. މަދު ބަޔަކު ނޫނީ ލިބިފައިވާ ބުއްދީގެ ބޭނުމެއް ނުކުރެއެވެ....\nހެޔޮބަސް ޓީމް - Nov 11, 2012\nވާހަކަ ލިޔުއްވީ: މާޝާ "މަންމާ، ޔާން ބަސް އަހާނަމޭ... ބަސް އަހާނަމޭ... ބަސް އަހާނަމޭ... ބަސް އަހާނަމޭ... މަންމާ ޔާންއާ ވާހަކަ ދައްކަބަލަ ޕްލީޒް... ޕްލީޒް... ވާހަކަ ދައްކަބަލަ... ވާހަކަ ދައްކަބަލަ... މަންމާ، ބުނެބަލަ ޔާން...\nހައްވާ ޒާހިރާ - Nov 8, 2012\nއައިޝްގެ އުމުރުން އަދި އެންމެ 18 އަހަރު ފުރުނީއެވެ. އާއިލާ އެންމެންގެ އެދުމުގެ މަތިން ދެމީހުން ދަސްކުރުމަށް ދުވަސްތަކެއް ހޭދަކުރުމެއް ނެތި ހަޔާތުގެ ދަތުރުފެށީ އަމާން އައްސޭރިއަކަށް ދިޔުމުގެ ނިޔަތުގައެވެ. ދިރިއުޅުމަކީ ކިހާ...\nވާހަކަ Nov 8, 2012


Anas ge maruge massala aaieku 25 massalaeh balanee | Fashui Online\nއަނަސްގެ މަރުގެ މައްސަލައާއެކު 25 މައްސަލައެއް ބަލަނީ\nމިދިޔަ އަހަރުގެ ޖުލައި މަހުގެ 31ވަނަ ދުވަހުގެ ރޭ، ގައިގެ އެތަން މިތަނަށް ވަޅިހަރާ ރަޙުމް ކުޑަ ގޮތަކަށް މަރާލި ރ. މީދޫ ފެންފިޔާޒުގޭ މުޙައްމަދު އަނަސް ގެ މަރުގެ މައްސަލައާއެކު 25 މައްސަލައެއް ބެލުމަށް ހަމަޖެހިފައިވާ ކަމަށް ގޮތް ނޭނގޭ މަރުތަކާއި ވީނުވީއެއް ނޭނގި ގެއްލިފައިވާ މީހުންގެ މައްސަލަތައް ބަލާ ކޮމިޝަނުން ހާމަ ކޮށްފިއެވެ.\nއެމްޓީސީސީ ފެރީއެއްގެ ކައްޕިއަކަށް އުޅުނު އަނަސް މަރާލާފައިވަނީ މާލޭގައި ހުރި ލިޓަސް ސާވިސް ސެންޓަރު ތެރޭގައެވެ. އޭނާގެ މަރާއިމެދު އެއިރު ވެރިކަމުގައި ހުރި ރައީސް އަބްދުﷲ ޔާމީން އަބްދުލްޤައްޔޫމް ވިދާޅުވެފައިވަނީ، އަނަސްގެ މަރުގެ މައްސަލައިގައި "ކުށްވެރިވަނީ އޭނާ ލައިގެން ހުރި ޓީޝާޓު" ކަމުގައެވެ.\nއަނަސްގެ މަރުގެ މައްސަލައިގެ އިތުރުން ރައްޔިތުންގެ މަޖިލީހުގެ އުނގޫފާރު ދާއިރާގެ މެމްބަރު ޑރ. އަފްރާޝީމް އަލީ މަރާލި މައްސަލައާއި، ބްލޮގަރ ޔާމީން ރަޝީދުގެ މަރުގެ މައްސަލައިގެ އިތުރުން ގެއްލުވާލާފައިވާ މިނިވަން ނޫސްވެރިޔާ އަހުމަދު ރިޟްވާން ގެ މައްސަލަ ވެސް ހިމެނެއެވެ.\nމިފަދަ މައްސަލަތައް ބެލުމަށް ރައީސް އިބްރާހިމް މުޙައްމަދު ޞާލިޙު އުފެއްދެވި މިކޮމިޝަންގެ ރައީސް ހުސްނުއްސުއޫދް، އިއްޔެ ނޫސްވެރިންނަށް މައުލޫމާތު ދެއްވަމުން ވިދާޅުވީ 25 މައްސަލައެއް ބެލުމަށް އެކޮމިޝަނުން ނިންމާފައިވާ ކަމަށެވެ.\nކޮމިޝަނުން ބެލުމަށް ހަމަޖެހިފައިވާ މައްސަލަތައް:\nރ. މީދޫ ފެންފިޔާޒުގޭ މުހައްމަދު އަނަސް މަރާލި މައްސަލަ\nހ. އޮގަސްޓާ އަހުމަދު ނަޒީފް ޝައުކަތު އަޑި ޕާކް ތެރޭގައި މަރުވެފައި އޮތްވާ ފެނުނު މައްސަލަ\nސުއޫދު ވިދާޅުވި ގޮތުގައި މިމައްސަލަތައް ބެލުމަށް ބޭރުގެ އެހީ ހޯދުމަށް އެކޮމިޝަނުން ނިންމާފައިވެއެވެ. އަދި މިމައްސަލަތައް އެކޮމިޝަނުން ބަލަނީ އާއިލާތަކުގެ ހުއްދަވެސް ހޯދައިގެން ކަމަށް ކޮމިޝަންގެ ރައީސް ވިދާޅުވިއެވެ.\nއަލްއުސްތާޛް ހުސްނުއްސުއޫދު ކޮމިޝަން އޮފް ޑިސަޕެއަރެންސް އެންޑް ޑެތްސް


Jaanun fidhaave hamala dheyn reyvi kamah buna meehun minivan kuri amuru baathil kohfi\nޖާނުން ފިދާވެ ހަމަލާ ދޭން ރޭވި ކަމަށް ބުނާ މީހުން މިނިވަންކުރި އަމުރު ބާތިލްކޮށްފި\nމި މައްސަލާގައި ދައުވާކުރާ އަފީފް މީގެކުރިން ކޯޓަށް ހާޒިރުކުރަނީ -- އަވަސް ފޮޓޯ\nމާލޭގައި ޖާނުން ފިދާވެ ހަމަލާތަކެއް ދޭން ރޭވި ކަމުގެ ތުހުމަތުގައި ދައުވާކޮށްފައިވާ ދެ މީހުން ދޫކޮށްލުމަށް ކުރިމިނަލް ކޯޓުން ކުރި އަމުރު ހައިކޯޓުން ބާތިލްކޮށްފި އެވެ.\nމި މައްސަލާގައި ދައުވާކޮށްފައިވަނީ، ރ. މަޑުއްވަރީ ވިލުދޮޅި އިސްހާގު އަލީ އާއި ޏ. ފުވައްމަލަކު އަލުވިމާގެ ހުސައިން އަފީފުގެ މައްޗަށެވެ. ހުސައިން އަފީފުގެ މައްޗަށް އުފުލާފައިވަނީ ޓެރަރިޒަމުގެ އަމަލެއް ކުރަން އުޅުމުގެ ކުށުގެ ދައުވާ އެވެ. އިސްހާގު އަލީގެ މައްޗަށް އުފުލާފައި ވަނީ ޓެރަރިޒަމުގެ އަމަލެއް ކުރަން ރޭވުމުގެ ކުށުގެ ދައުވާ އެވެ.\nއެ މީހުން އެކަމުގެ ތުހުމަތުގައި ހައްޔަރުކުރީ 2017 ވަނަ އަހަރުގެ ސެޕްޓެމްބަރު މަހު އެވެ. ދައުވާ އުފުލާފައިވަނީ އެ އަހަރުގެ ނޮވެމްބަރު މަހުގެ ނުވަވަނަ ދުވަހު އެވެ. އެމީހުން ދޫކޮށްލުމަށް ކުރިމިނަލް ކޯޓުން އަމުރު ނެރުނީ މިދިޔަ އަހަރުގެ ނޮވެމްބަރު މަހު ބޭއްވި އިބްތިދާއީ އަޑުއެހުމެއްގަ އެވެ. އޭރު އެމީހުން ތިބީ ޝަރީއަތް ނިމެންދެން ބަންދުކޮށްފަ އެވެ. އެމީހުން ދޫކޮށްލަން އަމުރު ނެރުނީ އޭރު އެ ކޯޓުގެ ގާޒީއެއް ކަމަށްވާ އާދަމް އާރިފެވެ.\nއަފީފާއި އިސްހާގު ދޫކޮށްލުމަށް ނެރުނު އަމުރު ޕްރޮސިކިއުޓާ ޖެނަރަލްގެ ފަރާތުން ހައިކޯޓުން އިސްތިއުނާފުކުރުމުން ވަކިވަކިން ހުކުމްކޮށްފައިވަނީ އެ ދެ މީހުންނަކީ ބަންދުގައި ތިބެންޖެހޭ ފަދަ ތުހުމަތުތަކެއް ކުރެވޭ ދެ މީހުން ކަމަށެވެ. އެހެންވެ، ދެ މީހުން ދޫކޮށްލުމަށް ނެރެފައިވާ އަމުރު ވަނީ ބާތިލްކޮށްފަ އެވެ.\nއެ އަމުރު ބާތިލްކުރުމަށް ޕްރޮސިކިއުޓާ ޖެނަރަލްގެ ފަރާތުން ހުށަހެޅީ އެއީ ޓެރަރިޒަމް މަނާކުރުމުގެ ގާނޫނާ ހިލާފަށް ނެރެފައިވާ އަމުރެއް ކަމަށް ބުނެ އެވެ. ހުކުމްގައިވެސް އެކަން ވަނީ ފާހަގަކޮށްފަ އެވެ. އެގޮތުން އެ ގާނޫނުގައި ހިމެނޭ 11 ކުށެއްގެ ތެރެއިން ކުށެއްގެ ތުހުމަތު މީހެއްގެ މައްޗަށް ކުރެވޭއިރު އެ މީހަކު ބަންދުގައި ބެހެއްޓުމަށް ފުލުހުން ނޫނީ ޕްރޮސިކިއުޓާ ޖެނަރަލް އެދޭ ހާލަތުގައި ގާނޫނު އަސާސީގެ 49 ވަނަ މާއްދާގައި ބުނާ ހާލަތެއް ވުޖޫދުގައިވާނަމަ ތަހުގީގު މަރުހަލާ އަދި ޝަރީއަތުގެ މަރުހަލާގައި އޭނާ ބަންދުގައި ބެހެއްޓުމަށް ކޯޓުން އަމުރު ކުރަން ޖެހޭނެ ކަމަށް އެ ގާނޫނުގައި ބަޔާންކުރާކަން ހުކުމްގައި ފާހަގަކުރި އެވެ.\nގާނޫނު އަސާސީގެ 49 ވަނަ މާއްދާއަކީ މީހަކު ބަންދުގައި ބަހައްޓަންޖެހޭ ސަބަބުތައް ބަޔާން ކުރާ މާއްދާ އެވެ.\nމި މައްސަލާގައި ޕްރޮސިކިއުޓާ ޖެނަރަލްގެ ފަރާތުން ޝަރީއަތަށް ހުޑަހަޅާފައިވާ އިންޓެލިޖެންސް ރިޕޯޓަށް ބަލާއިރު އަފީފަކީ ރާއްޖެއިން ބޭރު ތިން ގައުމަކަށް ޓެރަރިޒަމް ފައިނޭންސްކޮށް ޓެރަރިޒަމްގެ ހަމަލާއެއް ދިނުމުގެ ފިކުރުގެ ގެންގުޅޭ ފަރާތެއް ކަމާއި އޭނާއަކީ ގައުމީ ސަލާމަތަށް ނުރައްކާވާ ފަދަ މީހެއްކަން ބަޔާންކޮށްފައިވާކަން އެނގެން އޮންނަ ކަމަށް ހުކުމްގައިވެ އެވެ.\nޖިނާއީ އިޖުރާއަތުގެ ގާނޫނަށް ބަލާއިރު ޓެރަރިޒަމްގެ ކުށަކީ ބޮޑު ކުށެއް ކަމާއި ޓެރަރިޒަމްގެ ކުށްތަކަކީ އޭގެ ޒާތާއި ބާވަތުން މުޖުތަމައުގެ ސަލާމަތަށް ބޮޑެތި ގެއްލުންތަކެއް ލިބެމުންދާ ކުށްތަކެއްކަން ވެސް ހުކުމްގައި ފާހަގަކޮށްފައިވެ އެވެ. އެހެންވެ އެ ދެ މީހުންގެ މައްޗަށް ތުހުމަތުކޮށް ދައުވާ ހުށަހަޅާފައިވާ މައްސަލާގެ ބާވަތަށާއި ކަން ހިނގާފައިވާ ގޮތަށާއި ނުރައްކާތެރިކަމަށް ބަލާއިރު ބަންދުގައި ބެހެއްޓުމަށް ގާނޫނު އަސާސީގެ 49 ވަނަ މާއްދާގައި ބަޔާން ކުރާ ހާލަތެއް ވުޖޫދުގައިވާ ކަމަށް ގަބޫލު ކުރާ ކަމަށް ހުކުމްގައި ބުންޏެވެ.\nއަފީފުގެ ބަންދު އަމުރުގެ މައްސަލަ ހައިކޯޓުގައި ބައްލަވާފައިވަނީ ފަނޑިޔާރު ޝުޖާއު އުސްމާނާއި ފަނޑިޔާރު ހުސެއިން ޝަހީދާއި ފަނޑިޔާރު މުހައްމަދު ފައިސަލެވެ. އެ މައްސަލަ ނިންމީ އިއްޔެ އެވެ. އިސްހާގުގެ ބަންދު އަމުރުގެ މައްސަލަ ހައިކޯޓުގައި ބެއްލެވީ ފަނޑިޔާރު ހުސެއިން ޝާހިދާއި ފަނޑިޔާރު އަލީ ސަމީރާއި ފަނޑިޔާރު މުހައްމަދު ނިޔާޒެވެ.\nއަފީފާއި އިސްހާގުގެ މައްޗަށް އުފުލާފައިވާ ދައުވާގެ ޝަރީއަތް އަދިވެސް ކުރިމިނަލް ކޯޓުގައި ދަނީ ކުރިއަށެވެ. ހައިކޯޓުގެ އަމުރާއެކު އެމީހުން އަނެއްކާވެސް ކަރެކްޝަނަލް ސާވިސްގެ ބަންދުގެ ދަށަށް ގެންދަން ޖެހޭނެ އެވެ.


ކުއްތާ ގެންގުޅުމާއި ކުއްތާގެ ނަޖިސްކަމާ ގުޅިފައިވާ ބައެއް ޙުކުމްތައް –5– DhiSalafiyyah\n22/05/2022 އެހެނިހެން, ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\nހަވަނައީ: ވެލިން ސާފުކުރުމުގެ ބަދަލުގައި ސައިބޯނިފަދަ އެއްޗަކުން ސާފުކުރުމުން ފުދޭނެ ތަ؟\nމިކަމުގައި ޝާފިޢީ މަޛްހަބުގެ ބަސްފުޅަކީ ވެލި ބޭނުންކުރުމަކީ ލާޒިމުކަމެކެވެ. އަދި އޭގެ ބަދަލުގައި އެހެން އެއްޗެއް ބޭނުމެއް ނުކުރެވޭނެއެވެ. އެހެނީ ނަބިއްޔާ صلى الله عليه وسلم ވަނީ އެ ކަނޑައަޅުއްވައި، އެ ބޭނުންކުރުމަށް އަމުރުކުރައްވާފައެވެ. \nޙަންބަލީ މަޛްހަބުގެ ބަސްފުޅަކީ ވެލީގެ ބަދަލުގައި ސައިބޯނިފަދަ އެއްޗެއް ބޭނުން ކުރެވޭނެއެވެ. \nޒަމާނީ ޢިލްމުތަކުން ޘާބިތުވާ ގޮތުގައި ވެލީގައި ހިމެނޭ (Tetracycline) ފަދަ ބައެއް މާއްދާތަކަކީ ޖަރާސީމުތަކާ ދެކޮޅަށް ބޭނުންކުރާ މާއްދާތަކެކެވެ. އެގޮތުން ކުއްތާގެ ކުޅުގައި ހުންނަ ޖަރާސީމުތަކާ ދެކޮޅަށްވެސް އެ ބޭނުން ކުރެއެވެ. \nއަދި ވެލި ނޫން އެއްޗެއް މިކަމުގައި ބޭނުން ނުކުރެވޭނެކަމަށް ބުރަވެވަޑައިގެން ފަޟީލަތުއްޝައިޚް މުޙައްމަދު ބުން ޞާލިޙުލް ޢުޘައިމީން رحمه الله ވިދާޅުވިއެވެ.\n“1. ނައްޞުގައި ވެލީގެ ވާހަކަ ބަޔާންކުރައްވާފައިވާތީ އެކަމަށް ތަބާވުން ލާޒިމުވެގެންވެއެވެ.\nނަބިއްޔާ صلى الله عليه وسلم ގެ ޒަމާނުގައިވެސް ސައިބޯނީގެ ގޮތުގައި ބޭނުން ކުރި އެކި މާއްދާތައް ހުއްޓެވެ. އެގޮތުން ކުންނާރުފަތް ފަދަ ތަކެތި އެޒަމާނުގައި ބޭނުން ކުރިއެވެ. އެހެނަސް އެކަލޭގެފާނު އެބޭނުން ކުރުމަކަށް އިޝާރާތް ނުކުރައްވައެވެ.\nކުއްތާގެ ކުޅުގައިވާ ޖަރާސީމުތައް މަރާލާފަދަ މާއްދާއެއް ވެލީގައި ހުރުން އެކަށީގެންވެއެވެ.\nވެއްޔަކީ ޠާހިރުކުރުމަށް އިސްލާމީ ޝަރީޢަތުގައި ބޭނުން ކުރާ އެއްޗެކެވެ. އެހެނީ ތަޔައްމުމު ކުރާއިރު ފެން ނެތް ޙާލަތުގައި އޭގެ ބަދަލުގައި ވެލި ބޭނުން ކުރެއެވެ… އަދި ފަހަރުގައި މިކަމުގައި އެހެން ބާވަތްތަކާ ވެލި ތަފާތުވުމުން އިޚްތިޔާރުކުރައްވާފައިވުންވެސް އެކަށީގެންވެއެވެ. އަދި އެއީ ޠާހިރުވުމަށް ބޭނުންކުރާ ދެ މާއްދާއިން ކުރެ އެއް މާއްދާއެވެ. އެހެނަސް އެ ނޫން\nމާއްދާތައް އެކަމުގައި ތަފާތެވެ. އެހެންކަމުން ޞައްޙަ ގޮތަކީ ވެލީގެ ބަދަލުގައި އެހެން އެއްޗެއް މިކަމުގައި ނުފުދޭނެއެވެ. އެހެނަސް ވެލި ލިބެން ނެތް ޙާލަތެއްގައި – މިއީ ވަރަށް ދުރު ކަމެއް – ހަމައެކަނި ފެނުން ދޮވުމުގެ ބަދަލުގައި ސައިބޯނިފަދަ އެއްޗެއް ބޭނުން ކުރުން ރަނގަޅެވެ. \nކުއްތާއާ ގުޅުން ހުރި މިފަދަ ޙުކުމްތައް އިސްލާމީ ޝަރީޢަތުގައި ކަނޑައަޅުއްވާފައިވުމުން އެނގިގެން ދަނީ އިސްލާމީ ޝަރީޢަތުގެ ފުރިހަމަކަމާއި ޝާމިލުކަމެވެ. އަދި މި ޝަރީޢަތަކީ ޢާލަމްތަކުގެ ރައްބުގެ ޙަޟްރަތުން ބާވައިލެއްވުނު ރަޙުމަތެއްކަމެވެ.\nދުޢާއަކީ އަޅަމެންނީ މިފަދަ ޙުކުމްތައް އުނގެނި އެގޮތަށް ތަބާވާ ބަޔަކުކަމުގައި ލެއްވުމެވެ.\n ބައްލަވާ: المجموع للنووي (2 / 600)، وروضة الطالبين له (ص :16).\n ބައްލަވާ: المغني لابن قدامة (1 / 74)، والإنصاف للمرداوي (2 / 248).\n المضار الصحية لاقتناء الكلاب لد. هشام ابراهيم الخطيب، الوعي الإسلامي – مارس1986م.\n الشرح الممتع للعثيمين (1 / 419).